
CAPITOLUL 1 


Psihologia individuala — stiinta de a trai 


Doar o ştiinţă care are legătură directă cu lumea, spunea marele 
filosof William James, este cu adevărat o ştiinţă. Putem spune, de 
asemenea, că, într-o ştiinţă având o legătură directă cu viaţa, teoria şi 
practica devin aproape inseparabile. O astfel de ştiinţă, tocmai pentru că se 
modelează după dinamica vieţii, devine o ştiinţă de a trăi. Aceste 
considerente sunt aplicabile, cu o forţă deosebită, ştiinţei psihologiei 
individuale. 

Psihologia individuală încearcă să vadă vieţile individuale ca pe 
un întreg şi priveşte fiecare reacţie în parte, fiecare acţiune şi impuls ca pe 
o expresie a atitudinii unui individ fata de viata. O astfel de ştiinţă este, din 
necesitate, practică şi pragmatică, deoarece, cu ajutorul cunoaşterii, putem 
să ne schimbăm şi să ne corectăm atitudinile. Astfel, psihologia 
individuală nu numai că face predicții asupra a ceea ce se va întâmpla, ci 
şi, la fel ca profetul Iona, prezice ceea ce s-ar putea întâmpla, tocmai ca să 
nu se întâmple. 

Ştiinţa psihologiei individuale s-a dezvoltat dintr-un efort de a 
înţelege misterioasa putere creativă a vieţii — puterea exprimată în dorinţa 
de dezvoltare, de luptă şi realizare şi de compensare a înfrângerilor într-un 
anumit domeniu prin lupta pentru succes în altul. Această putere este 
teleologică — se exprimă pe sine în urmărirea unui scop, iar în aceasta 
luptă toate însuşirile fizice şi psihologice cooperează. De aceea este absurd 
să studiezi fie starea fizică, fie pe cea mentală, fără să le raportezi la 
individul ca întreg. 

De exemplu, în psihologia judiciară acordăm deseori mai multă 
atenţie infracţiunii decât infractorului. Dar infractorul, nu infracţiunea, este 
cel care contează şi, oricât de mult am lua în considerare infracţiunea, nu-i 
vom înţelege niciodată natura dacă nu o vom vedea ca pe un episod din 
viata unui anumit individ. Lucrul cel mai important este să înțelegem 
contextul indivizilor implicaţi — scopul vieţii lor, cel care le directioneaza 
toate acţiunile şi impulsurile. Dacă putem înţelege acest scop, putem 
înţelege semnificaţia ascunsă în spatele fiecărui act separat — putem vedea 
aceste acte ca pe părţi ale unui întreg. Şi atunci când studiem părţile — cu 
condiţia să le studiem ca părţi ale unui întreg — obţinem o înţelegere mai 


bună a întregului. 


Lupta pentru atingerea unui scop 


Interesul meu pentru psihologie s-a dezvoltat din practica 
medicală. Medicina mi-a oferit punctul de vedere teleologic, sau orientat 
către un anumit scop, necesar pentru înțelegerea manifestărilor 
psihologice. În corp, toate organele se străduiesc să se dezvolte spre 
anumite obiective: ele au forme precise, care trebuie atinse până la 
maturitate. Mai mult decât atât, în cazurile în care există defecte fizice, 
vom vedea mereu natura făcând eforturi speciale să depăşească deficienta 
sau să compenseze prin dezvoltarea unui alt organ care să preia funcțiunile 
celui defect. Viaţa tinde întotdeauna către supravieţuire, iar forţa vitală nu 
cedează niciodată fără luptă în faţa obstacolelor externe. 

Dezvoltarile psihologice sunt similare cu cele organice. Fiecare 
psihic îşi formează o anumită concepţie despre un scop sau un ideal, un 
mijloc de a trece dincolo de starea prezentă şi de a depăşi deficienţele sau 
dificultăţile prezente prin formularea unei anumite intenţii sau a unui 
anumit obiectiv pentru viitor. Pe baza acestui obiectiv special, indivizii pot 
gândi şi se pot simţi deasupra dificultăţilor prezente, deoarece ei au în 
minte succesul viitor. Fără acest sentiment al unui obiectiv, activitatea 
individuală ar fi lipsită de sens. 

Toate dovezile indică faptul că fixarea obiectivului trebuie să se 
facă devreme în viata, în timpul perioadei formative a copilăriei. În această 
perioadă începe să se dezvolte un prototip sau model al personalităţii 
mature. Ne putem imagina cum are loc procesul. Copiii, fiind slabi, se simt 
inferiori şi se află uneori în situaţii pe care nu le pot suporta. Astfel, ei se 
luptă să se dezvolte şi fac asta într-o direcţie fixată de scopul pe care şi l- 
au formulat. Este dificil de spus cum s-a fixat acest scop, dar este evident 
că un astfel de scop există şi că domină fiecare acţiune a copilului. Într- 
adevăr, înţelegem puţine lucruri despre impuls, motivaţie, abilitate sau 
dizabilitate în copilăria timpurie. Până acum, nu s-a descoperit nicio cheie 
pentru înţelegerea lor, deoarece direcţia este stabilită definitiv doar după ce 
copiii şi-au fixat scopurile. Abia când vedem direcţia în care se îndreaptă o 
viaţă, putem ghici ce paşi se vor face în viitor. 

A avea un obiectiv este a aspira să fii ca Dumnezeu. Dar a fi ca 
Dumnezeu este bineînţeles obiectivul suprem, iar educatorii ar trebui să fie 
precauti în încercarea de a se educa pe ei înşişi şi pe copiii lor ca să 
dorească să fie ca Dumnezeu. Copiii pun în loc un scop mai concret şi mai 


imediat, si caută in jurul lor cea mai puternică persoană pentru a o 
transforma în modelul lor sau pentru întruparea scopului lor. Poate fi tatăl 
sau poate fi mama, sau oricare altă persoană. Când copiii concep un astfel 
de scop, ei încearcă să se poarte, să simtă şi să se îmbrace ca persoana pe 
care o percep ca fiind puternică şi să preia toate trăsăturile care sunt în 
concordanţă cu scopurile lor. Mai târziu, idealul de atins poate fi 
reprezentat de un doctor sau profesor, pentru că profesorul poate pedepsi 
copilul şi astfel el impune respect ca o persoană puternică, iar obiectivul de 
a fi doctor este realizat în jurul dorinţei de a fi asemenea lui Dumnezeu, 
stăpân peste viaţă şi moarte. Aici scopul este constructiv, pentru că poate fi 
realizat prin servicii aduse societăţii. 


Modalităţi de a vedea lumea 


Atunci când prototipul — acea personalitate timpurie întrupând un 
scop — s-a format, individul se orientează spre o anumită direcţie. Acest 
lucru ne facilitează predicția a ceea ce se va întâmpla mai târziu în viata. 
De acum înainte, este posibil ca aperceptiile individului să intre în tiparele 
pe care acesta şi le-a stabilit singur. Copiii vor percepe situaţiile în 
conformitate cu schemele personale de aperceptie — adică vor vedea lumea 
prin prejudecata propriilor scopuri şi interese. 

Pe la vârsta de 4—5 ani, prototipul este deja construit şi, astfel, 
pentru a-l înţelege, trebuie să căutăm impresiile care au acţionat asupra 
copilului înaintea sau în timpul acestei perioade. Aceste impresii pot fi 
foarte variate, mult mai variate decât ne închipuim din punctul de vedere al 
unui adult. 

S-a descoperit că acei copii cu defecte fizice îşi conectează toate 
experienţele cu funcţionarea organului defect. De exemplu, copiii cu 
tulburări la nivelul stomacului manifestă un interes anormal faţă de 
mâncat, în timp ce aceia cu deficienţe de vedere sunt mai preocupaţi de 
lucrurile vizibile. Această preocupare este de fapt menţinerea schemei 
personale de aperceptie care, aşa cum am spus, caracterizează pe fiecare. 
De aceea, putem sugera că, pentru a afla care este interesul unui copil, 
trebuie să aflăm care organ funcţionează defectuos, dar lucrurile nu sunt 
atât de simple. Copiii nu experimentează neapărat handicapuri sau 
deficienţe fizice în felul în care le vede un observator exterior, ci ei vor 
avea propriile experienţe legate de ele, care vor fi modificate de către 
propria schemă aperceptivă. De aceea, în timp ce faptul că inferioritatea 
unui anumit organ contează în schema aperceptivă, observaţia exterioară 


nu oferă neapărat cheia schemei aperceptive. 

Copilul vede totul într-o schemă a relativităţii, care este inevitabilă 
— niciunul dintre noi nu este binecuvântat cu o cunoaştere a adevărului 
absolut. Cu toţii facem greşeli, dar ceea ce este important este că putem să 
le corectăm. Această corecție este mai uşoară atunci când personalitatea 
este în formare. Iar dacă nu corectăm erorile în acel moment, o putem face 
mai târziu, reamintindu-ne situaţia în care acestea au apărut. Astfel, dacă 
suntem confruntati cu sarcina de a trata un pacient nevrotic, problema 
noastră este să descoperim nu erorile obişnuite, pe care le-a făcut în viaţa 
ulterioară, ci erorile fundamentale făcute timpuriu, pe vremea când îşi 
formula prototipul. Dacă descoperim aceste erori, este posibil să le 
corectăm prin tratamentul potrivit. 

De aceea, psihologia individuală nu accentuează moştenirea 
genetică. Important nu este ceea ce a moştenit cineva, ci ceea ce face o 
persoană cu această moştenire în primii săi ani — adică prototipul pe care l- 
a construit în copilărie. Ereditatea este, desigur, responsabilă pentru 
defectele fizice moştenite, dar sarcina noastră în acest caz este pur şi 
simplu să tratăm problema specifică şi să înlăturăm pe cât se poate 
dezavantajul copilului. 

Copiii cu dizabilităţi fizice se găsesc într-o situaţie dificilă şi 
dovedesc simptome marcante ale unui sentiment exagerat de inferioritate. 
La momentul formării prototipului, ei sunt deja mai interesaţi de ei înşişi 
decât de alţii şi au tendinţa de a fi astfel şi mai târziu în viaţă. Inferioritatea 
organică este departe de a fi singura cauză a erorilor din prototip: şi alte 
situaţii pot cauza aceleaşi erori — de exemplu, faptul de a fi un copil 
rasfatat sau nedorit. Aceste situaţii vor fi discutate mai departe în carte. 
Astfel de copii cresc handicapati, în sensul în care se tem constant de 
atacuri şi nu reuşesc niciodată să înveţe independenţa. 


Influențele parentale 


Următoarea noastră sarcină este să găsim dificultăţile cu care se 
confruntă indivizii pe parcursul dezvoltării lor. În cazul copiilor rasfatati, 
nici societatea, nici familiile lor nu pot continua la infinit să-i 
cocoloşească, aşa că aceşti copii se confruntă foarte repede cu problemele 
vieţii. La şcoală se află într-o nouă instituţie socială, cu o nouă problemă 
socială. Ei nu doresc să colaboreze sau să se joace cu ceilalţi, deoarece nu 
au fost pregătiţi pentru viaţa în colectivitate din şcoală. De fapt, 
experienţele lor din stadiul prototipului i-au făcut să se teamă de astfel de 


situaţii si îi fac mereu să caute mai mult răsfăţ. Trăsăturile unor astfel de 
indivizi nu sunt moştenite, deoarece putem deduce din ele natura 
prototipurilor şi scopurilor lor. Întrucât ei au trăsăturile speciale care i-au 
condus spre scopurile lor speciale, nu este posibil ca ei să aibă trăsături 
care să tindă într-o altă direcţie. 

Una dintre influenţele cele mai comune asupra minţii unui copil 
este refularea provocată de pedeapsa sau abuzul unui tată sau al unei 
mame. Aceasta face ca un copil să lupte pentru eliberare, ceea ce deseori 
este exprimat printr-o atitudine de excludere psihologică. Astfel, aflăm că 
unele fete cu taţi veşnic irascibili evită toţi bărbaţii, deoarece cred că sunt 
la fel de artagosi. Sau băieţii care au suferit din cauza unor mame severe 
pot exclude femeile din viaţa lor. Această excludere poate fi, desigur, 
exprimată diferit: de exemplu, un copil se poate pur şi simplu ruşina în 
prezența femeilor, altul poate deveni homosexual. Astfel de procese nu 
sunt moştenite, ci iau naştere în mediul în care se dezvoltă copilul în primii 
ani. 

Erorile timpurii ale copiilor costă scump, dar, în ciuda acestui fapt, 
ei primesc puţine îndrumări. Părinţii nu ştiu sau nu vor să le împărtăşească 
copiilor rezultatele propriilor experienţe şi, astfel, copiii trebuie să îşi 
urmeze propria cale. 

Şi, pentru că tot suntem la acest subiect, niciodată nu se 
accentuează prea mult faptul că nu se câştigă nimic prin pedepsirea, 
admonestarea sau cicălirea copilului. Nu se realizează nimic până când atât 
copilul, cât şi adultul nu sunt lamuriti despre ceea ce nu este în regulă şi 
ceea ce ar trebui făcut pentru a îndrepta lucrurile. Când copiii nu înţeleg, ei 
devin prefacuti şi timizi. Mai mult decât atât, prototipurile lor nu pot fi 
schimbate prin pedeapsă sau predici. Ele nu pot fi schimbate nici prin 
simpla experienţă a vieţii, deoarece experienţa de viaţă este întotdeauna 
percepută în conformitate cu o schemă personală de aperceptie. Doar când 
avem acces la structurile de bază ale personalităţii putem face vreo 
schimbare. 


Ordinea la naştere 


Este important de observat faptul că nu există doi copii, chiar şi 
născuţi în aceeaşi familie, care să crească în aceleaşi condiţii. Chiar şi în 
aceeaşi familie, atmosfera din jurul fiecărui copil este unică. Primii născuţi 
sunt iniţial singuri şi astfel centrul atenţiei. Odată cu naşterea celui de-al 
doilea copil, copiii mai mari sunt detronati, iar această schimbare de 


situaţie nu le place deloc; au fost odată atotputernici şi acum nu mai sunt. 
Acest sentiment al tragediei intra in formarea prototipurilor lor si va iesi 
din nou la suprafaţă în trăsăturile lor ca adult. Studiile de caz dovedesc 
faptul că aproape întotdeauna aceşti copii suferă o cădere în viaţa adultă. 

Un alt factor poate fi reprezentat de tratamentele diferite aplicate 
băieţilor şi fetelor pe parcursul educaţiei lor. Deseori, băieţii sunt 
supraevaluati, iar fetele sunt privite ca şi când ar fi improbabil să realizeze 
ceva. Fetele tratate astfel vor creşte mereu ezitante şi îndoindu-se de ele 
însele. Ele vor rămâne toată viaţa cu impresia că doar bărbaţii sunt în stare 
să realizeze ceva demn de laudă. 

Şi poziţia celui de-al doilea copil este caracteristică şi individuală. 
Aceştia sunt într-o cu totul altă poziţie decât primii născuţi, deoarece 
pentru ei a existat întotdeauna altcineva care a dat tonul. Deseori ei preiau 
această sarcină şi, dacă vom căuta cauza, vom afla că primii născuţi au fost 
bulversati de competiţie şi că această reacţie le-a afectat dezvoltarea. 
Copiii mai mari devin speriaţi de competiţie şi nu se mai descurcă aşa de 
bine. Ei scad din ce în ce mai mult în ochii părinţilor lor, care încep să îl 
aprecieze din ce în ce mai mult pe mezin. Pe de altă parte, mezinii au 
întotdeauna pe cineva care impune ritmul şi sunt mereu într-o competiţie. 
Toate trăsăturile lor vor reflecta această poziţie specifică în familie. Ei au 
tendinţa să fie rebeli şi să nu recunoască puterea sau autoritatea. 

Istoria sau legenda evocă numeroase exemple de mezini puternici. 
Povestea biblică a lui Iosif este unul dintre aceste exemple: el dorea să se 
impună în faţa tuturor celorlalţi. Faptul că un frate mai mic s-a născut în 
familie, mulţi ani după plecarea lui de acasă, un frate pe care nu îl 
cunoştea, în mod evident nu a alterat situaţia; poziţia lui a rămas cea a 
mezinului. Găsim acelaşi lucru în multe basme, unde copilul cel mai mic 
joacă rolul liderului. Aceste trăsături îşi au originea în copilăria timpurie şi 
nu pot fi schimbate decât odată cu obţinerea unei înțelegeri mai profunde. 
Pentru a ajuta oamenii, trebuie să îi faci să înţeleagă ce s-a întâmplat în 
acea copilărie timpurie. Ei trebuie să priceapă că prototipul pe care l-au 
dezvoltat are o influenţă dăunătoare asupra vieților lor. 


Explorarea amintirilor din copilărie 


Un instrument valoros în înţelegerea prototipului şi, de aici, a 
naturii individului este studiul amintirilor din copilărie. Întreaga noastră 
cunoaştere şi toate observaţiile converg către faptul că amintirile noastre 
constituie un factor important al prototipului personal. Un exemplu va 


clarifica aceasta afirmaţie. Să luăm în considerare copiii cu o problema 
fizică: să spunem cu un stomac bolnav. Cele mai timpurii amintiri se referă 
probabil, într-un anumit fel, la mâncare. Sau copiii care au avut probleme 
pentru că sunt stângaci: faptul de a fi stângaci le afectează şi punctul de 
vedere. O anumită persoană îţi poate povesti despre mama ei care a 
rasfatat-o sau despre naşterea unui frate mai mic. Un bărbat iti poate spune 
cum a fost bătut, dacă a avut un tată agresiv sau cum a fost ridiculizat sau 
şicanat la şcoală. Toate aceste indicaţii sunt foarte valoroase, cu condiţia să 
învăţăm arta de a le citi semnificaţia. 

Arta înţelegerii amintirilor din copilărie implică un grad foarte 
ridicat de empatie, abilitatea de a te identifica cu copiii în situaţiile 
copilăriei lor. Prin această empatie putem înţelege semnificaţia, unică în 
viaţa unui copil, a sosirii unui frate mai mic în familie sau impresia lăsată 
în mintea unui copil de abuzurile unui tată veşnic irascibil. 


Logica particulară 


Dacă privim o familie cu copii prost crescuţi, vom vedea că, deşi 
par a fi inteligenţi (în sensul că, dacă le pui o întrebare, îţi vor răspunde 
corect), aceştia au un puternic sentiment de inferioritate. Inteligența, 
desigur, nu înseamnă în mod necesar şi bun-simţ. Copiii pot avea o 
atitudine mentală total personală — am putea-o numi particulară —, de felul 
aceleia pe care o poţi găsi printre nevrotici. Într-o nevroză compulsivă, de 
exemplu, pacienţii realizează futilitatea comportamentului lor compulsiv, 
dar nu pot să îl oprească. Înțelegerea particulară şi un limbaj particular 
sunt, de asemenea, trăsăturile bolnavului psihic, care nu vorbeşte niciodată 
limba bunului-simt, punctul culminant al interesului social. 

Dacă punem în opoziţie judecata bunului-simt şi logica 
particulară, vom afla că judecata bunului-simt este de obicei mai aproape 
de adevăr. Folosim bunul-simt pentru a distinge între bine şi rău şi, în timp 
ce deseori facem greşeli într-o situaţie complicată, greşelile tind să se 
corecteze singure. Dar cei care îşi văd întotdeauna numai propriul interes 
nu pot distinge aşa de uşor ca alţii între ce este corect şi greşit. De fapt, ei 
îşi trădează deseori această incapacitate, din moment ce acţiunile lor sunt 
transparente observatorului. 

Să luăm în considerare modul în care se produc infracțiunile. Dacă 
cercetăm inteligenţa, înţelegerea şi mobilurile infractorilor, vom vedea că 
ei îşi privesc mereu infracțiunile ca fiind totodată inteligente şi eroice. Ei 
cred că au îndeplinit un scop de superioritate — şi anume că au fost mai 


isteti decât poliţia si că sunt în stare să îi învingă pe ceilalţi. Astfel, in 
mintea lor ei sunt eroi şi nu văd că acţiunile lor indică ceva diferit, ceva 
foarte departe de eroism. Lipsa lor de interes social, ceea ce face toate 
activităţile lor dăunătoare sau inutile social, este legată de o lipsă de curaj, 
de laşitate, dar ei nu ştiu asta. Cei care se întorc spre partea inutilă a vieţii 
deseori se tem de eşec, întuneric şi izolare; ei doresc să fie cu ceilalți. 
Aceasta este lasitate şi trebuie etichetată ca atare. Într-adevăr, cea mai bună 
cale de a opri infracțiunile este de a convinge pe toată lumea că 
infracţiunea nu este altceva decât o expresie a lasitatii. 

Este bine cunoscut faptul că unii infractori, când se apropie de 
vârsta de 30 sau 40 de ani, îşi schimbă opţiunile; îşi iau o slujbă, se 
căsătoresc şi devin buni cetăţeni. De ce? Să ne uităm la spărgători. Cum 
poate concura un spărgător de 42 de ani cu unul de 20 de ani? Ultimii sunt 
mai rapizi şi mai puternici. Mai mult, la 30 sau 40 de ani, infractorii sunt 
forţaţi să trăiască altfel decât trăiseră înainte, astfel încât, deoarece acest 
mod de viata nu le mai procură lucrurile de care au nevoie, infracțiunile nu 
mai merită efortul şi li se pare mai convenabil să se retragă. 

Alt factor pe care trebuie să îl reținem în legătură cu infractorii 
este faptul că, dacă facem pedepsele mai severe, departe de a-i speria pe 
infractori, le întărim credinţa că sunt eroi. Nu trebuie să uităm că 
infractorii trăiesc într-o lume egocentrică, o lume în care nu vom găsi 
niciodată adevăratul curaj, încrederea în sine, sentimentul de comunitate 
sau înţelegerea valorilor comune. Nevroticii rareori înfiinţează un club, iar 
acest lucru ar fi o performanţă imposibilă pentru persoanele care suferă de 
agorafobie sau alienatii delincventi. Copiii-problema îşi fac prieteni foarte 
rar — un fapt pentru care nu se oferă prea des un motiv. Există totuşi un 
motiv: îşi fac rareori prieteni deoarece viaţa lor timpurie a luat o direcţie 
egocentrică. Prototipurile lor au fost orientate spre scopuri false şi un 
sistem particular al logicii, astfel încât ei au urmat o direcţie care ducea 
spre partea negativă a vieţii. 


Importanţa interesului social 


Conceptul de interes social sau sentiment social este unul vital. 
Este cea mai importantă parte din educaţia noastră şi din tratamentul 
nostru. Doar cei care sunt curajoşi, au încredere în sine şi se simt la ei 
acasă în această lume pot beneficia atât de pe urma problemelor, cât şi a 
avantajelor vieţii. Aceştia nu se tem niciodată. Ei ştiu că vor exista mereu 
dificultăţi în viaţă, dar ştiu, de asemenea, că le pot învinge. Sunt pregătiţi 


pentru toate problemele vietii, care sunt invariabil de natura sociala. 

Cele trei tipuri de copii mentionate dezvolta un prototip cu un grad 
redus de interes social. Copiii nu au atitudinea mentală necesară pentru 
soluţionarea dificultăţilor vieţii. Simtindu-se învinşi, dezvoltă o atitudine 
greşită faţă de problemele vieţii. Sarcina noastră, în tratarea unor astfel de 
pacienţi, este să încurajăm ceea ce eu numesc comportamentul social „util“ 
şi o atitudine pozitivă, „utilă“, fata de viata şi societate. 

Lipsa de interes social tinde să orienteze oamenii către partea 
negativă sau „inutilă“ a vieţii. Indivizii cărora le lipseşte în mod esenţial 
interesul social pot deveni delincventi, infractori, alcoolici sau bolnavi 
mental. Problema noastră, în cazul lor, este să găsim un mijloc de a-i 
influenţa să adopte tipare comportamentale utile şi constructive şi de a-i 
determina să se intereseze de alţii. De aceea, am putea spune că aşa-numita 
psihologie individuală a noastră este de fapt o psihologie socială. 


Sentimente şi emoţii 


Următorul pas în ştiinţa de a trăi îl constituie studierea 
sentimentelor. Adoptarea unui scop nu numai că afectează trăsăturile 
individuale, mişcările şi expresiile fizice, ci şi domină viaţa sentimentelor. 
Este remarcabil faptul că indivizii încearcă mereu să-şi justifice atitudinile 
apelând la sentimentele lor. Astfel, dacă indivizii se străduiesc să lucreze 
bine, vom găsi această idee fiind exagerată şi jucând un rol dominant în 
întreaga lor viaţă emoţională. Sentimentele indivizilor sunt întotdeauna în 
acord cu punctul lor de vedere asupra îndatoririlor proprii: sentimentele le 
întăresc presupunerile. Facem întotdeauna ceea ce oricum am face, iar 
sentimentele pur şi simplu ne însoțesc acţiunile. 

Putem vedea clar acest lucru în vise, al căror studiu este probabil 
una dintre cele mai mari realizări ale psihologiei individuale. Fiecare vis 
are un obiectiv, deşi acest lucru nu a fost niciodată limpede înţeles înainte. 
Obiectivul unui vis, în general, este crearea unui anumit sentiment sau unei 
anumite emoţii, care în schimb promovează obiectul visului. Visăm în 
felul în care am dori să ne comportăm. Visele sunt o repetiţie emoţională a 
planurilor şi atitudinilor pentru comportamentul din starea de veghe — 
totuşi, o repetiţie pentru o reprezentaţie care este posibil să nu aibă loc 
niciodată. În acest sens, visele sunt amăgitoare — imaginaţia emoţională ne 
dă fiorul acţiunii fără acţiune. 

Această caracteristică se găseşte şi în viaţa noastră vigilă. Avem 
întotdeauna o înclinaţie puternică spre a ne dezamăgi emoţional — vrem 


mereu să ne convingem pe noi înşine să mergem pe calea dictată de 
propriile prototipuri, aşa cum s-au format ele în copilăria timpurie. 


Abordarea generală 


Aceasta rezumă abordarea psihologiei individuale, o ştiinţă care a 
făcut o lungă călătorie într-o direcţie nouă. Sunt multe direcţii în 
psihologie şi psihiatrie, şi niciun psiholog nu crede că ceilalţi au dreptate. 
Poate că nici cititorii nu ar trebui să se bazeze pe părere şi încredere; să îi 
lăsăm să studieze şi să compare. 


CAPITOLUL 2 


Complexul de inferioritate 


Constient si inconstient 


Utilizarea termenilor „conştient“ şi „inconştient“ pentru a desemna 
entităţi distincte este considerată incorectă în psihologia individuală. 
Psihicul conştient şi cel inconştient lucrează împreună în aceeaşi direcţie şi 
nu sunt în opoziţie sau în conflict, aşa cum se crede atât de des. Mai mult, 
nu există o linie definită de demarcaţie între ele. Ceea ce este important 
este să descoperim scopul eforturilor lor comune. Este imposibil de hotărât 
ce este conştient şi ce nu este, până când nu a fost înţeles întregul context. 
Acest lucru se dezvăluie în prototip, acel tipar de viaţă pe care l-am 
analizat în capitolul anterior. 

Un studiu de caz ne va servi pentru a ilustra legătura intimă dintre 
viaţa conştientă şi cea inconştientă. Un bărbat căsătorit, în vârstă de 40 de 
ani, suferea de o dorinţă constantă de a sări pe fereastră. S-a luptat mereu 
cu această dorinţă, iar în afară de această problemă era destul de sănătos. 
Avea prieteni, o slujbă bună şi o căsnicie fericită. Cazul său este 
inexplicabil, dacă nu îl privim în termenii unei colaborări între conştient şi 
inconştient. 

Constient, el avea sentimentul că trebuie să se arunce pe fereastră. 
Cu toate acestea, îşi continua viaţa şi, în fapt, nu încercase niciodată să 
sară pe fereastră. Motivul acestui fenomen era că exista o altă parte a vieţii 
sale, o parte în care lupta împotriva dorinţei de a se sinucide juca un rol 
important. În urma colaborării dintre partea conştientă a fiinţei lui şi 
inconştient, el a ieşit victorios. De fapt, în termenii „stilului lui de viaţă“ — 
pentru a utiliza un termen pe care îl vom discuta în detaliu într-un capitol 
ulterior — era un cuceritor care atinsese obiectivul superiorității. 

Cititorul ar putea întreba: Cum putea acest om să se simtă superior 
odată ce avea această dorinţă conştientă de a se sinucide? Răspunsul este 
că în el se afla ceva care ducea o luptă împotriva tendinței lui suicidare. 
Succesul lui în această bătălie era cel care îl făcea să fie un cuceritor şi o 
fiinţă superioară. Unui observator obiectiv îi este clar că această luptă 
pentru superioritate era condiţionată de propria lui slăbiciune, aşa cum este 


foarte des cazul persoanelor care se simt inferioare intr-un fel sau altul. 
Dar lucrul important este că, în propria lui bătălie particulară, lupta pentru 
superioritate, lupta pentru a trăi şi a cuceri, a ieşit învingătoare în faţa 
sentimentului de inferioritate şi dorinţei de a muri — şi aceasta în ciuda 
faptului că ultima era exprimată în viaţa conştientă, iar prima, în viaţa 
inconştientă. 

Să vedem dacă dezvoltarea prototipului acestui bărbat sprijină 
teoria noastră; să îi analizăm amintirile din copilărie. Aflăm că, la o vârstă 
fragedă, nu îi plăcea şcoala. Îi era frică de alţi băieţi şi voia să fugă de ei. 
Cu toate acestea, şi-a adunat toate puterile ca să rămână şi să îi înfrunte. 
Aici putem percepe deja un efort de a-şi învinge propria slăbiciune — şi-a 
înfruntat problema şi a învins-o. 

Dacă analizăm caracterul pacientului nostru, vedem că singurul lui 
scop în viaţă a fost să îşi înfrângă frica şi anxietatea. În acest sens, ideile 
conştiente au cooperat cu cele inconstiente, pentru a forma un întreg unitar. 
Acum, cineva care nu vede fiinţa umană ca pe o unitate îl poate privi pe 
acest pacient doar ca pe o persoană ambițioasă care dorea să se lupte şi să 
se bată, dar care era, în fond, un laş. Totuşi acesta ar fi un punct de vedere 
deplasat, deoarece nu ar lua în considerare toate faptele cazului şi nu le-ar 
interpreta ţinând cont de unitatea fundamentală a vieţii omului. Întreaga 
noastră psihologie şi toate încercările noastre de a înţelege indivizii sunt 
futile şi lipsite de sens dacă nu recunoaştem că fiinţa umană este o unitate. 
Dacă presupunem existenţa, în fiecare persoană, a două aspecte fără nicio 
legătură între ele, este imposibil să vedem viaţa ca pe o entitate coerentă. 


Relaţiile noastre sociale 


Pe lângă considerarea vieţii individului ca unitate, trebuie să 
întreprindem şi o examinare a ei în contextul relaţiilor ei sociale. La 
naştere, oamenii sunt slabi, iar această slăbiciune face necesar ca alţii să se 
îngrijească de ei. Tiparul vieților copiilor nu poate fi înţeles fără să ne 
raportăm la persoanele care au grijă de ei şi care le compensează 
slăbiciunile. Copiii au cu mama şi familia relaţii combinate, care nu ar 
putea fi niciodată înțelese dacă ne limităm, în analizarea copiilor, la 
considerarea acestora drept entităţi separate. Individualitatea copiilor este 
compusă din ceva mai mult decât individualitatea lor fizică; ea implică o 
întreagă reţea de relaţii sociale. 

Ceea ce este aplicabil copiilor ni se aplică, într-o anumită măsură, 
nouă, tuturor. Slăbiciunea care face necesară viaţa copiilor într-un grup 


familial este similară cu slăbiciunea care îi face pe oameni să trăiască în 
comunităţi. Oricine are momente când se simte inadecvat în anumite 
situaţii. Ne simţim coplesiti de dificultăţile vieţii şi incapabili să le facem 
faţă singuri. De aceea, una dintre cele mai puternice tendinţe ale oamenilor 
a fost aceea de a forma grupuri pentru a trăi ca membri ai unei comunităţi, 
şi nu ca indivizi izolaţi. Această viaţă socială ne-a fost, fără îndoială, de 
mare ajutor în depăşirea sentimentelor de inadecvare şi inferioritate. 

Şi la animale speciile mai slabe trăiesc întotdeauna în grupuri, 
astfel încât forţa lor combinată să le poată ajuta să îşi realizeze necesităţile 
individuale. Astfel, o turmă de bivoli se poate apăra de lupi, în timp ce 
unui singur bivol îi este imposibil. Pe de altă parte, gorilele, leii şi tigrii pot 
trăi în izolare deoarece natura le-a dat mijloacele de a se apăra singuri. O 
fiinţă umană nu are puterea lor, ghearele sau dinţii lor, şi deci nu poate trăi 
singură; de aceea, începutul vieţii sociale rezidă în slăbiciunea individului. 

Din această cauză, nu ne putem aştepta ca abilităţile tuturor 
ființelor umane să fie egale. Dar o societate care este organizată 
corespunzător va sprijini diversele abilităţi ale indivizilor care o compun. 
Acesta este un punct de vedere important, deoarece altfel am ajunge să 
presupunem că indivizii trebuie judecaţi doar în funcţie de abilităţile lor 
înnăscute. De fapt, indivizii care ar putea avea deficienţe în anumite zone 
ale capacităţilor dacă ar trăi izolat ar putea să-şi compenseze foarte bine 
lipsurile într-o societate bine organizată, care îi încurajează să contribuie 
cu iscusintele lor personale. 

Să presupunem că insuficientele noastre individuale sunt 
moştenite. Dacă este aşa, scopul psihologiei devine ajutarea oamenilor să 
trăiască bine unii cu alţii, pentru a diminua efectul impedimentelor 
naturale. Istoria progresului social este istoria felului în care oamenii au 
cooperat în vederea depăşirii deficienţelor şi problemelor lor. 


Limbaj şi comunicare 


Toată lumea realizează că limbajul este o invenţie socială, dar 
puţini oameni realizează că deficienţele individuale au fost autorii acestei 
invenţii. Totuşi acest adevăr este ilustrat în comportamentul timpuriu al 
copiilor. Atunci când dorinţele nu le sunt satisfăcute, ei vor să atragă 
atenţia şi încearcă să facă asta printr-un fel de limbaj. Dacă bebeluşii nu ar 
avea nevoie să atragă atenţia, ei nu ar mai încerca deloc să vorbească. În 
primele câteva luni de viaţă, mama îi furnizează copilului tot ce îi trebuie 
acestuia, înainte de dezvoltarea vorbirii. Sunt înregistrate cazuri de copii 


care nu au vorbit până la vârsta de 6 ani, pentru că nu a fost niciodată 
necesar s-o faca. 

Acelasi lucru este ilustrat si de cazul unui copil cu parinti surdo- 
muti. Când cădea si se lovea, acesta plângea, dar plângea fără zgomot. Ştia 
că zgomotul ar fi inutil, deoarece părinţii nu îl puteau auzi. De aceea, el 
mima aparenţa plânsului pentru a atrage atenţia părinţilor, dar în tăcere. 

Vedem, de aceea, că trebuie să considerăm în permanenţă întregul 
context social al faptelor pe care le studiem. Trebuie să privim mediul 
social pentru a înţelege „scopul de superioritate“ pe care şi-l alege fiecare 
individ şi problema socială a fiecăruia. De aceea, psihologia socială 
examinează toate problemele pe fundalul în care ele se manifestă. Mulţi 
oameni au dificultăţi în a se adapta la societate, pentru că li se pare 
imposibil să intre într-un contact normal cu ceilalţi prin intermediul 
limbajului. Persoanele cu impedimente de exprimare sunt un exemplu. 
Dacă examinăm persoanele cu această problemă, vom vedea că ele nu au 
fost bine adaptate social încă din copilărie; rareori au vrut să participe la 
activităţi sau să aibă prieteni ori tovarăşi. Dezvoltarea limbajului are 
nevoie de asocierea cu alţii, dar, din moment ce ei nu doreau să se 
asocieze, problemele lor de exprimare au continuat. Există cu adevărat 
două impulsuri în oamenii cu probleme de exprimare — unul care îi face să 
vrea să se asocieze cu alţii şi unul care îi face să caute izolarea. 

Mulţi adulţi care nu trăiesc o viaţă în care contactul social joacă un 
rol important nu pot să vorbească în public şi au o tendinţă spre trac. 
Aceasta pentru că îşi privesc auditorii ca pe nişte inamici. Ei au un 
sentiment de inferioritate atunci când sunt confruntati cu o asistenţă 
aparent ostilă şi dominatoare. Doar când oamenii au încredere în ei înşişi şi 
în auditoriul lor pot vorbi bine şi numai atunci pot scăpa de trac. 


Învăţarea socială 


Astfel, sentimentul de inferioritate şi învăţarea socială sunt strâns 
legate. Sentimentul de inferioritate ia naştere din inadecvare socială, în 
timp ce învăţarea socială este metoda de bază prin care noi toţi ne putem 
învinge sentimentele de inferioritate. 

Există şi o legătură directă între învăţarea socială şi bunul-simt. 
Când vorbim despre bun-simţ, avem în minte inteligenţa unui întreg grup 
social. Pe de altă parte, aşa cum am menţionat în capitolul anterior, 
oamenii care au un limbaj particular şi o înţelegere particulară 
demonstrează că ceilalţi oameni, instituţiile sociale şi normele sociale nu îi 


atrag prea mult. Şi totuşi, în aceste lucruri se află drumul spre salvarea lor. 

În activitatea cu aceşti oameni, sarcina noastră este de a le face 
viata în comunitate atrăgătoare. Nevroticii se simt mereu justificati dacă 
arată bunăvoință, dar este nevoie de mai mult decât bunăvoință. Trebuie să 
îi învăţăm că pentru societate contează ceea ce ei realizează de fapt, ceea 
ce dau până la urmă. 

În timp ce sentimentul de inferioritate şi lupta pentru superioritate 
sunt universale, ar fi o greşeală să privim acest lucru ca pe o indicație ca 
toți oamenii sunt egali. Există diferente de forță fizică, de sănătate, de 
circumstanţe exterioare. Din acest motiv, indivizii fac greşeli diferite în 
condiţii aparent similare. Dacă examinăm copiii, vedem că pentru ei nu 
există doar o singură modalitate corectă de a reacţiona la circumstanţe. 
Reacționează fiecare în modul lui individual. Se luptă pentru un stil de 
viaţă mai bun, dar se luptă în felul lor propriu, făcând propriile greşeli şi 
folosind propriile lor aproximări ale succesului. 


Depăşirea limitărilor 


Să analizăm unele dintre variațiile şi trăsăturile specifice pe care le 
pot dovedi indivizii. Să luăm, de exemplu, copiii stângaci. Există copii 
care pot să nu afle niciodată că sunt stângaci, deoarece au fost foarte intens 
antrenați să utilizeze mâna dreaptă. La început, ei sunt neîndemânatici cu 
mâna dreaptă, şi de aceea sunt certati şi criticati. 

Copiii stângaci pot fi recunoscuţi de mici pentru că mâna stângă se 
mişcă mai mult decât dreapta. Mai târziu, în viaţă, ei se pot simţi 
impovarati de dezvoltarea insuficientă a abilităţilor mâinii drepte si, in 
efortul de a depăşi această problemă, manifestă deseori un mai mare 
interes spre activităţile de desen, scriere etc. Acesta este de multe ori un 
mare avantaj în dezvoltarea talentului şi abilităţilor artistice latente, iar 
copiii in această situaţie sunt adesea ambitiosi şi se luptă să îşi depăşească 
limitările. Uneori totuşi, dacă lupta este serioasă, ei pot deveni invidiosi pe 
alţii şi astfel pot manifesta un sentiment şi mai mare de inferioritate. Prin 
această luptă constantă, copiii se pot transforma în adulţi combativi, 
luptând mereu, cu ideea fixă că ei nu au voie să fie neîndemânatici şi 
stanjeniti. 

Copiii se luptă, fac greşeli si se dezvoltă în feluri diferite, în 
funcţie de prototipurile pe care şi le-au format în primii patru sau cinci ani 
de viaţă. Fiecare dintre ei va avea un scop diferit. Unii vor vrea să devină 
pictori, în timp ce alţii vor dori să fugă din această lume în care nu se simt 


confortabil. Este posibil ca noi să cunoaştem modalitatea prin care ei isi 
pot depăşi slăbiciunile, dar ei nu o cunosc şi, mult prea des, lucrurile nu le 
sunt explicate corect. 

Mulţi copii au ochi, urechi, plămâni sau stomacuri imperfecte şi 
observăm că interesul lor este stimulat în direcţia imperfectiunii. Un astfel 
de exemplu interesant este reprezentat de cazul unui bărbat care suferea de 
crize de astm doar când sosea acasă seara de la serviciu. Avea 45 de ani, 
era căsătorit şi avea o slujbă bună. A fost întrebat de ce crizele se 
manifestau întotdeauna după ce venea acasă de la serviciu. El a explicat: 
„Vedeţi, soţia mea este foarte materialistă, în timp ce eu sunt idealist, aşa 
că nu ne înţelegem întotdeauna. Când ajung acasă, aş vrea să mă odihnesc, 
să mă simt bine şi să mă liniştesc, dar soţia mea vrea să iasă, aşa că se 
plânge că trebuie să stea în casă. Atunci mă enervez şi încep să mă sufoc.“ 

De ce se sufocă acest bărbat? De ce nu vomită, de exemplu? 
Adevărul este că el pur şi simplu îşi respectă prototipul. Se pare că, fiind 
copil, a trebuit să fie bandajat strâns din cauza anumitor afecţiuni, iar 
această strânsoare îi afecta respiraţia şi îl făcea să se simtă foarte 
inconfortabil. Totuşi, avea o doică, iar aceasta îl iubea şi îi era alături, 
consolându-l. Tot interesul ei era orientat către el, mai curând decât spre ea 
însăşi. În consecinţă, ea i-a dat impresia că va fi întotdeauna înveselit şi 
consolat de cineva. Când copilul avea patru ani, doica a plecat la o nuntă, 
iar el a însoţit-o la gară, plângând foarte amar. După plecarea doicii, 
copilul i-a spus mamei: „Mi-am pierdut interesul pentru lume, acum, că 
doica a plecat.“ 

De aceea, îl vedem la maturitate exact aşa cum era în anii 
copilăriei pe vremea când îşi forma prototipul; căutând persoana ideală 
care să îl distreze şi să îl consoleze şi care să fie interesată doar de el. 
Problema lui nu era lipsa de oxigen, ci faptul că nu era înveselit şi consolat 
în permanenţă. Bineînţeles, să găseşti o persoană care să te amuze mereu 
nu este uşor. El îşi dorise dintotdeauna să controleze fiecare situaţie şi, 
într-o anumită măsură, acest lucru l-a ajutat să-şi atingă scopul. Astfel, 
când a început să se sufoce, soţia sa a încetat să mai dorească să 
socializeze sau să meargă la teatru — şi el şi-a atins „scopul de 
superioritate“. 

La nivel conştient, acest bărbat era mereu corect şi cinstit, dar 
inconştient era mânat de dorinţa de a fi învingător. Dorea să îşi facă soţia 
să fie ceea ce el numea idealistă, în loc de materialistă. Am putea suspecta 
un comportament asemănător la o persoană ale cărei adevărate motive sunt 
în contradicţie cu cele de la suprafaţă. 

Similar, există adesea copii cu o vedere slabă, manifestând un 


interes mare pentru lucrurile vizuale. Nu este neobisnuit ca poetii sau 
pictorii să aibă probleme cu ochii. Gustav Freitag, de exemplu, era un 
mare poet, cu astigmatism si vedere slaba, care a avut multe realizari. El 
spunea despre sine însuşi: „Pentru ca ochii mei erau diferiţi de cei ai altor 
oameni, se pare că am fost obligat să îmi antrenez şi să îmi folosesc 
imaginaţia. Nu ştiu dacă asta m-a ajutat să fiu un scriitor mare, dar, 
oricum, ca rezultat al vederii mele slabe, eu pot vedea mai bine în 
imaginaţie decât pot alţii în realitate.“ 

Dacă examinăm personalitatea geniilor, vom găsi deseori o vedere 
slabă sau alt dezavantaj fizic. Chiar şi zeii din mitologie aveau o astfel de 
deficiență, deseori nevazand cu unul sau ambii ochi. Faptul că există genii 
care, deşi aproape oarbe, sunt totuşi în stare să înţeleagă mai bine decât 
alţii diferenţele de linii, tonuri şi culori, ne arată ce poate fi facut cu copiii 
afectaţi de vreo boală, cu condiţia ca problemele lor să fie înţelese corect. 

Unii oameni sunt în mod special interesaţi de mâncare. Din acest 
motiv, ei discută mereu despre ce mănâncă sau nu pot mânca. De obicei, 
astfel de persoane au avut probleme digestive în copilărie şi astfel au 
dezvoltat un interes mai crescut pentru mâncare decât alţii. Ele au avut 
probabil o mamă anxioasă care le-a spus constant ce pot şi ce nu pot 
mânca. Astfel de persoane trebuie să facă un efort pentru a-şi depăşi 
problemele cu stomacul şi devin vital interesate de ceea ce vor mânca la 
micul dejun, la prânz şi la cină. Ca rezultat al preocupărilor lor pentru 
mâncare, devin uneori bucătari foarte buni sau experţi dieteticieni. 

Totuşi, uneori, o afecţiune la nivelul stomacului sau intestinelor 
poate face ca oamenii să-şi găsească un substitut pentru mâncare. Uneori, 
acest substitut este reprezentat de bani, şi astfel de oameni devin foarte 
săraci sau mari financiari. Deseori ei se luptă extrem de greu să strângă 
bani, antrenându-se în acest scop zi şi noapte. Ei nu încetează niciodată să 
se gândească la afacerile lor — ceea ce uneori le conferă un mare avantaj în 
faţa altora aflaţi în circumstanțe similare. Mai mult decât atât, este 
important să remarcăm că auzim mereu despre oameni bogaţi care au 
probleme cu stomacul. 

Să ne amintim în acest punct de importanţa conexiunii dintre trup 
şi minte. Un anumit defect manifestat la oameni diferiţi nu are întotdeauna 
aceleaşi consecinţe; nu există cu necesitate o relaţie de tip cauză—efect 
între o deficiență fizică şi o viata cu lipsuri. Starea fizică poate fi tratată 
efectiv sau cel puţin ameliorată, dar nu defectul fizic în sine produce 
rezultatele proaste: atitudinea pacientului este responsabilă pentru acest 
lucru. Acesta este motivul pentru care, pentru psihologul de orientare 
individuală, nu există o cauzalitate fizică pură, ci numai atitudini greşite 


fata de stările fizice. De aceea, psihologul de orientare individuală încearcă 
să încurajeze depăşirea sentimentului de inferioritate din timpul 
desfăşurării prototipului. 

Uneori întâlnim oameni care par mereu nelinistiti pentru că nu au 
răbdare să îşi învingă dificultăţile. De câte ori vedem pe cineva aflat în 
mod constant în mişcare, cu un temperament şi dispoziţii afective 
puternice, putem conchide că are un puternic sentiment de inferioritate. 
Oamenii care cred că îşi pot învinge dificultăţile nu sunt nerăbdători. 

Copiii aroganti, impertinenti, certăreţi ascund, de asemenea, un 
mare sentiment de inferioritate. Este sarcina noastră să căutăm, în cazul 
lor, motivele dificultăţilor pe care ei încearcă să le depăşească, pentru a le 
prescrie tratamentul potrivit. Nu trebuie să criticăm sau să pedepsim 
niciodată erorile din stilul de viaţă al prototipului. 

Putem recunoaşte la copii aceste trăsături ale prototipului 
exprimate în modalităţi foarte speciale — în planificarea şi lupta de a-i 
depăşi pe alţii şi în urmărirea scopului de superioritate. Sunt tipuri de 
oameni care nu au încredere în propriile abilităţi de a acţiona sau de a se 
exprima pe ei înşişi, preferând să îi excludă pe ceilalți pe cât se poate. 
Aceştia evită situaţiile noi şi încearcă să rămână în cercul restrâns în care 
se simt siguri. La şcoală, la serviciu, în societate şi în căsnicie ei fac 
acelaşi lucru, sperând mereu să realizeze mult în mica lor sferă, pentru a 
atinge un scop de superioritate. Găsim deseori această trăsătură printre cei 
care uită că, pentru a realiza ceva de valoare, oamenii trebuie să fie 
pregătiţi să înfrunte orice le pregăteşte viaţa. Dacă indivizii exclud anumite 
situaţii şi anumiţi oameni ca fiind imposibili, ei pot utiliza doar logica 
particulară pentru a se justifica, iar acest lucru nu este suficient. Oamenii 
au nevoie de aerul proaspăt al contactului social şi al bunului-simt pentru a 
trăi o viaţă sănătoasă. 

Oamenii înfruntă diferite cerinţe în vieţile lor. Dacă scriitorii, de 
exemplu, doresc să realizeze ceva în munca lor, ei nu pot merge 
întotdeauna să ia prânzul sau cina cu alţii, deoarece au nevoie să fie singuri 
pe perioade lungi de timp, pentru a-şi aduna ideile. Dar ei trebuie şi să 
cultive relaţiile sociale, deoarece acestea sunt o parte importantă a 
dezvoltării lor. De aceea, când întâlnim astfel de oameni, trebuie să ne 
amintim de cele două cerinţe ale lor, ca şi de faptul că ei pot fi ori utili, ori 
inutili din punct de vedere social. Din acest motiv, trebuie să căutăm cu 
atenţie pentru a vedea diferenţa dintre comportamentul util şi inutil. 


Sentimentele de inferioritate 


Cheia procesului social este reprezentată de faptul că oamenii se 
străduiesc mereu să găsească o situaţie în care să exceleze. Astfel, copiii 
care au un puternic sentiment de inferioritate doresc să îi excludă pe copiii 
mai mari şi să se joace cu cei mai mici sau mai slabi, pe care să-i poată 
domina. Aceasta este o expresie anormală şi patologică a sentimentului de 
inferioritate, pentru că este important să realizăm că nu sentimentul de 
inferioritate în sine este cel care contează, ci gradul şi expresia lui. 

Sentimentul anormal de inferioritate a primit numele de „complex 
de inferioritate“. Dar „complex“ nu este cuvântul corect pentru un 
sentiment care străbate întreaga personalitate. Este mai mult decât un 
complex; este aproape o boală, a cărei severitate variază în funcţie de 
circumstanţe. De aceea, uneori nu observăm sentimentul de inferioritate al 
unor persoane în timp ce acestea sunt la locul de muncă, pentru că se simt 
sigure pe abilităţile lor, dar în compania altora se poate ca ele să nu se mai 
simtă aşa de sigure, în special în relaţiile cu celălalt sex, şi aici vom putea 
descoperi adevărata lor situaţie psihologică. 

Erorile sunt mai evidente într-o situaţie tensionată sau dificilă. 
Prototipul apare mai clar când un individ este într-o situaţie dificilă sau 
nouă; o situaţie dificilă este cel mai des o situaţie nouă. De aceea, aşa cum 
am spus în primul capitol, expresia gradului interesului social al unei 
persoane devine evidentă într-o situaţie socială nouă. 

Atunci când trimitem copiii la şcoală, le putem observa interesul 
social urmărindu-i dacă se amestecă printre colegii lor sau îi evită. Dacă ei 
reacţionează fata de alti copii doar conditional sau ezitant, va trebui să 
urmărim cum se vor manifesta aceste caracteristici mai târziu, în societate 
şi căsnicie. 

Sunt mulţi oameni care spun: „Voi face asta aşa şi aşa“, „Îmi voi 
lua o slujbă“, „Mă voi căsători cu bărbatul acesta, ... dar să...!“ 'Toate 
aceste declaraţii indică un puternic sentiment de inferioritate şi, dacă le 
interpretăm în acest fel, obţinem o nouă înţelegere a anumitor emoţii, cum 
ar fi îndoiala. O persoană care se îndoieşte de obicei se va îndoi mereu şi 
nu va realiza nimic. 

Psihologul poate vedea deseori ezitări şi contradicții care pot fi 
considerate simptome ale unui sentiment de inferioritate, dar trebuie să 
luăm în considerare şi mişcările fizice ale subiecţilor. Aceştia pot aborda 
sau trata alte persoane într-o modalitate nedefinită; este posibil ca ei să se 
apropie ezitant sau având o postură corporală ciudată. Această ezitare se 
va exprima deseori şi în alte situaţii din viaţă. Mulţi oameni fac de obicei 
un pas înainte şi unul înapoi — literalmente. 

Întreaga noastră sarcină este să învăţăm oamenii să se detaşeze de 


această atitudine ezitantă. Tratamentul potrivit este sa îi încurajăm — să nu 
îi descurajăm niciodată. Trebuie să îi facem să înţeleagă că sunt capabili să 
înfrunte dificultăţile şi să rezolve problemele vieţii. Aceasta este singura 
cale de a construi încrederea în sine şi aceasta este singura cale în care 
poate fi tratată inferioritatea. 


CAPITOLUL 3 


Complexul de superioritate 


Scopul de superioritate 


In precedentul capitol am discutat complexul de inferioritate si 
relatia lui cu sentimentul general de inferioritate pe care il impartasim cu 
toţii si împotriva căruia luptăm cu toţii. Acum ne îndreptăm spre 
complementul acestuia, complexul de superioritate. 

Am văzut cum fiecare caracteristică a vieţii unui individ este 
exprimată printr-o tranziţie — printr-o progresie. Astfel, putem spune că 
fiecare trăsătură caracteristică are un trecut şi un viitor. Viitorul este strâns 
legat de straduinta şi de scopul nostru, în timp ce trecutul reprezintă starea 
de inferioritate sau de inadecvare pe care încercăm să o depăşim. De 
aceea, în cazul unui complex de inferioritate, suntem interesaţi de debutul 
lui, în timp ce, în cazul unui complex de superioritate, ne interesează mai 
mult progresia lui, însăşi tranziţia lui. Nu trebuie să fim uimiti dacă, în 
cazurile în care găsim un complex de inferioritate, vom găsi şi un complex 
de superioritate ascuns. Pe de altă parte, dacă facem cercetări asupra unui 
complex de superioritate şi îi studiem continuitatea, putem afla şi un 
complex de inferioritate mai mult sau mai puţin atenuat. Nu ne străduim să 
fim superiori şi să obţinem succese, dacă nu simţim o anumită deficiență în 
situaţia noastră prezentă. 

Lupta pentru superioritate nu încetează niciodată. Este esenţială 
pentru minte, pentru psihicul individului. Aşa cum am spus, viaţa este 
atingerea unui scop sau a unei forme ideale, iar lupta pentru superioritate 
este cea care o pune în mişcare. Dacă ne uităm la copiii leneşi şi le 
observăm lipsa de activitate, lipsa lor de interes faţă de orice, putem spune 
că aceştia par a nu progresa în nicio direcţie. Totuşi găsim in ei dorinţa de 
a fi superiori, o dorinţă care îi face să spună: „Dacă nu aş fi aşa de leneş, aş 
putea fi preşedinte.“ Ei progresează şi se străduiesc conditional, ca să 
spunem aşa. Au o părere foarte bună despre ei înşişi şi cred că ar putea 
realiza multe, dacă...! Această autoamăgire este bineînţeles ficţiune, dar, 
cum ştim cu toţii, omenirea se mulţumeşte foarte des cu ficţiune. Şi acest 
lucru este în mod special adevărat în cazul oamenilor cărora le lipseşte 


curajul. Acestia nu se simt foarte puternici, asa ca ocolesc mereu 
dificultăţile, încercând mereu să scape de ele. Prin acest proces de fugă şi 
evadare, ei îşi păstrează sentimentul că sunt mult mai puternici si isteti 
decât sunt în realitate. 


Evitarea soluţiilor reale 


Copiii care fură suferă de un complex de superioritate. Ei cred că 
îi păcălesc pe ceilalţi, că ceilalţi nu ştiu că ei fură şi că au devenit mai 
bogaţi cu un efort minim. Acelaşi sentiment este foarte pronunţat printre 
infractorii care cred că sunt eroi. 

Am vorbit deja despre această trăsătură din alt punct de vedere, ca 
manifestare a logicii particulare. Nu este ceva ce tine de bunul-simt sau de 
simţul social. În cazul în care criminalii cred despre ei că sunt eroi, aceasta 
este o idee particulară. De fapt, lor le lipseşte curajul, din moment ce vor 
să aranjeze lucrurile într-un fel în care să evite necesitatea de a aplica 
soluţii reale la problemele vieţii. Astfel, criminalitatea este expresia unui 
complex de superioritate, nu a unei răutăţi fundamentale sau originare. 

Vedem apărând simptome similare la nevrotici. De exemplu, 
aceştia pot suferi de insomnie şi astfel să nu se simtă suficient de puternici 
pentru a-şi îndeplini obligaţiile profesionale a doua zi. Din cauza nopţii 
nedormite, ei cred că nu ar trebui solicitati la locul de muncă, deoarece nu 
sunt apți să îşi ducă la bun sfârşit sarcinile pe care trebuie să le 
îndeplinească. „Ce n-aş putea face, dacă aş putea să dorm un pic!“ se plâng 
ei. 

Găsim acelaşi lucru şi printre persoanele deprimate care suferă de 
anxietate. Anxietatea le transformă pe acestea în tirani pentru alţii; 
obişnuiesc să îi conducă pe alţii, deoarece ele trebuie să aibă mereu 
oameni în jurul lor, ele trebuie să fie însoţite peste tot pe unde merg şi aşa 
mai departe. Insotitorii trebuie să-şi trăiască toată viata în conformitate cu 
necesităţile şi cerințele persoanei deprimate. 

Oamenii deprimati şi bolnavi sunt mereu în centrul atenţiei într-o 
familie. În cazul lor, vedem cum puterea este manevrată de complexul de 
inferioritate. Se plang că se simt slabiti, că pierd în greutate, dar deseori ei 
sunt cei mai puternici prin faptul că îi domină pe membrii sănătoşi ai 
familiei. Aceasta nu ar trebui să ne surprindă, deoarece în cultura noastră 
slăbiciunile pot fi arme foarte puternice. 


Superioritate si inferioritate 


Să studiem legătura dintre complexul de superioritate si cel de 
inferioritate. De exemplu, dacă studiem copiii-problemă cu complex de 
superioritate — copiii care sunt impertinenti şi aroganti —, vom afla că ei 
doresc mereu să pară mai mari decât sunt. Cu toţii ştim felul în care copiii 
cu crize temperamentale de furie încearcă să îi controleze pe ceilalţi. De ce 
sunt aceştia atât de pretenţioşi şi nerăbdători? Deoarece nu sunt siguri că 
sunt suficient de puternici să îşi atingă scopul — se simt inferiori. Este ca şi 
când ar merge constant în vârful picioarelor, într-un efort de a fi mai înalţi 
decât sunt de fapt, şi şi-ar asigura astfel succesul, mândria şi superioritatea. 

Trebuie să găsim metode de tratament al unor astfel de copii. Ei se 
poartă aşa pentru că nu înţeleg ordinea naturală a lucrurilor. Nu trebuie să 
îi cenzuram, ci să le explicăm prietenos perspectiva bunului-simt şi să îi 
ajutăm treptat să îl înțeleagă. 

Oamenii sunt ostentativi doar pentru că se simt inferiori şi nu se 
simt suficient de puternici pentru a concura cu alţii într-o modalitate mai 
pozitivă. Ei nu sunt în armonie cu societatea. Nu sunt bine adaptati social 
şi nu ştiu cum să rezolve problemele sociale ale vieţii. Aflăm, de obicei, că 
în copilărie a existat o luptă între astfel de oameni şi părinţii şi educatorii 
lor. 

Găsim în nevroze aceeaşi combinaţie între complexul de 
inferioritate şi superioritate. Deseori, nevroticii îşi exprimă sentimentele de 
superioritate, dar nu-şi recunosc complexul de inferioritate. Cazul unei fete 
suferind de nevroză compulsivă este foarte edificator în această privinţă. 

Tânăra era foarte apropiată de sora ei, care era fermecătoare şi 
foarte populară. Faptul este semnificativ, deoarece, dacă într-o familie o 
persoană este remarcabilă în vreun fel, celelalte vor suferi. Acest lucru se 
întâmplă mereu, indiferent dacă persoana favorizată este tatăl, unul dintre 
copii sau mama. Se creează o situaţie foarte dificilă pentru ceilalți membri 
ai familiei şi uneori aceştia simt că nu o pot îndura. 

Fata respectivă crescuse fără să aibă statutul favorizat al surorii ei 
şi se simtise limitată. Dacă ar fi fost interesată de alti oameni şi ar fi înţeles 
ceea ce noi înțelegem acum, ar fi urmat o altă cale. Dar ea a suferit 
întotdeauna de tensiunea unui complex de inferioritate cauzat de 
comparatia cu sora preferată. 

Când ea avea 20 de ani, sora ei s-a măritat, şi astfel ea a început să 
caute cu tot dinadinsul să se mărite, ca să concureze cu sora ei. Se 
îndepărta din ce în ce mai mult de partea sănătoasă, utilă a vieţii. A început 
să i se înfiripe ideea că este o persoană rea şi apoi noţiunea că are puteri 


magice cu care poate trimite oamenii in iad. 

Vedem acest sentiment al puterii magice ca pe expresia unui 
complex de superioritate, dar ea se plângea despre faptul ca are acest 
„talent“, tot aşa cum îi auzim uneori pe oamenii bogaţi plangandu-se de 
soarta grea a bogătaşilor. Nu numai că simţea că are puterea dumnezeiască 
de a trimite oamenii în iad, ci, uneori, avea şi impresia că ar putea şi ar 
trebui să îi salveze. Prin acest sistem fictiv ea se asigura că posedă o putere 
mai mare decât sora ei. Doar aşa îşi putea învinge sora. Şi astfel continua 
să se plângă că are această putere, deoarece, cu cât se plângea mai mult 
despre asta, cu atât mai plauzibil părea că posedă această putere. Doar 
plângându-se putea fi fericită cu soarta ei. 

Sora mai mare fusese foarte favorizată, deoarece la un moment dat 
fusese singurul copil, foarte rasfatat şi aflat în centrul atenţiei. Trei ani mai 
târziu, sosirea mezinei a schimbat întreaga situaţie pentru prima născută. 
În trecut, ea fusese întotdeauna singură, în centrul atenţiei. Acum se trezise 
brusc detronată din această poziţie şi, drept urmare, devenise un copil 
agresiv. Dar agresiunea se poate manifesta doar acolo unde sunt tovarăşi 
mai slabi, iar copiii agresivi nu sunt chiar curajoşi — ei luptă doar cu 
adversari mai slabi. Dacă nu există vreo astfel de oportunitate, copiii pot 
deveni în schimb arţăgoşi şi, în oricare dintre cazuri, e mai posibil să fie 
mai puţin apreciaţi acasă. 

Prima născută simte că nu mai este atât de iubită ca înainte şi vede 
acest lucru ca pe o confirmare a atitudinii ei faţă de mezină. Ea consideră 
că mama este persoana cea mai vinovată, cu atât mai mult cu cât ea este 
cea care a adus bebeluşul în casă. Astfel, putem înţelege de ce fata îşi 
îndreaptă atacurile în direcţia mamei. 

Bebeluşul, desigur, trebuie supravegheat şi îngrijit, aşa cum au 
nevoie toţi bebeluşii, şi se află astfel într-o poziţie avantajoasă. Nu are 
nevoie să se străduiască, nu are nevoie să lupte. Mezina a crescut ca o 
creatură foarte dulce, foarte blândă şi foarte iubită — centrul atenţiei. 
Uneori bunătatea, în forma blandetii şi supunerii, poate învinge! 

Să analizăm acum această blândeţe şi să vedem dacă a fost de 
partea utilă a vieţii sau nu. Putem presupune că un copil va fi deschis şi 
manevrabil doar atât timp cât este rasfatat. Atunci când copiii rasfatati 
merg la şcoală, nu mai sunt într-o situaţie avantajoasă. Începând cu acel 
moment îi vedem adoptând o atitudine ezitantă faţă de viaţă. 

Acelaşi lucru s-a întâmplat şi cu această soră mai mică. A început 
să înveţe să coasă, să cânte la pian şi aşa mai departe, dar de fiecare dată, 
la scurt timp, renunţa la eforturile de a învăţa. A început să îşi piardă şi 
interesul pentru societate, nu îi mai plăcea să iasă şi suferea de depresie. Se 


simţea umbrită de sora mai mare, care avea o personalitate mai agreabilă. 
Ezitarea ei a făcut-o să devină mai slabă şi a dus la o deteriorare a 
caracterului. 

Mai târziu, în viaţă, a ezitat în alegerea unei cariere şi nu a 
terminat nicio formare. A ezitat, de asemenea, în viaţă şi în căsnicie, în 
ciuda dorinţei de a concura cu sora ei. La vârsta de 30 de ani, a hotărât să 
se căsătorească cu un bărbat bolnav de tuberculoză. Părinţii ei s-au opus, 
bineînţeles, acestei alegeri. În acest caz, ea nu a găsit necesar să ezite, 
având în vedere că părinţii îi interziceau căsătoria. 

Un an mai târziu, se căsătorea cu un bărbat mai în vârstă cu 35 de 
ani. Deseori, în alegerea unui partener mult mai în vârstă sau a unei 
peroane care nu este disponibilă găsim expresia unui complex de 
inferioritate. Există mereu o suspiciune de laşitate, atunci când sunt 
prezente obstacole evidente. Dar, deoarece această fată nu şi-a justificat 
sentimentul de superioritate prin căsătorie, a găsit altă modalitate de a o 
face. A început să susţină că cel mai important lucru în lume este 
curăţenia. Trebuia să se spele mereu, spunea. Dacă cineva sau ceva o 
atingea, trebuia să se spele din nou. Astfel, a devenit total izolată. 

Toate aceste lucruri par a fi un complex de inferioritate, dar fata se 
simţea ca fiind singura persoană curată din lume şi îi critica şi acuza 
încontinuu pe ceilalţi pentru că nu aveau obsesia ei referitoare la curăţenie. 
Ea îşi dorise dintotdeauna să fie superioară, iar acum, în închipuirea ei, 
era. Era cea mai curată persoană din lume. Astfel, putem vedea cum 
complexul ei de inferioritate a evoluat spre un complex de superioritate, 
exprimat foarte distinct. 


Interesul de sine 


Atât timp cât oamenii sunt interesaţi nu numai de ei înşişi, ci şi de 
alţii, ei vor rezolva în mod satisfăcător problemele vieţii. Dar, dacă 
dezvoltă un complex de inferioritate, se trezesc ca şi când ar trăi într-un 
teritoriu inamic — văzându-şi mereu propriile interese mai curând decât pe 
cele ale altora şi astfel fiind lipsiţi de orice sentiment comunitar. Au 
abordat problemele sociale ale vieţii cu o atitudine care nu duce către 
soluţionarea lor şi astfel, în lipsa succesului, se întorc către partea inutilă a 
vieţii. Se simt usurati când sunt susținuți de alţii şi nu trebuie să rezolve 
probleme. 

Pare a fi o caracteristică a naturii umane ca, atunci când indivizii — 
fie copii sau adulţi — se simt excesiv de slabi, să înceteze să mai fie 


interesaţi de alţii si să se lupte doar pentru superioritate. Atât timp cât 
oamenii care luptă pentru superioritatea personală îşi mai temperează 
eforturile cu ajutorul interesului social, ei pot face ceva lucruri bune. Dar 
dacă le lipseşte interesul social, nu sunt pregătiţi să rezolve problemele de 
viaţă. 

Acelaşi fenomen se manifestă la megalomanii care se cred Isus 
Cristos sau alti mari lideri. Aceşti oameni îşi joacă rolurile ca şi cand ar fi 
adevărate. Ei sunt izolaţi în viaţă şi, dacă mergem înapoi în trecutul lor, 
aflăm că s-au simţit dureros de inferiori şi că, în compensare, au dezvoltat 
un complex de superioritate. 

Acesta este şi cazul unui băiat de 15 ani care fusese internat într- 
un spital de boli psihice din cauza halucinatiilor. Pe vremea aceea, înainte 
de Primul Război Mondial, îşi închipuia că împăratul Austriei murise — 
ceea ce nu era adevărat —, şi pretindea că împăratul îi apăruse în vis 
cerându-i să conducă armata austriacă în lupta împotriva inamicului. Şi el 
era un băiat scund! Nu a putut fi convins că se înşală în legătură cu 
moartea împăratului nici măcar atunci când i s-au arătat ziare care relatau 
despre activitatea acestuia. El insista că împăratul murise şi că îi apăruse în 
vis. 

La acel moment, psihologia individuală încerca să stabilească 
importanţa poziţiilor de somn în indicarea sentimentelor de superioritate 
sau inferioritate ale unei persoane. Unii oameni dorm incolaciti, acoperiţi 
cu pătura până peste cap. Aceasta exprimă un sentiment de inferioritate. 
Putem crede despre aceşti oameni că sunt curajoşi? Pe de altă parte, când 
vedem oameni care se întind cât e patul de lung, putem să credem despre 
ei că sunt slabi în viaţă? S-a mai observat şi că oamenii care dorm pe burtă 
tind să fie încăpăţânaţi şi agresivi. 

Acest băiat a fost ţinut sub observaţie, într-o încercare de a găsi 
corelaţii între comportamentul în stare de veghe şi poziţiile de somn. S-a 
dovedit că dormea cu braţele încrucişate pe piept, ca în unele caricaturi ale 
lui Napoleon. Aşa cum ştim, în general, Napoleon este reprezentat cu 
braţele în această poziţie. 

În ziua următoare, băiatul a fost întrebat: „De cine iti aminteşte 
această poziție?“ 

El a răspuns: „De profesorul meu“. 

Descoperirea a derutat puţin, până când s-a sugerat faptul că 
profesorul ar putea semăna cu Napoleon. S-a dovedit că aşa era. Mai mult 
decât atât, băiatul îl iubise pe acest profesor şi îşi dorea să fie ca el. Dorea 
să intre în această profesie, dar, din lipsă de fonduri pentru a-i plăti 
educaţia, familia a trebuit să îl pună să lucreze într-un restaurant. Acolo 


toti clientii radeau de el pentru ca era scund. El nu putea sa suporte asta si 
dorea sa scape de acest sentiment de umilire, dar a evadat in partea inutila 
a vieţii. 

Putem înţelege ce s-a întâmplat în cazul acestui băiat. La început, 
el a avut un complex de inferioritate deoarece era scund. Dar se lupta 
constant pentru superioritate. Voia să fie profesor, dar, pentru că era 
împiedicat să îşi atingă acest scop, şi-a găsit un alt scop de superioritate, 
făcând un ocol prin partea inutilă a vieţii. Devenise superior în somn şi 
halucinaţii. 


Lăudăroşenie şi încredere 


Scopul de superioritate poate fi urmărit atât în activităţi utile, cât şi 
în activităţi inutile. Dacă oamenii sunt binevoitori, de exemplu, poate 
însemna una din două — poate însemna că sunt bine adaptati social şi vor 
să ajute sau poate însemna, pur şi simplu că vor să epateze. 

Psihologul întâlneşte mulţi oameni al căror scop principal este să 
epateze şi să se laude. O tendinţă similară poate fi găsită în 
comportamentul infractorilor — tendinţa de a pretinde un succes uşor, ceea 
ce am discutat deja. Ziarele din New York au relatat odată despre un hoţ 
care a fost surprins de nişte învăţătoare după ce le spărsese locuinţa. El a 
avut o discuţie interesantă cu acestea. Hoţul le-a spus femeilor că nici nu 
bănuiau cât de dificil îi era lui să-şi câştige existenţa cu o meserie 
obişnuită, cinstită; era mult mai uşor să fure decât să muncească. Acest 
bărbat evadase în partea inutilă a vieţii, dar, urmând acest drum, dezvoltase 
un anumit complex de superioritate. Se simţea mai puternic decât femeile, 
în mod special pentru că era înarmat şi ele nu. Dar oare realiza că era un 
laş? Dimpotrivă, se credea erou. 

Anumite tipuri de oameni aleg sinuciderea şi caută să azvârle cât 
colo lumea cu toate greutăţile ei. Pare să nu le pese de viaţă şi astfel se 
simt superiori, deşi în realitate sunt nişte laşi. Vedem astfel că un complex 
de superioritate este o dezvoltare secundară. Este o compensare pentru 
complexul de inferioritate. Trebuie întotdeauna să încercăm să găsim 
legătura organică — legătura care pare a fi o contradicţie, dar care este în 
totală concordanţă cu natura umană, aşa cum am arătat deja. Odată ce am 
identificat această legătură, suntem în măsură acum să tratăm atât 
complexul de inferioritate, cât şi pe cel de superioritate. 


Ambitia sanatoasa 


Nu putem sa incheiem subiectul general al complexului de 
inferioritate şi superioritate fără să spunem câteva cuvinte despre relaţia 
dintre aceste complexe şi impulsurile normale, deoarece fiecare om, aşa 
cum am spus, are sentimente de inferioritate. Dar sentimentele de 
inferioritate nu sunt o boală, ci sunt un stimulent pentru dezvoltarea 
sănătoasă, normală. Acestea devin o stare patologică doar când 
semnificaţia inadaptării îi copleşeşte pe indivizi şi, în loc să îi stimuleze 
spre o activitate utilă, îi deprimă şi îi face incapabili de dezvoltare. 

Complexul de superioritate este una dintre modalităţile prin care 
oamenii care se simt inferiori încearcă să scape de greutăţi. Ei se 
autoconving că sunt superiori, în timp ce nu sunt, iar acest fals succes le 
compensează starea de inferioritate pe care nu o pot îndura. 

Oamenii normali nu au complexe de superioritate; nici măcar nu 
au un simţ al superiorității; ei au ambiția de a avea succes, dar, atât timp 
cât această străduinţă este exprimată constructiv, ea nu conduce la valori 
false, valori care se află la originea bolilor psihice. 


CAPITOLUL 4 


Stilul de viata 


Recunoasterea stilului de viata 


Un pin care creste intr-o vale creste diferit de unul de pe varful 
muntelui. Acelaşi tip de copac are două stiluri diferite de viata. Stilul sau 
pe vârful muntelui este diferit de cel din vale. Stilul de viaţă al unui copac 
este expresia individuală a unui copac modelându-se în funcţie de mediu. 
Recunoaştem un stil atunci când îl vedem pe un anumit fundal, diferit de 
cel la care ne-am fi aşteptat, deoarece abia atunci realizăm că fiecare copac 
are propriul său tipar de viaţă şi creşterea lui nu este doar o reacţie 
mecanică la mediu. 

Se întâmplă acelaşi lucru şi cu fiinţele umane. Vedem stilul de 
viaţă în anumite condiţii şi este datoria noastră să îi analizăm legătura 
exactă cu circumstanţele existente, cu atât mai mult cu cât mintea se 
schimbă cu fiecare alterare a mediului. Atât timp cât oamenii sunt într-o 
situaţie favorabilă, nu le putem vedea clar stilurile de viaţă. În situaţii noi 
totuşi, acolo unde sunt confruntati cu dificultăţi, stilurile de viata apar clar 
şi distinct. Un psiholog cu experienţă ar putea probabil să înţeleagă un stil 
de viaţă al unei fiinţe umane chiar şi într-o situaţie favorabilă, dar acesta 
devine evident pentru toată lumea atunci când subiectul este pus într-o 
situaţie nefavorabilă sau dificilă. 

Din moment ce viaţa este ceva mai mult decât un joc, ea este 
mereu plină de greutăţi. Există inevitabil situaţii în care fiinţa umană se 
confruntă cu probleme şi, atunci când subiecţii se confruntă cu aceste 
dificultăţi, trebuie să îi studiem şi să aflăm diferitele lor reacţii şi trăsături 
caracteristice. Aşa cum spuneam, stilul de viaţă este o unitate, deoarece a 
avut rădăcinile în dificultăţile vieţii timpurii şi în străduinţa de a atinge un 
scop. 

Dar noi nu suntem interesaţi atât de mult de trecut, cât de viitor şi, 
pentru a înţelege viitorul cuiva, trebuie să îi înțelegem stilul de viata. Chiar 
dacă înţelegem instinctele, stimulii, impulsurile şi aşa mai departe, nu 
putem prezice ce se va întâmpla. Unii psihologi încearcă să tragă concluzii 
bazate pe observarea comportamentului instinctiv sau pe dovezile traumei, 


dar, la o examinare mai atentă, se va observa că toate aceste elemente 
presupun un stil de viaţă consecvent. Astfel, oricare este stimulul primit, el 
va servi doar la consolidarea unui stil de viaţă. 

Am aflat cum oamenii cu deficienţe fizice, deoarece se confruntă 
cu dificultăţi şi se simt nesiguri, suferă de un sentiment de inferioritate. 
Dar, pentru că fiinţele umane nu pot suporta acest lucru mult timp, 
sentimentul de inferioritate le stimulează, aşa cum am văzut, să acţioneze, 
ceea ce duce la formularea unui scop. Psihologia individuală a numit 
iniţial această mişcare spre un scop „plan de viaţă“ dar, cum denumirea a 
dus uneori la neînţelegeri, utilizăm acum expresia „stil de viaţă“. 

Pentru că indivizii au anumite stiluri de viaţă, este uneori posibil 
să faci predicții despre viitorul lor doar vorbind cu ei şi punându-le 
întrebări. Este ca şi când ai asista la actul cinci al unei drame, când toate 
misterele se rezolvă. Putem face predicții în acest fel, deoarece cunoaştem 
toate fazele, dificultăţile şi întrebările obişnuite ale vieţii. Astfel, din 
experienţă şi din cunoaşterea câtorva fapte, putem prevedea ce se va 
întâmpla cu copiii care sunt mereu retraşi, care caută sprijin, care sunt 
rasfatati şi care ezită să abordeze situaţii noi. Ce se întâmplă cu oamenii al 
căror scop este să fie întotdeauna sprijiniți de alţii? Ezitand, ei încetează sa 
caute soluţii la problemele vieţii sau evadează. Ştim că pot ezita, pot înceta 
sau pot evada, deoarece am văzut acelaşi lucru întâmplându-se de mii de 
ori. Ştim că ei nu vor să lupte singuri, ci vor să fie răsfăţaţi, să fie feriti de 
problemele fundamentale ale vieţii şi să se ocupe cu lucruri irelevante, în 
loc să se confrunte cu problemele importante. Le lipseşte interesul social 
şi, drept urmare, pot evolua în copiii-problemă, nevrotici infractori sau pot 
deveni sinucigaşi — evadarea finală. Toate aceste lucruri sunt acum mai 
bine înţelese decât înainte. 

Realizăm, de exemplu, că în încercarea de a găsi stilul de viaţă al 
unui individ, putem folosi un stil de viaţă „normal“ ca punct de plecare al 
măsurătorii. Utilizăm individul bine adaptat social ca referinţă, şi putem 
apoi măsura abaterile de la această referinţă. 


Stilul de viaţă „normal“ 


În acest punct, ar fi poate util să arătăm cum determinăm stilul de 
viaţă „normal“ şi cum pornim de acolo, ca să recunoaştem erorile şi 
caracteristicile. 

Fiinţele umane nu pot fi împărţite în tipologii, căci fiecare fiinţă 
umană are un stil de viaţă individual. Aşa cum nu poţi găsi două frunze 


absolut identice într-un copac, tot aşa nu există doi oameni care să fie 
absolut la fel. Natura este atât de bogată, iar posibilităţile stimulilor sunt 
atât de numeroase, încât nu există două persoane identice. De aceea, dacă 
vorbesc despre tipuri, mă refer doar la un instrument intelectual care 
identifică similitudinile dintre indivizi. Putem trage concluzii mai clare 
dacă postulăm o clasificare intelectuală şi îi studiem caracteristicile 
speciale, dar, făcând acest lucru, nu ne angajăm să folosim aceeaşi 
clasificare de fiecare dată; folosim clasificarea care este cea mai utilă în 
evidenţierea unei anumite asemănări. Cei care iau tipurile şi clasificările 
prea în serios tind să plaseze oamenii în nişte cuşti şi apoi nu mai reuşesc 
să vadă cum ar putea fi plasați într-o altă clasificare. 

Un exemplu va clarifica punctul meu de vedere. Când vorbim 
despre un tip de individ care nu este bine adaptat social, ne referim la unul 
care duce o viaţă neproductivă, fără niciun interes social. Aceasta este o 
modalitate de a clasifica indivizii, şi probabil cea mai importantă. Să luăm 
în considerare indivizii al căror interes, deşi limitat, este centrat asupra 
lucrurilor vizuale. O astfel de persoană diferă total de cea ale cărei interese 
sunt concentrate majoritar asupra oralitatii lucrurilor, dar ambele pot avea 
dificultăţi în a stabili contacte cu alte fiinţe umane. Astfel, clasificarea pe 
tipologii poate fi o sursă de confuzie dacă nu realizăm că tipurile sunt doar 
nişte abstractiuni convenabile. 

Să luăm în considerare acum oamenii care vor reprezenta referinţa 
noastră pentru măsurarea variațiilor. Aceştia au o viata orientată social, iar 
viaţa lor este astfel construită, încât, fie că vor sau nu, societatea obţine un 
anumit avantaj din munca lor. De asemenea, din punct de vedere 
psihologic, ei au suficientă energie şi curaj să înfrunte problemele şi 
dificultăţile vieţii, pe măsură ce apar. Ambele calităţi lipsesc în cazul 
psihoticilor: aceştia nu sunt nici bine adaptati social, nici adaptati 
psihologic la îndatoririle zilnice ale vieţii. 


Stilul de viaţă „inadecvat“ 


Ca ilustrare a lipsei de adaptare putem lua cazul unui anumit 
individ, un bărbat de vreo 30 de ani, care a scăpat mereu de rezolvarea 
problemelor sale în ultimul moment. Avea un prieten, dar era foarte 
bănuitor faţă de el şi, drept urmare, această prietenie nu a evoluat 
niciodată. Prietenia nu poate creşte în astfel de condiţii, deoarece cealaltă 
persoană simte tensiunea relaţiei. Acest bărbat chiar nu avea prieteni, în 
ciuda faptului că vorbea cu mulţi oameni. Nu era suficient de interesat de 


alti oameni, ca să îşi facă prieteni. De fapt, nu îi plăcea să fie cu alţi 
oameni şi era mereu tăcut în compania altora. Explica acest lucru prin 
faptul că în societate nu îi venea nicio idee şi de aceea nu avea nimic de 
spus. 

Era foarte timid. Avea o piele foarte roz şi roşea uneori când 
vorbea. Atunci când reuşea să îşi învingă timiditatea, putea vorbi destul de 
bine. Ceea ce avea cu adevărat nevoie era să fie ajutat în această direcţie 
fără să fie criticat. Nu era foarte popular şi simţea asta, ceea ce i-a sporit 
neplăcerea de a vorbi cu alţi oameni. Din cauza stilului său de viaţă, atunci 
când se apropia de alte persoane nu făcea decât să atragă atenţia asupra sa. 

După viaţa socială, cea mai importantă problemă este aceea a 
profesiei. Pacientul nostru s-a temut mereu că ar putea eşua în carieră, aşa 
că a studiat zi şi noapte; s-a suprasolicitat. Şi, pentru că suferea de 
consecinţele suprasolicitării, s-a scos din funcţiune şi a devenit incapabil 
să îşi îndeplinească provocările profesionale. 

Dacă observăm modul de abordare al acestor prime două 
provocări din viaţa pacientului nostru, vedem că el face mereu presiuni 
asupra sa. Acesta este semn că suferă de un mare sentiment de 
inferioritate; s-a subevaluat si îi priveşte pe ceilalți şi noile situaţii ca 
fiindu-i ostile. El se poartă ca şi când s-ar afla într-un teritoriu inamic. 

Avem acum suficientă informaţie pentru a schiţa stilul de viaţă al 
acestui bărbat. Putem vedea că doreşte să avanseze, dar, în acelaşi timp, 
este blocat din cauză că îi este frică de eşec. Este ca şi când ar sta în faţa 
unei prăpăstii, mereu tensionat; reuşeşte să avanseze, dar numai 
condiţionat, şi ar prefera să stea acasă şi să nu aibă de-a face cu alţi 
oameni. 

A treia problemă cu care a fost confruntat acest bărbat — o 
provocare pentru care oamenii nu sunt foarte bine pregătiţi — este 
provocarea dragostei. Ezita să abordeze femeile. Dorea să iubească şi să se 
căsătorească, dar, din cauza intensului său sentiment de inferioritate, era 
prea înspăimântat să înfrunte perspectiva. Nu putea îndeplini ceea ce îşi 
dorea; vedem tot acest comportament şi întreaga atitudine concentrate în 
cuvintele: „Da... dar!“ Se îndrăgostea de o fată după alta. Acesta este, 
bineînţeles, un lucru frecvent la nevrotici, pentru că, într-un anumit sens, 
două femei sunt mai puţin decât una; acest adevăr aruncă puţină lumină 
asupra a ceea ce zace în spatele tendinței spre poligamie sau infidelitate. 

Să discutăm motivele acestui stil de viaţă. Psihologia individuală 
se angajează să îi analizeze cauzele. Acest bărbat, ca fiecare dintre noi, şi-a 
stabilit stilul de viaţă în primii patru sau cinci ani. Este posibil ca, în acea 
perioadă, să se fi petrecut o tragedie care l-a influenţat major, aşa că, 


trebuie să aflăm despre ce este vorba. Ceva l-a facut sa îşi piardă interesul 
normal pentru alţii şi i-a dat impresia că viaţa este pur şi simplu o mare 
problemă şi că este mai bine să nu avansezi deloc, decât să te confrunti 
mereu cu situaţii dificile. A devenit precaut, ezitant şi a început să caute 
căi de evadare. 

Fusese primul copil din familie. Am discutat deja despre deosebita 
importanţă a acestei poziţii; am arătat cum principala problemă în cazul 
primilor născuţi apare din cauza faptului că ei sunt o vreme în centrul 
atenţiei, doar pentru a fi apoi detronati din poziţia lor de glorie, atunci cand 
soseşte alt copil care pare a fi preferat. În foarte multe cazuri, atunci când 
oamenii sunt timizi şi se tem să meargă mai departe, motivul este că ei 
cred că altă persoană este cea preferată. În acest caz, nu este dificil de 
avansat ipoteza că aici se află problema. 


Metode de diagnostic 


Deseori avem nevoie doar să îl întrebăm pe pacient în cabinet: 
„Sunteţi primul, al doilea sau al treilea copil din familie?“ Atunci căpătăm 
toate indiciile de care avem nevoie. Putem, de asemenea, să folosim o 
metodă total diferită; putem să îl întrebăm despre amintirile timpurii, pe 
care le vom discuta pe larg în capitolul următor. Această metodă este 
valabilă, deoarece aceste amintiri ale primelor imagini sunt o parte 
importantă a dezvoltării unui stil de viaţă timpuriu, denumit de noi 
prototip. Putem descoperi o parte reală a prototipului atunci când oamenii 
vorbesc despre amintirile timpurii. Privind în urmă, fiecare îşi aduce 
aminte de anumite lucruri importante şi, într-adevăr, ceea ce rămâne 
păstrat în memoria cuiva este mereu important. 

Există şcoli de psihologie care acţionează în conformitate cu 
presupunerea contrară; ele cred că ceea ce a uitat o persoană este cel mai 
important. Dar în realitate nu este mare diferenţă între aceste două idei. 
Poate că oamenii îşi pot accesa amintirile conştiente, dar nu ştiu ce 
înseamnă — nu văd legătura cu acţiunile prezente. Asa că rezultatul este 
acelaşi, fie că accentuăm semnificaţia ascunsă sau uitată a amintirilor 
conştiente, fie importanţa celor inconştiente. 

Descrierea amintirilor timpurii este foarte clarificatoare. Un bărbat 
iti spune că, atunci când era mic, mama îl lua la cumpărături împreună cu 
fratele mai mic. S-a reprezentat pe sine şi pe fratele mai mic. De aceea, 
vedem imediat că trebuie să fi fost important pentru el faptul de a avea un 
frate mai mic. Dacă îl laşi să spună mai departe, poţi afla despre o situaţie 


similară celei in care un bărbat şi-a amintit că, în timp ce familia era la 
cumpărături, a început să plouă. Mama I-a luat initial în braţe, dar, când s-a 
uitat la fratele mai mic, l-a pus pe el jos, ca să îl poată lua pe cel mic în 
loc. Din asta ne putem configura stilul lui de viaţă — se aşteaptă mereu să 
fie preferat altcineva. Astfel, putem înţelege de ce nu poate vorbi în 
prezenţa altora: deoarece priveşte mereu în jur să vadă dacă nu cumva 
există altul care să îl dea la o parte din lumina reflectoarelor. Acelaşi lucru 
este valabil şi în prietenie: s-a gândit mereu că prietenul lui va prefera pe 
altcineva şi, drept urmare, nu poate avea niciodată o relaţie de prietenie 
autentică. Este încontinuu suspicios, căutând lucruri fără semnificaţie, pe 
care să le poată interpreta drept trădare sau respingere. 

Putem vedea şi cum tragedia prin care a trecut i-a împiedicat 
dezvoltarea interesului social. Îşi aminteşte cum mama lui îl lua pe fratior 
în braţe şi realizăm că simte că acest bebeluş avea parte de mai multă 
atenţie din partea mamei decât el. Este convins de faptul că fratele mai mic 
este preferat şi caută constant confirmări ale acestei idei. Este hotărât să 
dovedească faptul că are dreptate şi astfel este mereu tensionat — mereu în 
marea dificultate de a încerca să realizeze diverse lucruri, în timp ce 
altcineva este preferat. 

Singura soluţie care le apare acestor oameni suspicioşi este 
izolarea completă, astfel încât să nu fie nevoiţi să concureze deloc cu 
ceilalţi şi să fie, aşa-zicând, singurele ființe umane de pe pământ. Uneori, 
aceşti copii fantasmează că toată lumea a suferit un dezastru şi ei sunt 
singurii supraviețuitori şi că astfel nimeni nu mai poate avea niciun avantaj 
nu urmează direcţia logicii, a bunului-simt sau adevărului — ci mai curând 
pe cea a bănuielii şi logicii particulare. Ei trăiesc într-o lume particulară şi 
au o idee particulară de evadare. Nu au absolut nicio legătură cu ceilalţi şi 
absolut niciun interes pentru alţii, dar nu trebuie blamati pentru asta, 
fiindcă noi ştim că procesele lor mentale nu sunt „normale“. 


Dezvoltarea sentimentului social 


Este sarcina noastră să ajutăm astfel de oameni să-şi dezvolte 
sentimentul social cerut unei fiinţe umane bine adaptate social. Cum poate 
fi făcut acest lucru? Dificultatea cea mare în lucrul cu indivizii care se 
comportă astfel este faptul că ei sunt surmenati şi caută în permanenţă 
confirmarea ideilor lor fixe. Devine astfel imposibil să le schimbăm ideile 
dacă nu reuşim să pătrundem cumva în personalitatea lor, într-un fel care 


să le pună nişte semne de întrebare în ceea ce priveşte ideile lor 
preconcepute. Pentru a realiza acest lucru, este necesar să ne folosim atât 
iscusinta, cât şi tactul. lar cel mai bine pentru consilier este să nu aibă 
relaţii apropiate sau vreun interes fata de pacient, deoarece, dacă cineva 
este direct interesat de caz, va acţiona în propriul său interes, şi nu în 
interesul pacientului. Pacientul nu va întârzia să observe acest lucru şi va 
deveni suspicios. 

Important este să diminuăm sentimentele de inferioritate ale 
pacienţilor. Acestea nu pot fi eliminate în întregime, şi de fapt nici nu 
dorim să facem asta, deoarece sentimentele de inferioritate pot servi ca o 
bază foarte utilă pe care să construieşti. Ce avem de făcut este să 
schimbăm scopurile pacienţilor. Am văzut că scopul lor a fost unul de 
evadare, din cauza faptului că altcineva era preferat, şi în jurul acestui 
complex de idei trebuie să lucrăm. Trebuie să le diminuăm sentimentele de 
inferioritate, arătându-le că ei de fapt se subevaluează. Le putem indica 
erorile existente în acţiunile lor şi le putem explica tendinţa lor de a se 
tensiona la maximum, ca şi când s-ar afla în faţa unei prăpăstii adânci sau 
ar trăi într-un teritoriu inamic, în permanent pericol. Putem să îi facem să 
înţeleagă mecanismul prin care frica lor că ceilalţi ar putea face lucrurile 
mai bine stă în calea realizărilor proprii şi a impresiei bune pe care ei le-o 
pot lăsa celorlalţi. 

Dacă astfel de oameni ar putea juca rolul gazdei unei petreceri, 
care face totul ca invitaţii ei să se simtă bine, fiind prietenoasă şi 
gândindu-se la interesul acestora, starea lor s-ar ameliora semnificativ. Dar 
vedem că ei nu se simt bine în viaţa socială obişnuită, nu au idei 
constructive şi, drept urmare, spun: „Oameni proşti — nu se pot simţi bine 
cu mine, nu au cum să mă intereseze“. Problema cu oamenii care suferă de 
astfel de concepţii greşite este că ei nu-şi pot înţelege situaţia din cauza 
logicii lor particulare şi lipsei de bun-simt. 


Depăşirea depresiei şi spaimei 


Să privim acum un alt caz specific — cazul unui om suferind de 
depresie. Aceasta este o afecţiune foarte obişnuită, dar poate fi vindecată. 
Oamenii susceptibili de depresie pot fi identificaţi foarte devreme în viaţă. 
Mulţi copii, în abordarea unor noi situaţii, dau semne de suferință din 
cauza depresiei. 

Bărbatul din acest caz a avut aproximativ zece episoade de 
depresie, de fiecare dată atunci când începea o nouă slujbă. Atât timp cât 


avea un loc de muncă familiar, el putea fi descris ca aproape „normal“, 
doar că nu voia să iasă din casă şi dorea să îi conducă pe ceilalţi. În 
consecinţă, nu avea prieteni şi, la vârsta de 50 de ani, era încă burlac. 

Să privim înapoi, la copilăria lui, pentru a-i studia stilul de viaţă. 
Fusese foarte sensibil şi certaret, dominându-şi fraţii şi surorile prin faptul 
că îşi scotea mereu în evidenţă suferinţele şi slăbiciunile. Ne-a spus că, la 
un moment dat, pe la patru sau cinci ani, când se juca pe canapea, i-a 
împins jos pe toţi ceilalţi copii. Atunci când mătuşa lui l-a certat pentru 
asta, a spus: „Acum toată viata mea este distrusă, pentru că m-ai 
invinovatit! “ 

Acesta era stilul lui de viata — încercând mereu să îi conducă pe 
ceilalţi, plângându-se mereu de slăbiciunile şi marile lui suferinţe. Această 
trăsătură l-a condus mai târziu în viaţă spre depresie, care este, în sine, pur 
şi simplu o expresie a slăbiciunilor. Mulţi pacienţi deprimati folosesc 
aproape aceleaşi cuvinte: „Toată viaţa mea este distrusă. Am pierdut totul.“ 
În mod frecvent, aceşti oameni au fost odată rasfatati şi acum nu mai sunt, 
iar acest lucru le influenţează stilul de viaţă. 

Cele mai multe fiinţe umane au tendinţa de a se teme. Timiditatea, 
atunci când este exprimată într-o situaţie socială, este una dintre cauzele 
cele mai frecvente ale unei adaptări sociale defectuoase. Acest bărbat 
provenea dintr-o familie aristocrată, nu dorise niciodată să se străduiască 
prea mult, ci, dimpotrivă, dorise ca ceilalţi să îl sprijine şi să îi poarte de 
grijă. Fraţii s-au întors împotriva lui, spunându-i: „Eşti atât de prost, încât 
nici măcar nu poţi să iti găseşti un loc de muncă. Nu înţelegi nimic.“ S-a 
apucat de băut. După câteva luni, a fost diagnosticat drept alcoolic şi a fost 
internat doi ani într-o clinică de dezintoxicare. 

Tratamentul l-a ajutat, dar nu i-a servit în totalitate, deoarece a fost 
trimis înapoi în comunitate fără nicio pregătire. Chiar dacă provenea dintr- 
o familie bine cunoscută, nu a putut găsi niciun alt loc de muncă în afara 
unui job de muncitor. Curând după aceea a început să aibă halucinaţii. I se 
părea că vede un bărbat care îl hartuia şi îl chinuia, astfel încât nu mai 
putea să muncească. Prima dată n-a putut munci pentru că era alcoolic, 
apoi pentru că avea halucinaţii. Şi astfel vedem că tratamentul potrivit 
pentru alcoolici nu trebuie să se rezume la oprirea băuturii; trebuie să 
găsim şi să corectăm erorile din stilul lor de viaţă. Acest om fusese un 
copil rasfatat, care voia mereu să fie ajutat. Nu era pregătit să lucreze 
singur. 

Trebuie să îi ajutăm pe toţi copiii să devină independenţi, iar acest 
lucru nu poate fi realizat decât dacă îi facem să-şi înţeleagă erorile stilului 
de viaţă. În acest caz, copilul ar fi trebuit învăţat să facă o treabă utilă, şi 


atunci nu s-ar mai fi simtit rusinat in fata fratilor si surorilor sale. 


CAPITOLUL 5 


Amintirile din copilarie 


Descoperirea prototipului 


După ce am analizat semnificaţia unui stil de viata al unui individ, 
ne întoarcem acum spre amintirile din copilărie, care sunt probabil calea 
cea mai importantă de a înţelege un stil de viaţă. Căutând printre amintirile 
din copilărie, vom fi capabili să descoperim prototipul — miezul stilului de 
viaţă — mai bine decât prin orice altă metodă. 

După ce am ascultat câte ceva despre plângerile pacientului, îl 
întrebăm despre amintirile sale din copilărie, pe care le comparăm cu alte 
elemente oferite. În cea mai mare parte, stilul de viaţă nu se schimbă; omul 
este mereu aceeaşi persoană, cu aceeaşi personalitate, o unitate. Un stil de 
viata, aşa cum am arătat, se construieşte prin lupta pentru atingerea unui 
anumit scop de superioritate, aşa că trebuie să ne aşteptăm ca fiecare 
cuvânt, acţiune şi sentiment să fie parte din acest efort. În anumite 
momente, acest lucru este exprimat deosebit de clar; este în special cazul 
amintirilor din copilărie. 

Totuşi nu trebuie să facem o diferenţă prea strictă între amintirile 
timpurii şi cele recente, deoarece tiparul este implicat şi în rememorările 
recente. Este mai uşor să găsim direcţia străduinţelor în izvorul acestor 
amintiri, căci atunci descoperim tema de bază şi suntem capabili să 
înţelegem faptul că stilul de viaţă al unei persoane nu se schimbă cu 
adevărat. 

Dacă pacienţii privesc înapoi, în trecut, putem fi siguri că orice va 
scoate la iveală memoria lor va fi important pentru ei din punct de vedere 
emoţional, şi astfel vom obţine un indiciu al personalităţii lor. Nu trebuie 
să negăm faptul că şi experienţele uitate sunt importante pentru stilul de 
viata şi pentru prototip, dar deseori este mult mai dificil să ai acces la 
amintirile uitate sau, cum se mai numesc, inconştiente. Atât amintirile 
conştiente, cât şi cele inconştiente au calitatea de a tinde spre acelaşi scop 
de superioritate. Ambele categorii sunt o parte dintr-un prototip complet. 
De aceea, este recomandabil să investigăm atât amintirile conştiente, cât şi 
pe cele inconştiente, deoarece toate sunt la fel de importante, iar individul 


in general nu intelege semnificatia niciuneia. Este treaba celui din exterior 
sa le inteleaga si sa le interpreteze pe toate. 

Sa incepem cu amintirile constiente. Unii oameni, atunci cand sunt 
întrebaţi despre amintirile timpurii, spun: „Nu am niciuna.“ Trebuie să le 
cerem acestor oameni să se concentreze şi să încerce să îşi aducă aminte. 
După un mic efort, vom afla de obicei că îşi amintesc câte ceva. Dar 
ezitarea poate fi considerată un semn că ei nu vor să privească înapoi în 
copilărie şi astfel putem ajunge la concluzia că această copilărie nu a fost 
una plăcută. Trebuie să îi încurajăm şi să le dăm indicii, pentru a afla ce ne 
interesează. Invariabil, până la urmă îşi amintesc ceva. 

Pe de altă parte, unii oameni pretind că pot să-şi amintească 
lucruri de când aveau doar un an. Acest lucru este greu de crezut, iar 
adevărul este probabil că acestea sunt fantasme, nu amintiri adevărate. Dar 
nu are importanță dacă sunt imaginate sau adevărate, din moment ce 
oricum sunt părţi din personalitatea cuiva. 

Alţii insistă că nu sunt siguri dacă îşi amintesc un lucru sau dacă 
acesta le-a fost spus de către părinţi. Nici acest aspect nu este cu adevărat 
important, deoarece, chiar dacă amintirea provine de la părinţi, ei şi-au 
fixat faptul în minte şi astfel acesta îi ajută să ne spună în ce constă 
interesul lor. 


Tipuri de amintiri 


Aşa cum am explicat în capitolul anterior, pentru anumite scopuri 
este convenabilă clasificarea indivizilor pe tipuri. Amintirile din copilărie 
se pot clasifica în tipuri şi reprezintă un indiciu al lucrurilor la care trebuie 
să te aştepţi în comportamentul unui anumit tip de persoană. De exemplu, 
să luăm cazul unei persoane care îşi aminteşte că a văzut un brad minunat 
de Crăciun, plin cu lumini, cadouri şi globuri. Care este lucrul cel mai 
interesant în această povestire? Faptul că a văzut aceste lucruri. De ce ne 
spune ceea ce a văzut? Pentru că ea este interesată întotdeauna de vizual. 
Probabil a luptat cu unele dificultăţi legate de vedere şi, fiind astfel 
antrenată, a fost mereu mai interesată şi mai atentă la ceea ce vede. Poate 
acesta nu este cel mai important element al stilului său de viaţă, dar este o 
parte interesantă şi valoroasă. Ne indică faptul că, dacă ar fi să o sfătuim 
asupra unei ocupaţii potrivite, ar trebui să fie una în care să îşi utilizeze 
ochii. 

La şcoală, deseori educaţia copiilor nu ţine cont de acest principiu 
al tipurilor. Putem găsi copii interesaţi de lucruri vizuale care nu îşi ascultă 


profesorul, pentru că doresc mereu să se uite la ceva. Trebuie să avem 
răbdare cu aceşti copii şi să încercăm să îi educăm astfel încât să asculte. 
Mulţi copii învaţă la şcoală doar într-un singur fel, pentru că ei se bucură 
de lucruri doar cu unul dintre simţuri. Ei pot fi buni doar la ascultat sau la 
văzut. Unora le place să fie mereu în mişcare şi în activitate. Nu ne putem 
aştepta la aceleaşi rezultate de la tipuri diferite de copii, în special dacă 
profesorul preferă o anumită metodă de predare, de exemplu să le 
vorbească elevilor. Atunci când predomină această metodă, „privitorii“ şi 
„activii“ vor suferi şi vor fi împiedicaţi în dezvoltare. 

Să luăm cazul unui tânăr de 24 de ani, care suferea de episoade de 
pierdere a cunostintei. Atunci când a fost întrebat despre amintiri din 
copilărie, şi-a amintit că la vârsta de 4 ani a leşinat la auzul unui fluier de 
locomotivă. Cu alte cuvinte, era un om care auzise, şi de aceea era 
interesat de auz. Nu este necesar să explicăm aici cum a dezvoltat mai 
târziu acest bărbat episoadele de pierdere a cunostintei, dar este suficient 
să notăm că, încă din copilărie, era foarte sensibil la sunete. Era foarte 
muzical şi nu putea suferi zgomotele neplăcute, dizarmonice sau stridente. 
De aceea, nu suntem surprinşi că a fost atât de afectat de sunetul unui 
fluier. Copiii sau adulţii sunt deseori interesaţi în mod special de anumite 
lucruri pentru că au suferit din cauza lor. Am văzut aceasta şi la bărbatul 
cu astm din capitolul 2. Din cauza vreunei suferinţe din copilărie, el fusese 
strâns înfăşat peste piept şi, drept urmare, a dezvoltat un interes 
extraordinar pentru aspectele legate de respiraţie. 

Întâlnim oameni care par interesaţi de lucrurile de mâncat. 
Amintirile lor din copilărie au de-a face cu mâncatul, iar acesta reprezintă 
lucrul cel mai important din lume pentru ei — cum să mănânci, ce să 
mănânci şi ce să nu mănânci. Aflăm deseori că dificultăţile legate de 
mâncare sau digestie din copilăria timpurie au sporit importanţa 
mâncatului la un astfel de individ. 

O persoană poate avea, de asemenea, amintiri legate de mişcare şi 
mers. Mulţi copii care nu au putut să se mişte prea bine la începutul vieţii, 
deoarece erau slabiti sau sufereau de vreo boală, au devenit anormal de 
interesaţi de mişcare şi se grăbesc mereu. Următorul caz este o ilustrare. 

Un bărbat de vreo 50 de ani a venit la doctor plângându-se că, de 
câte ori însoțea pe cineva să traverseze strada, suferea de o spaimă 
cumplită că ar putea să fie calcati de o maşină. Când traversa singur, nu 
avea niciodată o astfel de spaimă, ci era destul de calm. Doar atunci când 
mai era cu cineva se simţea obligat să îl salveze pe acesta. Îşi apuca 
tovarăşul de braţ, îl împingea în stânga şi-n dreapta, şi în general îl tracasa. 
Să analizăm motivele unui astfel de comportament. 


Întrebat despre amintirile din copilărie, a explicat că, la vârsta de 
trei ani, era slăbit fizic şi suferea de rahitism. În două rânduri fusese lovit 
de vehicule atunci când traversa strada. Dorea să dovedească, să spunem 
aşa, că era singurul om care ştia cum se traversează o stradă. Căuta mereu 
o ocazie să dovedească acest lucru atunci când era cu altcineva. Desigur, a 
fi capabil să traversezi strada în siguranţă nu este ceva cu care cei mai 
multi oameni s-ar lăuda sau pentru care ar dori să concureze cu alţii. Dar la 
unii oameni, cum ar fi pacientul nostru, dorinţa de a se mişca rapid şi de a- 
şi arăta această abilitate poate fi destul de puternică. 

Un alt caz este acela al unui băiat pe cale de a deveni infractor. El 
fura, chiulea de la şcoală şi aşa mai departe, până când părinţii lui au ajuns 
la exasperare. Amintirile lui din copilărie au dezvăluit faptul că dorise 
întotdeauna să se mişte repede. Acum lucra împreună cu tatăl său şi stătea 
într-un singur loc toată ziua. Pornind de la natura acestui caz, o parte a 
tratamentului a fost recomandarea de a deveni agent de vânzări pentru 
afacerea tatălui său. 


Moartea în familie 


Unul dintre cele mai semnificative tipuri de amintiri din copilărie 
este moartea foarte timpurie a cuiva drag. Atunci când copiii văd pe cineva 
murind, efectul produs asupra lor este foarte profund. Uneori, aceşti copii 
devin morbizi; alteori, fără a deveni morbizi, îşi dedică toată viaţa 
problemei morţii şi sunt mereu preocupaţi să lupte împotriva bolii şi a 
morţii într-un anumit fel. Putem găsi mulţi astfel de copii interesaţi de 
medicină mai târziu în viaţă, iar ei pot deveni medici sau farmacişti. Un 
astfel de scop se află, desigur, de partea utilă a vieţii. Nu numai că ei sunt 
angajaţi într-o luptă particulară împotriva morţii, ci îi şi ajută pe alţii. 

Uneori totuşi, prototipul se dezvoltă într-un fel foarte egoist. Un 
copil care fusese foarte afectat de moartea unei surori mai mari a fost 
întrebat ce vrea să devină. Răspunsul aşteptat era doctor. În schimb, el a 
răspuns: „Gropar.“ Când a fost întrebat de ce şi-a ales această ocupaţie, el 
a răspuns: „Pentru că eu vreau să fiu cel care îi îngroapă pe alţii, nu cel 
care este îngropat.“ Acest scop, după cum vedem, nu este unul constructiv, 
deoarece băiatul nu este interesat decât de el însuşi. 


Amintirile copiilor rasfatati 


Să ne întoarcem acum la amintirile celor care au fost rasfatati în 
copilărie. Amintirile îndepărtate oglindesc foarte clar trăsăturile acestor 
oameni. Copiii de tipul acesta îşi menţionează foarte des mamele, ceea ce 
probabil este normal, dar poate fi şi un semn că ei au trebuit să se lupte 
pentru o situaţie favorabilă. Uneori, amintirile par foarte inofensive, dar 
merită o analiză atentă. De exemplu, un bărbat îţi poate spune: „Eram 
aşezat în camera mea, iar mama stătea în picioare lângă bufet.“ Acest lucru 
pare lipsit de importanţă, dar menţionarea mamei este un semn că ea 
prezenta interes pentru el. Uneori, mama este mai ascunsă, iar studierea 
devine mai complicată; trebuie să ghicim cum stau lucrurile cu mama. 
Astfel, bărbatul respectiv vă poate spune: „Îmi aduc aminte despre o 
călătorie.“ Dacă îl întrebi cine îl însoţise, vei descoperi că era mama. Sau, 
dacă un copil ne spune: „Îmi aduc aminte că într-o vară am fost la ţară“, 
putem ghici că mama era cu copiii şi vedem astfel influenţa ascunsă a 
mamei. 

Studiind multe amintiri, putem găsi o luptă pentru preferinţă. 
Putem vedea cum un copil, în cursul dezvoltării sale, începe să aprecieze 
atenţia pe care i-o dă mama, iar amintirile lui privesc prezenţa sau absenţa 
unei astfel de atentii. Acest lucru este important pentru înţelegerea noastră, 
deoarece, dacă adulţii sau copiii ne povestesc asemenea amintiri, putem fi 
siguri că ei simt în permanenţă că sunt în pericol să piardă ceva sau ca 
altcineva să fie preferat. Vedem o tensiune care indică faptul că, mai târziu 
în viaţă, astfel de persoane vor fi înclinate să fie geloase. 


Amintiri speciale 


Uneori, oamenii îşi exprimă interesul într-o anumită direcţie, mai 
presus de toate celelalte. De exemplu, amintirea cea mai timpurie a unui 
paciente: „Într-o zi trebuia să am grijă de sora mai mică şi voiam să o 
protejez cât de bine puteam. Am pus-o lângă masă, dar scutecul s-a agăţat 
şi ea a scăzut“. Fetiţa avea pe atunci doar 4 ani, o vârstă foarte fragedă 
pentru a fi pus să ai grijă de cineva mai mic. Ne putem da seama ce 
tragedie a fost acest lucru în viaţa fetiţei care făcuse tot ce îi era posibil să 
îşi protejeze sora mai mică. Această pacientă a crescut şi s-a măritat cu un 
bărbat bun — putem spune chiar ascultător. Dar ea era mereu geloasă şi 
critică, şi îi era mereu teamă că soţul ei va prefera pe alta. Putem cu 
uşurinţă înţelege că soţul s-a săturat de ea şi s-a concentrat asupra copiilor. 

Uneori, tensiunea este exprimată mai direct şi oamenii îşi amintesc 
că, de fapt, ei voiau să îi rănească pe ceilalţi membri ai familiei, chiar să îi 


omoare. Astfel de oameni sunt interesati exclusiv de treburile lor si nu 
agreeaza compania altora — simt o anumita rivalitate fata de acestia. Acest 
sentiment este prezent inca din prototip. 

Exista oameni care nu pot termina niciodată ceva, deoarece se tem 
că altcineva va fi preferat ca prieten sau coleg sau pentru că-i suspectează 
pe alţi oameni că încearcă mereu să îi depăşească. Nu pot deveni niciodată 
cu adevărat o parte a comunităţii, din cauza fricii că ceilalţi ar putea să îi 
umbrească şi astfel să fie preferaţi. În orice situaţie, sunt extrem de 
incordati, iar această atitudine este evidentă în mod special în iubire şi 
căsătorie. 

Ajungem acum la copiii urâţi sau nedoriți. Din fericire, acest tip 
este rar. Dacă un copil este cu adevărat urât sau neglijat încă de la 
începutul vieţii sale, nu poate trăi — un astfel de copil va pieri. De obicei, 
copiii au părinţi care îi răsfaţă într-o oarecare măsură şi le satisfac 
dorinţele, dar găsim şi copii care se simt nedoriți sau urâţi şi de cele mai 
multe ori aceşti copii devin deprimati. Deseori percepem în amintirile lor o 
accentuare a faptului că au fost certati, urâţi sau criticati. 

Un bărbat a venit la psiholog, de exemplu, pentru că îi era frică să 
plece de acasă. Cea mai veche amintire a lui era aceea când a fugit de 
acasă pentru că mama lui îl certa şi îl pedepsea constant, iar apoi a căzut 
într-un lac şi aproape că s-a înecat. Din această amintire a lui, aflăm că a 
plecat o dată de acasă şi s-a aflat într-un mare pericol. După acest episod, 
se ferea constant de pericol atunci când ieşea din casă. Fusese un copil 
strălucitor, dar se temuse întotdeauna că ar putea să nu iasă pe primul loc 
la examene, aşa că ezita şi nu putea să meargă mai departe. Când, în 
sfârşit, a reuşit să meargă la universitate, s-a temut că nu va fi în stare să 
concureze cu ceilalţi studenţi. Vedem cum toate acestea duc înapoi către 
vechile lui amintiri despre pericol. 

Un alt caz care ilustrează acest lucru este cel al unui orfan ai cărui 
părinţi au murit când acesta avea doar un an. În orfelinat nu a fost îngrijit 
corespunzător. Nimănui nu îi păsa de el, iar mai târziu în viaţă i-a fost 
foarte greu să îşi facă prieteni sau să colaboreze cu colegii. Privind înapoi 
către amintirile lui cele mai timpurii, vedem că simtise mereu că alţii erau 
preferaţi. Acest sentiment a jucat un rol important în dezvoltarea lui, 
întotdeauna se simţea urât, ceea ce i-a îngreunat abordarea tuturor 
problemelor vieţii. A fost exclus din toate situaţiile normale ale vieţii, cum 
ar fi dragostea, căsătoria, prietenia, munca — toate situaţiile care 
presupuneau contactul cu alte fiinţe umane — din cauza sentimentelor sale 
de inferioritate. 

Un alt caz interesant este acela al unui bărbat între două vârste 


care se plângea întotdeauna de insomnie. Avea vreo 46 de ani, era căsătorit 
şi avea copii. Era foarte critic cu toată lumea şi încerca mereu să se poarte 
ca un tiran, în special cu membrii familiei sale. Comportamentul lui îi 
făcea pe toţi nefericiti. 

Când a fost întrebat despre amintirile lui din copilărie, a explicat 
că el crescuse într-o casă cu părinţi care se certau, care se băteau şi se 
amenințau mereu unul pe altul, astfel încât îi era frică de amândoi. Mergea 
la şcoală murdar şi neîngrijit. Într-o zi, învăţătoarea lui a lipsit şi a venit o 
suplinitoare. Această femeie era interesată de profesia ei şi o vedea ca pe o 
muncă bună şi nobilă. A văzut potenţialul acestui copil neîngrijit şi l-a 
încurajat. Era pentru prima dată în viaţa lui când avea parte de un 
asemenea tratament. Din acel moment a început să se dezvolte bine, dar 
era mereu ca şi când cineva l-ar fi împins de la spate. Nu credea cu 
adevărat că este în stare să facă ceva bine, şi astfel lucra toată ziua 
încontinuu, plus o jumătate din noapte. În felul acesta, a crescut crezând că 
trebuie să folosească jumătate din noapte pentru a lucra sau pentru a se 
gândi la ce are de făcut. Credea că este necesar să stea treaz aproape toată 
noaptea pentru a putea realiza ceva de valoare. 

Mai târziu, dorinţa de a fi superior s-a exprimat în atitudinea lui 
fata de familie şi în comportamentul fata de alţii. Familia lui fiind mai 
slabă, el putea juca rolul unui cuceritor. În mod inevitabil, soţia şi copiii 
sufereau foarte mult din cauza acestui comportament. 

Privind caracterul acestui bărbat ca pe un întreg, putem spune că el 
avea un scop de superioritate şi că acesta era scopul unei persoane cu un 
mare complex de inferioritate. Tensiunea lui era semnul că se îndoia de 
propriul succes, dar, în schimb, îndoiala lui era mascată de o poză de 
superioritate. Astfel, se dovedeşte cum studierea amintirilor din copilărie 
poate dezvălui situaţia în adevărata ei lumină. 


Analiza predictivă 


Dacă putem analiza amintirile din copilărie, putem prevedea, aşa 
cum am spus, ce se va întâmpla mai târziu în viaţa pacienţilor noştri. 
Amintirile sunt semne a ceea ce s-a întâmplat în viaţa cuiva şi ale felului în 
care s-a dezvoltat; ele indică mişcarea spre un anumit scop şi obstacolele 
care au trebuit depăşite. Ele mai arată şi felul în care oamenii au devenit 
interesaţi de o anumită parte a vieţii mai curând decât de alta. Vedem cum 
este posibil ca ei să fi suferit ceea ce numim o traumă, de natură sexuală de 
exemplu; de aceea, este posibil să fie mai interesaţi de astfel de probleme 


decât de altele. Nu vom fi astfel surprinşi dacă, atunci când întrebăm 
despre amintirile timpurii, auzim despre experienţe sexuale. Unii oameni 
sunt, la o vârstă fragedă, mai interesaţi de sex decât alţii. În mod natural, 
interesul pentru sex este parte componentă a comportamentului uman 
normal, dar, aşa cum am spus înainte, sunt multe variante şi niveluri de 
interes. Aflăm deseori că, în cazurile în care oamenii ne spun despre 
experienţele sexuale, ei pun mai târziu accent pe acest aspect al vieţii. 
Stilul de viaţă rezultat nu este unul armonios, deoarece această parte a 
vieţii este supraevaluată. Sunt oameni care insistă că fiecare experienţă are 
o bază sexuală. Pe de altă parte, sunt cei care insistă că stomacul este 
partea cea mai importantă a corpului, şi aflăm că amintirile timpurii 
corespund cu preocupările ulterioare în această direcţie. 

Era un băiat care nu stătea niciodată aşezat în clasă, la liceu. Voia 
să fie într-o mişcare permanentă şi nu se concentra niciodată asupra 
studiului. Se gândea mereu la altceva, frecventa cafenelele şi prietenii — 
toate atunci când trebuia să înveţe. De aceea, a fost interesant să îi 
examinăm amintirile timpurii. 

„Îmi aduc aminte cum stăteam în patut şi mă uitam la perete“, 
spunea. „Mă uitam la tapet, la floricelele şi modelele lui.“ Acest băiat era 
pregătit doar să stea în patut, nu să studieze şi să treacă examene. Nu putea 
să se concentreze asupra studiilor pentru că se gândea mereu la alte lucruri 
şi visa cu ochii deschişi. Putem vedea că fusese un copil răsfăţat şi nu 
putea lucra singur. 

Chiar dacă nu putem vindeca în totalitate aceşti oameni, îi putem 
ajuta, studiindu-le cu dibăcie amintirile din copilărie, să-şi înţeleagă şi 
amelioreze situaţia. 


CAPITOLUL 6 


Expresiile stilului de viata 


In capitolul anterior am încercat să descriem felul în care 
amintirile şi fantasmele din copilărie pot fi utilizate pentru a ilumina stilul 
de viaţă ascuns al unui individ. Studierea amintirilor din copilărie este doar 
o metodă de studiere a personalităţii. Toate metodele depind de principiul 
utilizării părţilor separate pentru interpretarea întregului. În afara 
amintirilor din copilărie, putem urmări şi mişcările fizice caracteristice şi 
atitudinile mentale. Posturile şi mişcările corporale sunt o expresie a 
atitudinilor psihologice, iar aceste atitudini sunt o expresie a acelei întregi 
abordări a vieţii care constituie ceea ce numim stil de viaţă. 


Limbajul trupului 


Să discutăm mai întâi mişcările corporale. Fiecare ştie că judecăm 
inconştient oamenii după felul lor de a sta în picioare, a merge şi a se 
aşeza, după expresiile faciale şi aşa mai departe. Nu judecăm întotdeauna 
conştient, dar de obicei aceste impresii creează un sentiment fundamental 
de simpatie sau antipatie. 

Să observăm modurile de a sta în picioare, de exemplu. Vedem 
imediat dacă un copil sau un adult stă drept sau cocosat şi aplecat. Dar noi 
trebuie să căutăm exagerările, cum ar fi oamenii care stau prea drept, într-o 
poziţie înălţată; acest lucru ne dă de bănuit că ei fac un efort prea mare 
pentru a se menţine în această poziţie. Putem presupune că astfel de 
oameni se simt mult mai mici decât ar dori să pară. În acest aspect minor 
putem vedea cum ei oglindesc ceea ce am numit complexul de 
superioritate. Ei vor să apară curajoşi. 

Pe de altă parte, vedem oameni cu o postură opusă — aceia care par 
încovoiaţi şi sunt mereu umiliti. O astfel de postură sugerează că sunt 
fricoşi. Dar este o regulă a artei şi ştiinţei noastre să fim mereu prevăzători, 
căutând şi alte aspecte şi judecând întotdeauna după mai mult decât un 
singur criteriu. Uneori simţim aproape sigur că judecăm corect, dar tot 
dorim să ne consolidăm raţionamentul cântărind şi alte aspecte. Ne putem 
întreba: „Avem dreptate cand insistăm că oamenii încovoiaţi sunt deseori 


fricoşi? La ce ne putem aştepta de la ei într-o situaţie dificilă?“ 

Astfel de oameni încearcă deseori să se sprijine de ceva, de 
exemplu de o masă sau de un scaun. Ei nu au încredere în propria lor 
putere şi vor să fie ajutaţi. Acest lucru reflectă aceeaşi atitudine mentală ca 
şi cea care caracterizează oamenii care stau cocosati şi, astfel, atunci când 
găsim prezente ambele tipuri de postură, raționamentul nostru este 
consolidat într-o anumită măsură. 

Copiii care au dorit mereu să fie sprijiniți şi protejaţi nu au aceeaşi 
postură ca şi cei independenţi. Putem estima gradul de independenţă după 
felul în care stau copiii şi în care îi abordează pe ceilalţi oameni. În astfel 
de cazuri, nu trebuie să ne mai îndoim, pentru că există multe modalităţi de 
a ne confirma concluziile. Şi, odată ce le-am confirmat, putem face ceva 
pentru a remedia situaţia şi a pune copilul pe calea cea bună. 

Putem face câteva experimente cu copiii care caută mereu sprijin. 
Aşezăm mama pe un scaun şi apoi chemăm copilul în cameră. Vom 
observa că el nu se uită la nicio altă persoană, ci se duce direct la mamă şi 
se sprijină de scaun sau de ea. Acest lucru confirmă ceea ce am presupus — 
se simte dependent. 

Este, de asemenea, interesant să notăm modalităţile prin care 
copiii se apropie de ceilalţi, deoarece acestea arată gradul de interes social 
şi adaptarea socială. Exprimă încrederea sau lipsa de încredere pe care 
copiii o au în ceilalţi. Vom afla că oamenii care nu doresc să se apropie de 
alţii şi care stau mereu deoparte sunt rezervaţi şi sub alte aspecte; ei 
vorbesc foarte rar şi sunt neobişnuit de tacuti. 

Ca ilustrare, să luăm cazul unei femei care a venit la doctor pentru 
tratament. Doctorul se aştepta să ia loc lângă el, dar, când i s-a oferit un 
scaun, ea s-a uitat în jur şi a luat loc la ceva distanţă. Am putut trage doar 
concluzia că aceasta era o persoană care dorea să stabilească legături doar 
cu anumiţi oameni. A spus foarte direct că era căsătorită, şi din aceasta a 
putut fi ghicită toată povestea — voia să fie conectată doar cu soţul ei. Se 
putea deduce şi că dorea să fie răsfăţată, că, dacă era singură, suferea de o 
mare anxietate, că nu dorea niciodată să iasă din casă singură şi nu îi 
plăcea să întâlnească alţi oameni. Pe scurt, pornind de la o singură mişcare 
fizică am putut trage o concluzie despre întreaga situaţie. Dar sunt şi alte 
modalităţi de a ne confirma teoria. 

Ea ne poate spune: „Sufăr de anxietate.“ Ştim că anxietatea poate 
fi folosită ca o armă cu care să conduci o altă persoană. Dacă un adult sau 
un copil suferă de anxietate, putem ghici că există o altă persoană care îl 
sprijină. 

Era odată un cuplu care insista că gândeşte liber. Astfel de oameni 


cred că fiecare poate face orice vrea în căsnicie, atât timp cat fiecare îi 
spune celuilalt ce se întâmplă. Drept urmare, soţul a avut câteva aventuri şi 
i-a spus soţiei totul despre ele. Ea părea perfect mulţumită. Dar mai târziu 
a început să sufere de anxietate. Nu mai voia să iasă din casă. Trebuia ca 
soţul ei să o însoţească mereu. Putem vedea aici cum şi-a folosit anxietatea 
sau fobia ca să modifice acest aspect al relaţiei lor. 


Timiditatea 


Să analizăm prototipul unei persoane timide şi ezitante. Era un 
băiat care, la şcoală, părea foarte timid. Acesta este un semn important că 
nu dorea să realizeze legături cu alţii. Nu avea prieteni şi aştepta mereu cu 
nerăbdare ora la care să plece acasă. Se mişca foarte lent şi cobora treptele 
ţinându-se de perete, apoi se uita în jos pe stradă şi fugea până acasă. Nu 
era un elev bun la şcoală şi obținea rezultate foarte proaste pentru că nu se 
simţea fericit între zidurile şcolii. Voia mereu să meargă acasă la mama, o 
văduvă care era slabă şi îl rasfata foarte mult. Pentru a înţelege mai multe 
despre acest caz, doctorul s-a dus să vorbească cu mama. 

A întrebat-o: 

— Băiatul vrea să meargă la culcare la ora stabilită? 

Mama a răspuns că da. 

— Plânge noaptea? 

— Nu. 

— Face pipi-n pat? 

—Nu. 

Doctorul s-a gândit că trebuie să fie vreo greşeală. Apoi a realizat 
că motivul trebuie să fie acesta: copilul doarme cu mama lui în pat. Cum a 
ajuns doctorul la această concluzie? Păi, copiii care plâng noaptea solicită 
atenţia mamei. Dacă băiatul dormea în pat cu ea, acest lucru nu mai era 
necesar. Similar, a face pipi-n pat este tot o solicitare a atenţiei. Concluzia 
doctorului a fost verificată: băiatul dormea în patul mamei. 

Dacă privim atent, vom vedea că toate lucrurile mici la care este 
atent psihologul fac parte dintr-un plan de viaţă coerent. Astfel, dacă 
putem vedea scopul — în cazul acestui copil, să fie mereu aproape de mama 
lui —, putem conchide o mulţime de lucruri. În acest fel putem trage 
concluzia dacă un copil este inteligent. Un copil prost nu ar fi capabil să 
întocmească un astfel de plan de viata istet. 


Dispozitii 


Să ne îndreptăm asupra atitudinilor mentale pe care le putem 
distinge la diverşi oameni. Unii oameni sunt certăreţi şi agresivi, alţii par 
că vor să renunţe mereu la luptă. Totuși, nu vedem niciodată vreo persoană 
care să renunţe cu adevărat. Acest lucru nu este posibil, deoarece este 
dincolo de natura umană: persoana „normală“ nu poate renunţa. Dacă pare 
să facă asta, indică o luptă şi mai disperată pentru a continua decât în 
celelalte cazuri. 

Există un tip de copil care pare mereu că renunţă. Aceşti copii sunt 
de obicei centrul atenţiei într-o familie şi toată lumea trebuie să aibă grijă 
de ei, să îi împingă de la spate şi să-i admonesteze. Ei trebuie susținuți în 
viata şi sunt mereu o povară pentru ceilalţi. Acesta este scopul lor de 
superioritate — îşi exprimă astfel dorinţa de a-i domina pe alţii. Un 
asemenea scop de superioritate este, bineînţeles, rezultatul unui complex 
de inferioritate, aşa cum am arătat deja, deoarece, dacă nu s-ar îndoi de 
propriile capacităţi, nu ar alege cea mai uşoară cale de a obţine succesul. 

Această trăsătură este ilustrată de un băiat de 17 ani. Am văzut 
deja cum primul născut trăieşte o tragedie atunci când venirea unui alt 
copil îl detroneaza de pe locul său aflat în centrul afecțiunii familiei. Exact 
cazul acestui băiat. Era foarte deprimat şi iritabil şi nu avea nicio slujbă. 
Într-o zi, a încercat să se sinucidă. Curând după aceea a consultat un medic 
şi i-a povestit că avusese un vis înainte de încercarea de suicid. Visase că 
îşi împuşcase tatăl. Vedem cum o astfel de persoană — deprimată şi inertă — 
are tot timpul prezentă în minte posibilitatea unei acţiuni dramatice. 
Vedem, de asemenea, cum copiii care sunt leneşi la şcoală şi adulţii care 
par incapabili să facă ceva pot fi la marginea pericolului. Deseori, această 
indolenta este doar la suprafaţă şi apoi ceva se întâmplă, iar ei încearcă să 
se sinucidă sau întreprind o altă acţiune violentă, sau apare o altfel de stare 
nevrotică ori tulburare mentală. Stabilirea atitudinii mentale a unor astfel 
de oameni este uneori o sarcină ştiinţifică dificilă. 

Timiditatea este o altă trăsătură primejdioasă a copiilor. Copiii 
timizi trebuie trataţi cu grijă. Astfel de copii vor avea întotdeauna 
dificultăţi mari până nu îşi vor învinge timiditatea, deoarece în cultura 
noastră doar oamenii curajoşi şi orientati către exterior obțin rezultate bune 
şi beneficiază de avantajele vieţii. Dacă oamenii curajoşi suferă câte o 
înfrângere, ei nu se simt chiar atât de răniţi, dar oamenii timizi tind să se 
refugieze în partea inutilă a vieţii imediat ce se confruntă cu dificultăţi. 
Astfel de copii pot deveni nevrotici sau pot avea chiar tulburări psihice 
mai târziu în viaţă. 


Vedem astfel de oameni cu o expresie rusinata pe fata care, atunci 
când sunt împreună cu alţii, ezită şi nu vorbesc sau evită oamenii in 
general. 


Dezvoltarea trăsăturilor personale 


Trăsăturile pe care le-am descris sunt atitudini mentale. Ele nu 
sunt înnăscute sau moştenite, ci sunt pur şi simplu reacţii la anumite 
circumstanţe. O anumită trăsătură este răspunsul pe care stilul meu de 
viata il dă percepţiei mele asupra unei probleme cu care mă confrunt. 
Desigur, nu este întotdeauna răspunsul logic pe care l-ar aştepta filosoful. 
Este răspunsul pe care experienţele mele din copilărie şi percepțiile mele 
eronate m-au antrenat să îl dau. 

La copii sau la persoanele „anormale“ putem vedea funcţionarea 
acestor atitudini, ca şi felul în care ele au fost dezvoltate, mai clar decât la 
adulţii „normali“. Stadiul prototipului din cadrul stilului de viaţă, aşa cum 
am văzut, este mult mai clar şi mai simplu decât stadiul ulterior. De fapt, 
putem compara funcţionarea prototipului cu cea a unui copac care 
asimilează tot ceea ce primeşte — bălegar, apă, hrană, aer. Toate aceste 
lucruri vor fi utilizate în dezvoltarea lui. Diferenţa dintre prototip şi stilul 
de viaţă este ca şi diferenţa dintre un pom cu fructe coapte şi unul cu fructe 
necoapte. Stadiul fructului necopt la fiinţa umană este mult mai uşor de 
pătruns şi de cercetat, iar ceea ce dezvăluie acesta este valabil, într-o 
proporţie semnificativă, şi pentru stadiul fructului copt. 

Putem vedea, de exemplu, cum copiii care sunt fricoşi la începutul 
vieţii exprimă această frică în toate atitudinile lor. O întreagă lume de 
diferente separă copiii fricoşi de cei agresivi. Copiii agresivi au 
întotdeauna un anumit grad de curaj, un rezultat firesc a ceea ce am numit 
bun-simt. Uneori totuşi, copiii foarte laşi pot părea eroici în anumite 
situaţii; acest lucru se întâmplă atunci când ei încearcă în mod deliberat să 
ajungă pe primul loc. 

Cazul unui băiat care nu putea să înoate este edificator. Într-o zi, a 
intrat în apă împreună cu alţi băieţi care l-au chemat să vină cu ei. Apa era 
foarte adâncă, şi băiatul aproape s-a înecat. Acesta, bineînţeles, nu este 


xe 


curaj adevărat şi poate fi descris ca fiind de partea „inutilă“ a vieții. 
Băiatul a făcut ce a făcut doar pentru că dorea să fie admirat. El a ignorat 
pericolul în care se afla şi a sperat că ceilalți îl vor salva. 


Stapanii propriului nostru destin 


Problema curajului şi timiditatii este, din punct de vedere 
psihologic, strâns legată de credinţa in predestinare. Această credinţă in 
soartă ne afectează capacitatea de acţiune utilă. Sunt oameni care au un 
astfel de sentiment de superioritate, încât simt că pot realiza orice; ei ştiu 
tot şi nu vor să înveţe nimic. Am văzut cu toţii rezultatul final al unor 
astfel de idei. Copiii care se simt aşa au de obicei note mici la şcoală. Sunt 
alţi oameni care vor să încerce mereu cele mai periculoase sporturi — simt 
că nimic nu li se poate întâmpla, că nu pot fi învinşi. Foarte des rezultatul 
este unul negativ. 

De obicei, găsim ideea aceasta de destin privilegiat printre 
oamenii cărora li s-a întâmplat ceva teribil din care au ieşit nevatamati. De 
exemplu, oameni care au fost implicaţi într-un accident din care au scăpat 
fără nicio zgârietură. Drept urmare, aceştia cred că sunt meniti unor lucruri 
superioare. 

Am avut odată un pacient cu un astfel de sentiment, dar, după ce a 
trecut printr-o experienţă care s-a terminat altfel decât se aştepta el, şi-a 
pierdut curajul şi a devenit deprimat. Cel mai important sprijin al lui se 
prăbuşise. Când a fost întrebat despre amintirile din copilărie, a relatat o 
experienţă semnificativă. 

Era odată pe punctul de a pleca la teatru la Viena, dar trebuia să se 
ducă înainte în altă parte. Când a ajuns, în sfârşit, la teatru, acesta arsese 
într-un incendiu. Totul era distrus, dar el era teafăr. Putem înţelege cu 
uşurinţă cum o astfel de persoană se poate simţi privilegiată şi destinată 
unor lucruri marete. Totul a mers bine până când a suferit o înfrângere in 
relaţia cu soţia sa şi atunci a clacat. 

Se pot spune şi scrie multe despre semnificaţia unei astfel de 
credinţe în fatalism. Aceasta afectează popoare şi civilizaţii întregi, ca să 
nu mai vorbim despre indivizi, dar eu vreau să subliniez doar legăturile 
acesteia cu sursele activităţii psihologice şi cu stilul de viata. Credinţa in 
soartă reprezintă în multe feluri o fugă departe de sarcina de a te strădui şi 
a lucra în cadrul unei activităţi utile. Din acest motiv, se va dovedi a fi un 
fals sprijin. 


Invidie şi gelozie 


Una dintre atitudinile mentale fundamentale care afectează cel mai 
mult relaţiile cu celelalte ființe umane este invidia. A fi invidios este 


simptomul unui sentiment de inferioritate. Cu totii avem o anumita 
cantitate de invidie în structura noastră, dar o cantitate mică nu face niciun 
rău. Trebuie totuşi să ne asigurăm că acea invidie serveşte unui scop util. 
Trebuie să se reflecte în muncă, în perseverenţă şi în confruntarea cu 
problemele noastre. Dacă se întâmplă aşa, stropul de invidie care se 
găseşte în fiecare dintre noi va fi iertat. 

Pe de altă parte, gelozia sexuală este o atitudine mentală mult mai 
dificilă şi periculoasă, deoarece nu poate fi făcută utilă. Mai mult, noi 
vedem în gelozie fructul unui adânc sentiment de inferioritate. Unei 
persoane geloase îi este frică de incapacitatea ei de a-şi păstra partenerul. 
Şi astfel, chiar în momentul în care un partener doreşte să îl influenţeze 
mai tare pe celălalt, îşi trădează slăbiciunea prin exprimarea geloziei. Dacă 
cercetăm prototipul unei astfel de persoane, vom găsi acolo sentimentul 
înfrângerii, aceasta este probabil o persoană care a fost odată detronată şi 
care se aşteaptă să fie din nou. 


Protestul viril 


De la problema generală a invidiei şi geloziei, putem trece la 
studierea unui tip foarte special de invidie — invidia sexului feminin pentru 
poziţia socială a sexului masculin. Găsim multe femei şi fete care doresc 
să fie bărbaţi. Această atitudine, pe care am denumit-o „protest viril“, 
poate fi lesne înţeleasă deoarece, dacă privim lucrurile impartial, putem 
vedea că, în cultura noastră, bărbaţii sunt mult prea des la putere, mai 
apreciaţi şi mai stimati decât femeile. Din punct de vedere moral, acest 
lucru nu poate fi iertat şi trebuie corectat. 

Fetele văd că în familie bărbaţii şi băieţii sunt privilegiați şi mai 
putin împovăraţi cu problemele mărunte ale vieţii, care sunt lăsate pe 
seama femeilor. Bărbaţii sunt mai liberi în multe feluri, iar perceperea 
acestei libertăţi le face pe fete să nu fie satisfăcute de rolul lor. De aceea, 
ele încearcă să se poarte ca băieţii. Imitarea băieţilor de către fete poate 
apărea în mai multe feluri: le vedem, de exemplu, încercând să se îmbrace 
ca băieţii, fiind uneori sprijinite de părinţi. Dar există şi atitudini 
destructive, ca aceea în care o fată insistă să fie strigată cu un nume de 
băiat, şi nu cu numele ei de fată. Astfel de fete sunt foarte supărate dacă 
ceilalţi nu le zic pe numele ales de ele. Această atitudine este foarte 
periculoasă dacă reflectă ceva profund şi nu este doar o simplă glumă. În 
astfel de cazuri, atitudinea poate reapărea mai târziu în viaţă sub forma 
unei insatisfactii fata de rolul feminin şi unei respingeri a căsătoriei — sau, 


dacă sunt căsătorite, a unei respingeri a rolului sexual al unei femei. 

Este potrivit ca o femeie să se dezvolte asemenea bărbaţilor în 
multe direcţii, chiar să aibă o profesie masculină. Dar este periculos pentru 
femei să fie nesatisfăcute de rolul lor feminin şi să încerce să adopte viciile 
masculine. 

Această tendinţă periculoasă îşi face apariţia mai întâi în 
adolescenţă, pentru că atunci este momentul în care este afectat prototipul. 
Fetele imature devin geloase pe privilegiile de care se bucură băieţii. Ele 
reacţionează din dorinţa de a imita băieţii. Acesta este un complex de 
superioritate şi o deviere de la dezvoltarea corectă. 

Cine crede că fundamentul relaţiei dintre sexe trebuie să fie 
principiul egalităţii nu trebuie să încurajeze acest protest viril din partea 
femeilor. Egalitatea dintre sexe îşi poate găsi locul în schema naturală a 
lucrurilor, pe când protestul viril este o revoltă oarbă împotriva realităţii şi, 
astfel, este un complex de superioritate. Prin acest protest viril, toate 
funcţiile sexuale pot fi afectate. Se pot produce multe simptome serioase, 
iar, dacă le urmărim în trecut, vom vedea că ele provin din copilărie. 

Întâlnim şi băieţi care doresc să fie ca fetele, totuşi, nu atât de 
multi ca fetele care doresc să fie băieţi. Băieţii nu doresc să imite fetele 
obişnuite, ci pe cele care flirtează exagerat. Astfel de băieţi folosesc pudră, 
poartă flori şi încearcă să se comporte ca fetele frivole. Şi aceasta este o 
formă a complexului de superioritate. 

Aflăm că, de fapt, în multe cazuri, aceşti băieţi au crescut într-un 
mediu în care capul familiei a fost o femeie. Astfel, băieţii au crescut 
imitând trăsăturile mamei, nu pe ale tatălui. 

Un băiat a venit la consultaţii din cauza unor probleme sexuale. 
Mi-a relatat cum fusese întotdeauna foarte apropiat de mamă, iar tatăl său 
nu avusese un rol semnificativ în casă. Mama fusese croitoreasă înainte de 
căsătorie şi a continuat croitoria, într-o oarecare măsură, şi după căsătorie. 
Băiatul, fiind mereu cu ea, a început să fie interesat de lucrurile pe care le 
făcea aceasta. A început să coasă şi să deseneze rochii. Întreaga 
dimensiune a interesului lui pentru mamă poate fi apreciată din faptul că, 
la patru ani, băiatul a învăţat ceasul, deoarece mama lui ieşea întotdeauna 
la ora patru şi se întorcea acasă la cinci. Stimulat de plăcerea de a o vedea 
întorcându-se, el a învăţat să citească ceasul. 

Mai târziu în viaţă, când a mers la şcoală, se purta ca o fată. Nu 
participa la sporturi sau jocuri de băieţi, iar ceilalţi râdeau de el. Într-o zi, 
au montat o piesă de teatru, iar acest băiat, cum ne putem imagina, a primit 
un rol de fată. A jucat atât de bine, încât mulţi spectatori au crezut că este 
într-adevăr o fată. Astfel, băiatul a ajuns să creadă că nu putea să fie 


apreciat prea mult ca barbat, dar putea, in schimb, sa fie foarte apreciat ca 
femeie. Aceasta a fost geneza tulburărilor lui sexuale de mai târziu. 


CAPITOLUL 7 


Visele 


Viata viselor 


Pentru psihologia individuală, conştientul si inconştientul 
formează o singură entitate, aşa cum am explicat deja în multe contexte. În 
ultimele două capitole am interpretat elementele conştientului — amintiri, 
atitudini şi mişcări fizice — în termenii unui tot, unui întreg individual. 
Vom aplica acum aceeaşi metodă de interpretare şi vieţii noastre 
inconştiente sau semiconstiente — viata viselor noastre. Justificarea acestei 
metode este aceea că viaţa noastră onirică este o parte a întregului, în 
aceeaşi măsură ca si viata noastră vigilă. Adepții altor şcoli de psihologie 
încearcă în mod constant să găsească noi abordări ale viselor, dar 
înţelegerea noastră în ceea ce priveşte visele s-a dezvoltat urmând aceeaşi 
direcţie ca şi înţelegerea tuturor părţilor integrante ale psihicului. 

Aşa cum am văzut că viaţa noastră vigilă este dominată de scopul 
de superioritate, visele sunt şi ele determinate de scopurile noastre 
individuale. Un vis este întotdeauna o parte componentă a stilului de viaţă 
şi găsim mereu prototipul implicat. De fapt, doar atunci când vezi cum este 
conectat prototipul cu un anumit vis poţi fi sigur că ai înţeles visul. De 
asemenea, dacă îi cunoşti bine pe oameni, aproape poţi ghici natura viselor 
lor. 

Să presupunem, de exemplu, că omenirea ca întreg nu este foarte 
curajoasă. Din acest fapt general putem presupune că un mare număr de 
vise vor fi vise de frică, pericol sau anxietate. Şi astfel, dacă ştim pe cineva 
şi vedem că scopul lui este să fugă de necesitatea de a rezolva problemele 
vieţii, putem ghici că deseori el visează cum cade. Acest vis este pentru el 
un avertisment: „Nu merge mai departe — vei fi învins.“ El îşi exprimă 
viziunea asupra viitorului astfel — prin cădere. La un moment dat din viaţa 
lor, cei mai mulţi oameni au vise similare de cădere. 

Un caz caracteristic este cel al unui student în apropierea unui 
examen — un student despre care ştim că nu este prea hotărât. Putem ghici 
ce se va întâmpla cu el. Îşi face griji toată ziua dinaintea examenului, nu se 
poate concentra şi, într-un final, îşi spune: ,,Timpul este prea scurt.“ Vrea 


să amâne examenul. Visul lui va fi unul de cădere. Jar acesta exprimă stilul 
lui de viaţă. 

Să luăm altă studentă, care progresează mult în studiul ei, este 
curajoasă şi nu foloseşte niciodată subterfugii. Putem să îi ghicim şi ei 
visele. Înainte de un examen, ea va visa că va urca un munte înalt, va fi 
încântată de priveliştea de pe munte, apoi se va trezi. Aceasta este expresia 
direcţiei vieţii ei şi putem vedea cum reflectă scopul ei de împlinire. 

Apoi există oameni care îşi limitează propriul potenţial — oameni 
care pot acţiona numai până la un anumit punct. Astfel de oameni visează 
limite şi faptul că sunt incapabili să scape de alti oameni sau de dificultăţi. 
Au deseori vise în care sunt fugăriţi şi vanati. 

Înainte de a continua să discutăm despre scopul viselor, este poate 
bine să remarcăm că psihologul nu este niciodată descurajat dacă cineva îi 
spune: „Nu pot să iti povestesc niciun vis pentru că nu mi le amintesc 
niciodată. Dar voi crea nişte vise.“ Psihologul ştie că imaginaţia oamenilor 
nu poate să creeze altceva decât ceea ce comandă stilul de viaţă. Visele lor 
create sunt la fel de bune ca şi visele autentice, amintite, deoarece 
imaginaţia şi fantezia lor vor fi tot o expresie a stilului lor de viaţă. 

Fantezia nu trebuie să reflecte literal acţiunile reale ale oamenilor 
pentru a fi o expresie a stilului lor de viaţă. Găsim, de exemplu, un tip de 
persoană care trăieşte mai mult în imaginaţie, decât în realitate. Aceste 
persoane sunt foarte fricoase în timpul zilei, dar foarte curajoase în vise. 
Dar vom găsi mereu ceva care ne va indica faptul că ele nu vor să termine 
nicio activitate reală. Astfel de manifestări vor fi foarte evidente chiar şi în 
visele lor cele mai curajoase. 


Scopul viselor 


Obiectivul unui vis va fi întotdeauna acela de a pava drumul spre 
scopul de superioritate — spre scopul particular de superioritate al 
individului. Toate trăsăturile caracteristice, acţiunile şi visele unei persoane 
sunt instrumente care o ajută să îşi găsească scopul dominant — indiferent 
dacă acela este de a fi centrul atenţiei, de a domina sau de a evada. 

Scopul unui vis nu este nici logic, nici cu adevărat exprimat prin 
intermediul lui. Un vis există pentru a crea un anumit sentiment, o anumită 
dispoziţie sau emoție, şi este imposibil să îi deslusesti pe deplin toate 
zonele obscure. Dar astfel el diferă de viaţa vigilă şi de activităţile acesteia 
doar în dimensiune, nu în caracter. Am văzut că răspunsurile pe care 
psihicul le dă problemelor vieţii sunt în funcţie de schema de viaţă a 


individului: ele nu intră într-o schemă logică prestabilită, desi scopul 
nostru este să le introducem din ce în ce mai mult într-o astfel de schemă, 
pentru îmbunătăţirea comunicării sociale. Odată ce am conectat-o ferm cu 
viata vigilă, viata onirică îşi pierde misterul. Devine încă o expresie a 
aceleiaşi atitudini şi a aceluiaşi amestec de fapte şi emoţii din viaţa vigilă. 

Din punct de vedere istoric, visele au părut mereu foarte 
misterioase, mulţi oameni oferindu-le o interpretare profetică. Visele au 
fost deseori privite ca profeţii ale unor evenimente viitoare, iar aici există o 
jumătate de adevăr. Este adevărat că visele sunt punti de legătură între 
problemele cu care se confruntă visătorii şi scopul pe care aceştia doresc 
să îl atingă. În acest mod, visele se adeveresc deseori, deoarece visătorii, în 
ceea ce îi priveşte, se vor antrena în timpul visului şi vor fi astfel pregătiţi 
pentru ca acesta să devină realitate. 

Similar, în vise se dezvăluie aceeaşi interconectare ca şi în viata 
vigilă. Dacă oamenii sunt receptivi şi inteligenţi, ei pot prevedea viitorul 
fie că îşi analizează viaţa vigilă, fie viaţa onirică. Ceea ce fac ei este 
diagnoză. De exemplu, dacă cineva visează că o cunoştinţă a murit şi 
persoana chiar moare, acest fapt nu poate fi mai mult decât ceea ce ar 
putea prevedea doctorul sau o rudă apropiată. Visătorul nu face decât să se 
gândească la asta în somn, mai curând decât în viaţa vigilă. 

Considerarea viselor ca profeţii, tocmai pentru că acestea conţin 
un anumit adevăr partial, este o superstiție. Aceasta este în general 
susținută de oameni care sunt superstitiosi prin natură sau promovată de 
cei care îşi dau importanţă lăsând impresia că au puteri speciale. 

Pentru a desfiinţa superstitia profetiei şi misterul care înconjoară 
visele, trebuie să explicăm de ce cei mai mulţi oameni nu îşi înţeleg 
propriile vise. Explicaţia poate fi găsită în faptul că puţini oameni se 
cunosc, chiar şi în viaţa vigilă. Puţini oameni au puterea autoanalizei 
reflexive, care le permite să vadă încotro se îndreaptă, iar analiza viselor 
este, aşa cum am spus, o poveste mai complicată şi mai obscură decât 
analiza comportamentului vigil. Astfel, nu este de mirare că analiza viselor 
trebuie să fie dincolo de domeniul de înţelegere al celor mai mulţi oameni 
— şi nu este de mirare nici că, ignorând mecanismele implicate, aceştia se 
adresează unor şarlatani. 


Logica visului 


Ne va ajuta să înţelegem logica visului dacă îl vom compara nu 
direct cu viaţa vigilă, ci cu tipul de fenomene descrise în capitolele 


anterioare ca fiind manifestarea logicii particulare. Cititorul îşi va aminti 
cum am descris atitudinile infractorilor, copiilor-problemă şi nevroticilor — 
aceştia creează un anumit sentiment, o anumită atmosferă sau dispoziţie 
pentru a se convinge pe ei înşişi de un anumit fapt. Astfel, criminalii se pot 
justifica spunând: „Viaţa nu-i serveşte la nimic acestui om; aşa că trebuie 
să îl ucidem“. Accentuând în minte imaginea că victima lor este nedorită, 
ei creează un anumit sentiment care îi pregăteşte pentru crimă. 

Astfel de oameni pot gândi şi că nu-ştiu-cine are o maşină 
frumoasă şi ei nu. Ei pun atâta pret pe aceste lucruri, încât devin invidiosi. 
Scopul lor de superioritate devine acela de a avea o maşină frumoasă, şi 
astfel ei vor experimenta vise care creează o anumită emoție care să ducă 
la îndeplinirea acelui scop. Vedem acest lucru ilustrat în vise bine- 
cunoscute. Sunt, de exemplu, visele lui Iosif din Biblie. El a visat că toţi 
ceilalţi s-au plecat în faţa lui. Putem vedea cum visul s-a potrivit cu 
episodul hainei multicolore — şi cu vânzarea lui Iosif de către fraţii săi. 

Un alt vis bine-cunoscut este acela al poetului grec Simonides, 
care fusese invitat să meargă în Asia Mică pentru a tine nişte prelegeri. El 
ezita şi amâna mereu călătoria, în ciuda faptului că vasul era în port şi îl 
aştepta. Prietenii au încercat să îl facă să plece, dar fără succes. Apoi, el a 
avut un vis. A visat că un om care murise, al cărui corp îl găsise el şi pe 
care îl înmormântase, i-a apărut şi i-a zis: „Pentru că te-ai îngrijit de 
înmormântarea mea, te avertizez acum să nu te duci în Asia Mică.“ 

Simonides a spus: „Nu mă duc“, iar vasul cu care trebuia să plece 
s-a scufundat cu toată încărcătura. A crezut că visul îl salvase. Dar el era 
deja înclinat să nu meargă înainte de a avea visul. Prin vis a creat pur şi 
simplu un anumit sentiment sau o emoție pentru a susţine concluzia la care 
ajunsese, deşi nu îşi înţelegea propriul vis. 

Este clar că poţi crea o fantasmă în scopul autoamăgirii, care 
obţine sentimentul sau emoția dorite. Adesea, din tot visul nu iti amintesti 
decât acest sentiment. Analizând visul lui Simonides, ajungem la o altă 
concluzie. Care ar trebui să fie procedura în interpretarea viselor? În 
primul rând, trebuie să păstrăm în minte faptul că visul este o parte din 
forţa creatoare a unei persoane. Simonides, visând, şi-a folosit imaginaţia 
şi a construit o poveste. A ales incidentul cu omul mort. De ce a trebuit ca 
acest poet să aleagă incidentul cu omul mort din toate celelalte experienţe 
ale lui? Evident, pentru că la acel moment era foarte preocupat de ideile 
despre moarte, deoarece era îngrozit la gândul de a călători pe mare. În 
acele zile, călătoriile pe mare prezentau un pericol real, şi astfel el ezita. 
Este un semn că, probabil, lui nu îi era frică doar de rău de mare, ci şi de 
faptul că vasul s-ar putea scufunda. Ca rezultat al gândurilor despre 


moarte, visul lui a selectat un episod cu un om care a murit. 

Daca privim visele in acest fel, sarcina interpretarii nu este prea 
dificilă. Trebuie să ne amintim că alegerea imaginilor, amintirilor şi 
fanteziilor reprezintă o indicație a direcţiei în care se deplasează mintea. 
Ele indică tendinţa visătorului şi, în ultimă instanţă, putem vedea şi scopul 
spre care nazuieste. 

Să privim, de exemplu, visul unui bărbat căsătorit. Acesta nu era 
mulțumit cu viaţa lui de familie. Avea doi copii, dar fusese mereu 
îngrijorat în ceea ce îi priveşte, gândindu-se că soţia lui nu avea suficientă 
grijă de ei şi era prea interesată de alte lucruri. Îşi critica mereu soţia şi 
încerca să o transforme. Într-o noapte, a visat că avea un al treilea copil 
care s-a pierdut şi pe care nu l-a mai găsit. În vis, îi reproşa soţiei că nu 
avusese grijă de copil. 

Realizăm că avea în minte gândul că unul dintre cei doi copii ar 
putea să se piardă, dar nu fusese destul de curajos pentru a-l face pe unul 
dintre ei victima visului său. Astfel, a inventat un al treilea copil şi l-a 
făcut pe acesta să se piardă. 

Un alt lucru care trebuie observat este că bărbatul îşi iubea copiii 
şi nu dorea să îi piardă. De asemenea, simţea că soţia lui era copleşită cu 
doi copii şi nu ar fi putut să aibă grijă de trei, şi astfel, cel de-al treilea 
copil ar fi pierit. În acest fel, găsim un alt aspect al visului care, în 
momentul interpretării, spune: „Ar trebui să am un al treilea copil sau nu?“ 

Rezultatul real al visului a fost că el îşi crease un sentiment 
negativ împotriva soţiei. Niciun copil nu se pierduse în realitate, dar el s-a 
trezit dimineaţă criticând-o şi fiind pornit împotriva ei. Oamenii se scoală 
frecvent dimineaţa certăreţi şi critici, ca rezultat al unei emoţii create de 
visul din cursul nopţii. Este la fel ca o stare de intoxicare şi similar cu ceea 
ce găsim în depresie, atunci când pacienţii se intoxică pe ei înşişi cu idei 
despre înfrângere, moarte şi pierdere a tot şi toate. 

Putem vedea, de asemenea, cum acest bărbat selecta situaţii în 
care era sigur de superioritatea sa, cum era, de exemplu, sentimentul: „Eu 
sunt atent cu copiii, dar soţia mea nu este, şi de aceea unul s-a pierdut.“ 
Astfel, visul îi dezvăluie tendinţa de a domina. 


Metode de interpretare 


Interpretarea modernă a viselor datează din prima parte a secolului 
al XX-lea. Visele au fost considerate iniţial de către Freud drept împlinirea 
dorințelor sexuale infantile. Eu nu pot fi de acord cu aceasta, cu atât mai 


mult cu cât, dacă visele sunt o astfel de împlinire, atunci orice poate fi 
privit drept o împlinire. Orice idee se comportă în acest fel — mergând din 
adâncurile inconştientului până în conştient. De aceea, formula împlinirii 
sexuale nu explică nimic în particular. 

Mai târziu, Freud a sugerat că este implicată dorința de moarte. 
Dar, cu siguranţă, ultimul nostru exemplu nu ar putea fi explicat foarte 
bine în aceşti termeni, deoarece nu putem spune că tatăl îşi dorea ca unul 
dintre copii să se piardă şi să moară sau să moară el însuşi. 

Adevărul este că nu există o formulă specială care să explice toate 
visele, cu excepţia principiilor generale pe care le-am discutat, unitatea 
vieţii mentale şi caracterul emoţional special al vieţii onirice. Acest 
caracter şi autoamăgirea care îl însoţeşte reprezintă o temă cu multe 
variatiuni. El se exprimă şi într-o preocupare pentru comparații si 
metafore. Utilizarea comparatiilor este una dintre cele mai bune metode de 
a te amăgi pe tine şi pe alţii, deoarece oamenii care le folosesc nu sunt 
siguri că îi pot convinge pe ceilalţi cu fapte şi cu argumente logice. Ei 
doresc mereu să îi influenţeze prin comparații inutile şi forţate. 

Poeţii folosesc astfel de instrumente pentru a amăgi, dar într-un 
mod plăcut, şi nouă ne place să ne delectăm cu metaforele şi comparatiile 
lor poetice. Totusi, putem fi siguri că acestea sunt menite să ne influenţeze 
mai mult decât am fi fost influenţaţi de cuvintele simple. Dacă Homer, de 
exemplu, vorbeşte despre o armată de soldaţi greci care aleargă pe câmpul 
de bătălie ca nişte lei, metafora nu ne va induce în eroare dacă vom gândi 
clar, dar ne va intoxica cu siguranţă dacă ne va transpune în dispoziţia 
poetică. Autorul ne face să credem într-o putere minunată, dar nu ar putea 
face asta dacă ar descrie doar hainele purtate de soldaţi, armele lor şi aşa 
mai departe. 

Găsim acelaşi lucru în cazul oamenilor care au dificultăţi atunci 
când explică ceva: dacă văd că nu te pot convinge, vor folosi comparații. 
Această folosire a metaforelor şi comparatiilor, cum am spus, este 
autoamăgitoare şi acesta este motivul pentru care apare atât de 
predominant în vise, în alegerea imaginilor simbolice. Este o modalitate 
artistică de a ne intoxica. 


Visători şi nevisători 


Faptul că visele sunt toxice din punct de vedere emoţional oferă, 
destul de curios, o metodă de prevenire a viselor. Dacă oamenii înţeleg 
ceea ce au visat şi realizează că doar s-au intoxicat singuri, ei se vor opri 


din visat. Visul nu va mai avea niciun scop pentru ei. Cel putin, acesta este 
cazul meu; am incetat sa visez imediat ce am realizat care este semnificatia 
visarii. 

Această realizare, pentru a fi funcţională, trebuie să fie o conversie 
emoţională completă. Acest lucru mi-a fost dezvăluit, în cazul meu, de 
ultimul vis avut. Visul a avut loc în timpul Primului Război Mondial. În 
legătură cu îndatoririle mele, făceam un mare efort să împiedic trimiterea 
unui om pe front. În vis, mi-a venit ideea că omorâsem pe cineva, dar nu 
ştiam pe cine. Am ajuns într-o stare neplăcută, gândindu-mă: „Pe cine am 
omorât?“ Adevărul este că mă intoxicasem pur şi simplu cu ideea de a face 
toate eforturile posibile pentru a pune soldatul la loc sigur. Emotia visului 
era menită să mă conducă spre această idee, dar când am înţeles 
subterfugiul visului, am renunţat cu totul să mai visez, din moment ce nu 
am mai vrut să mă amăgesc pentru a face lucrurile pe care, din motive 
logice, trebuia fie să le fac, fie să le abandonez. 

Acesta ar putea fi un răspuns la întrebarea pusă frecvent: „De ce 
unii oameni nu visează niciodată?“ Aceştia sunt oameni care nu vor să se 
amăgească. Sunt preocupaţi de acţiune şi de logică şi doresc să se 
confrunte cu problemele. Oamenii de acest fel, dacă visează, deseori îşi 
uită visele foarte repede, atât de repede încât li se pare că nu au visat deloc. 

Există o teorie conform căreia visăm mereu, dar uităm majoritatea 
viselor. Dacă am accepta o astfel de teorie, aceasta ar pune într-o lumină 
diferită faptul că unii dintre noi nu visează niciodată: am deveni oameni 
care îşi uită mereu visele. Eu nu accept această teorie. Mai curând cred că 
sunt oameni care nu visează deloc şi că, de asemenea, există oameni care 
uneori îşi uită visele. În acest caz, teoria este greu de negat, dar poate 
greutatea dovezilor va convinge autorii teoriei. 

De ce avem uneori acelaşi vis care se repetă? Acesta este un fapt 
curios, pentru care nu poate fi dată nicio explicaţie clară. Totuşi, în aceste 
vise repetate putem găsi deseori stilul de viaţă exprimat cu cea mai mare 
claritate. Un astfel de vis reiterat ne oferă o indicație clară şi 
inconfundabilă despre scopul individual de superioritate. În cazul viselor 
lungi, extinse, trebuie să credem că visătorii nu sunt gata şi caută încă 
modalitatea prin care să îşi rezolve problema şi să îşi împlinească scopul. 
Din acest motiv, visele care pot fi înţelese cel mai bine sunt visele scurte. 
Uneori, visele constau doar într-o imagine sau câteva cuvinte, iar acest 
lucru ne arată că visătorii încearcă cu adevărat să găsească o modalitate 
uşoară de a se amăgi singuri. 


Vis si hipnotism 


Putem încheia discuţia noastră cu o problema despre somn. Foarte 
multi oameni îşi pun întrebări inutile despre somn. Ei îşi închipuie că 
somnul este exact contrariul stării de veghe şi că este înrudit cu moartea. 
Dar astfel de păreri sunt eronate. Somnul nu este opusul stării de veghe, ci, 
mai curând, un nivel al stării de veghe. Nu suntem deconectati de la viata 
în timpul somnului. Dimpotrivă, gândim şi auzim în somn şi, în general, în 
somn sunt exprimate aceleaşi tendinţe ca şi în starea de veghe. Astfel, 
există mame care nu pot fi trezite de zgomotele străzii, dar, când copiii 
scot cel mai mic sunet, sar imediat din pat. Vedem din aceasta cum 
interesul lor este mereu treaz. De asemenea, din faptul că nu cădem din 
pat, realizăm că în timpul somnului conştientizăm limitele. 

Întreaga personalitate a unui individ este exprimată atât în starea 
de veghe, cât şi în somn. Acest lucru explică fenomenul hipnotismului. 
Ceea ce şarlatanii au prezentat ca fiind o putere magică nu este, în cele mai 
multe cazuri, nimic mai mult decât un fel de somn. Dar este un fel de somn 
în timpul căruia oamenii vor să asculte de altul şi ştiu că hipnotizatorul 
vrea să îi adoarmă. O formă simplă a aceluiaşi lucru este atunci când 
părinţii spun: „Gata... acum du-te la culcare!“, iar copiii ascultă. Usurinta 
cu care indivizii pot fi hipnotizati este direct proporţională cu supusenia 
lor. 

În hipnotism, avem oportunitatea să îi punem pe oameni să îşi 
imagineze scene, idei sau amintiri care ar putea fi blocate de inhibitiile lor 
din starea de veghe. Singura cerinţă este supunerea. Prin această metodă 
putem deseori să descoperim amintiri timpurii care fuseseră uitate anterior. 

Ca metodă de tratament, hipnotismul are oricum pericolele lui. Eu 
nu agreez hipnotismul şi îl folosesc doar când un pacient nu răspunde la 
nicio altă metodă. Oamenii hipnotizati pot fi destul de răzbunători. La 
început, ei par să îşi depăşească dificultăţile, dar nu pot să îşi schimbe 
efectiv stilul de viaţă. Hipnotismul este ca un drog sau ca un ajutor de tip 
mecanic: adevărata natură a individului nu a fost atinsă. Ceea ce avem noi 
de făcut este să le oferim oamenilor curaj, încredere în sine şi o mai bună 
înţelegere a greşelilor lor, dacă dorim într-adevăr să-i ajutăm. Hipnotismul 
nu face asta şi nu ar trebui folosit decât în cazuri foarte rare. 


CAPITOLUL 8 


Copiii-problemă 


Principiile educaţiei 


Cum ar trebui să ne educăm copiii? Aceasta este probabil cea mai 
importantă întrebare în viaţa noastră socială actuală, o problemă la care 
psihologia individuală poate avea o contribuţie importantă. Educaţia, fie că 
are loc acasă, fie la şcoală, este o încercare de a evidenția şi a directiona 
personalităţile indivizilor. Ştiinţa psihologiei reprezintă astfel baza 
necesară pentru o tehnică educaţională corectă; putem considera orice 
educaţie ca fiind o ramură a acelei vaste arte psihologice de a trăi. 

Să începem cu anumite preliminarii. Cel mai general principiu al 
educaţiei este acela că ea trebuie să corespundă vieţii căreia indivizii sunt 
chemaţi ulterior să îi facă fata. Aceasta înseamnă că trebuie să corespundă 
idealurilor naţiunii. Dacă nu educăm copiii în spiritul idealurilor societăţii, 
este probabil ca aceşti copii să întâlnească mai târziu dificultăţi în viaţă. 
Este posibil ca ei să nu se integreze ca membri ai societăţii. 

Idealurile unei naţiuni se pot schimba — se pot schimba brusc, aşa 
cum se întâmplă după o revoluţie, sau treptat, în procesul evoluţiei. Dar 
aceasta înseamnă pur şi simplu că educatorul trebuie să aibă mereu prezent 
în minte un ideal foarte vast. Trebuie să fie un ideal care să îşi aibă mereu 
locul lui şi care va învăţa fiecare individ să se adapteze corespunzător 
tuturor situaţiilor, pe măsură ce acestea se schimbă. 

Legătura dintre educaţie şi idealurile sociale este influențată de 
legătura acesteia cu regulile de guvernare şi, astfel, este în interesul 
guvernului ca idealurile naţionale să fie reflectate de sistemul şcolar; 
guvernul nu poate ajunge direct la părinţi sau familie, dar monitorizează 
ceea ce se întâmplă în şcoli. 

De-a lungul istoriei, şcolile au reflectat la momente diferite 
idealuri diferite. În Europa, şcolile au fost înființate pentru familiile 
aristocrate şi erau aristocrate în spirit. Mai târziu, şcolile au fost preluate 
de Biserică, şi doar preoţii erau profesori. Apoi, cererea naţiunii pentru 
mai multă cunoaştere a început să crească; au fost educați mai multi copii 
şi a fost nevoie de un număr mai mare de profesori decât cel pe care putea 


să îl furnizeze Biserica. Astfel au intrat în profesie şi alţii, în afara preoţilor 
şi clericilor. 

Până în timpurile moderne, profesorii erau rareori exclusiv 
profesori, ci mai aveau şi o altă meserie, cum ar fi cizmăria, croitoria şi aşa 
mai departe. Mulţi dintre ei ştiau să predea doar folosind nuiaua. Şcolile 
lor nu erau acel loc în care să poată fi rezolvate problemele psihologice ale 
copiilor. 

Spiritul modern în educaţie a apărut în Europa pe vremea lui 
Johann Heinrich Pestalozzi. Acesta a fost un reformator elveţian al 
educaţiei şi primul profesor care a promovat alte metode decât nuiaua şi 
pedeapsa. El a acordat o mare importanţă aplicării metodelor adecvate in 
şcoli. Cu metoda potrivită, fiecare copil — dacă nu are dificultăţi de 
învăţare — poate învăţa să citească, să scrie, să cânte şi să socotească. Nu 
putem spune că am descoperit deja cele mai bune metode; acestea sunt 
într-un proces permanent de dezvoltare. Aşa cum este corect, căutăm 
mereu metode noi, mai bune. 

În trecut, în Europa doar aristocrații erau influenţi, iar cerere exista 
doar pentru funcţionari, pe de o parte, şi muncitori, pe de alta. Cei care 
trebuiau să fie pregătiţi pentru poziţii mai înalte mergeau la şcoală; ceilalţi 
nu aveau deloc educaţie. Sistemul educaţional reflecta idealurile timpului. 
Astăzi, sistemul de învăţământ răspunde unui set diferit de idealuri 
nationale. Nu mai avem şcoli în care copiii trebuie să stea linistiti, cu 
mâinile la spate şi să nu mişte. Acum avem şcoli în care copiii şi profesorii 
sunt prieteni. Copiii nu mai sunt obligaţi de către autoritate doar să asculte, 
ci sunt încurajați să se dezvolte mai independent şi să gândească pentru ei 
înşişi. 

Legătura dintre sistemul de învăţământ şi idealurile naţionale şi 
sociale este organică — datorită originii şi organizării acestuia, aşa cum am 
văzut —, iar, din punct de vedere psihologic, oferă şcolii, în calitate de 
organizaţie educaţională, un mare avantaj. Scopul principal al educaţiei 
este adaptarea socială. Şcoala poate ghida fluxul de sociabilitate din 
fiecare copil mai uşor decât familia, deoarece este mai aproape de nevoile 
naţiunii şi mai puţin susceptibilă la cererile şi criticile copiilor. Ea nu 
rasfata copiii şi, în general, are o atitudine mult mai detaşată. 

Pe de altă parte, familia nu este întotdeauna pătrunsă de idealurile 
sociale. Prea des domină aici ideile tradiţionale despre disciplină sau un 
materialism pur. Doar atunci când părinţii sunt ei înşişi bine integrați 
social şi înţeleg că scopul educaţiei trebuie să fie unul social pot fi făcute 
progrese. Oriunde părinţii ştiu şi înţeleg aceste lucruri vom găsi copii bine 
pregătiţi pentru şcoală, tot aşa cum în şcoală ei sunt pregătiţi corespunzător 


locului lor special în viaţă. Aceasta ar trebui să fie dezvoltarea ideală a 
copilului acasă şi la şcoală, cu şcoala situată la mijloc de drum, între 
familie şi naţiune. 


Să înţelegem părinţii şi copiii 


În capitolele anterioare am reţinut că stilul de viaţă al unui copil se 
stabileşte la vârsta de patru sau cinci ani şi nu poate fi schimbat direct. 
Aceasta indică modalitatea în care trebuie să progreseze şcoala. Ea nu 
trebuie să critice sau să pedepsească, ci să încerce să modeleze, să educe şi 
să dezvolte interesul social al copiilor. Şcoala modernă nu poate funcţiona 
după principiul supunerii şi pedepsei, ci mai curând după ideea de a 
încerca să înţeleagă şi să rezolve problemele personale ale copiilor. 

Pe de altă parte, de vreme ce părinţii şi copiii sunt atât de strâns 
uniţi în familie, este deseori dificil pentru părinţi să îşi educe copiii pentru 
societate. Ei preferă să îi educe pentru propriile aspirații şi astfel creează o 
tendinţă care produce conflicte în viaţa ulterioară a copiilor. Astfel de copii 
sunt obligaţi să înfrunte mari dificultăţi şi se confruntă deja cu probleme în 
momentul intrării la şcoală. 

Pentru a remedia această situaţie, este necesară educarea părinţilor. 
Deseori, acest lucru nu este uşor, deoarece nu avem acces direct la 
membrii mai în vârstă ai familiei, aşa cum avem la copii. Şi chiar dacă 
ajungem la părinţi, aflăm că nu sunt prea interesaţi de idealurile societăţii. 
Sunt atât de preocupaţi de propriile probleme, încât nu vor să înţeleagă. 

Neputând să facem prea mult cu părinţii, trebuie să ne mulţumim 
pur şi simplu să împrăştiem mai multă înţelegere, pe cât de bine suntem în 
stare. Cel mai bun punct de atac este în şcoli, în primul rând datorită 
numărului mare de copii adunaţi acolo; apoi, deoarece erorile stilului de 
viaţă apar mai clar acolo decât în familie; şi, în al treilea rând, pentru că 
profesorii sunt antrenați să înțeleagă problemele copiilor. 


Complexul de superioritate la copiii-problemă 


Copiii „normali“, dacă există o asemenea categorie, nu ne privesc. 
Dacă vedem copii complet dezvoltați şi bine adaptati social, cel mai bun 
lucru este să nu stăm în calea lor. Astfel de copii pot fi conditionati să 
caute un scop util în care să îşi dezvolte simţul superiorității. Sentimentul 
lor de superioritate, tocmai pentru că este de partea utilă a vieţii, nu este un 


complex de superioritate. 

Pe de alta parte, copiii-problema, nevroticii, delincventii şi aşa mai 
departe exprima un complex de superioritate drept compensare pentru 
sentimentele lor de inferioritate. Aceste sentimente de inferioritate, asa 
cum am vazut, exista la toate fiintele umane, dar ele devin complex doar 
cand ajung sa descurajeze oamenii, pana in punctul de a-i orienta catre un 
comportament distructiv sau inutil. 

Toate aceste probleme de inferioritate si superioritate isi au 
rădăcinile în viata de familie dinaintea intrării copiilor la şcoală. In această 
perioadă, ei şi-au construit stilul de viaţă pe care noi l-am desemnat drept 
prototip, în contrast cu stilul de viaţă adult. Acest prototip este fructul 
necopt care, ca toate fructele necoapte, dacă are viermi, cu cât se dezvoltă 
şi se coace mai tare, cu atât mai mare creşte viermele. 

După cum am văzut, dificultatea se dezvoltă deseori pornind de la 
probleme fizice sau de la o inferioritate organică. Nu inferioritatea 
organică este cea care cauzează problema, ci inadaptarea socială pe care o 
poartă cu ea. Aici se află oportunitatea educaţională, căci noi putem învăţa 
oamenii să se adapteze social, problemele fizice devenind astfel atuuri. 
Deoarece, aşa cum am văzut, o problemă fizică trezeşte un interes foarte 
accentuat, dezvoltat prin antrenament, care poate conduce întreaga viaţă a 
individului, iar, în situaţia în care acest interes merge într-o direcţie utilă, 
poate fi ceva foarte avantajos. 

Toate acestea depind de felul în care dificultăţile fizice se pot 
integra în eforturile de adaptare socială. Astfel, în cazul copiilor care sunt 
interesaţi doar să vadă sau doar să audă, depinde de profesor să le dezvolte 
interesul pentru folosirea tuturor simţurilor. Altminteri, ei vor fi 
dezavantajati în fata altor copii. 

În afara copiilor cu organe imperfecte, o altă problemă este 
reprezentată de marele număr de copii rasfatati care vin la şcoală. În felul 
în care sunt organizate şcolile, este imposibil ca un singur copil să rămână 
mereu în centrul atenţiei. Ocazional, câte un profesor poate fi atât de bun şi 
blând, încât să favorizeze anumiţi copii, dar, cum aceşti copii se mută din 
clasă în clasă, ajung să decadă la un moment dat din poziţia lor 
privilegiată. Mai târziu în viaţă este chiar şi mai rău, deoarece nu este 
considerat întotdeauna potrivit ca o persoană să fie în centrul atenţiei fără a 
face ceva pentru a merita aceasta. 

Toţi aceşti copii-problemă au anumite trăsături caracteristice 
definite. Ei nu sunt bine înzestrați pentru a face fata problemelor vieţii; 
sunt foarte ambitiosi şi doresc să aibă succes pe plan individual, nu în 
folosul societăţii. În plus, ei sunt mereu certareti şi se află la cuțite cu 


ceilalti. De obicei sunt lasi, din moment ce nu sunt interesati de nicio 
problema de viata. 


Unele trasaturi ale copiilor-problema 


O altă trăsătură descoperită deseori la astfel de copii este că ei se 
manifestă precaut şi permanent ezitant. Ei amână rezolvarea problemelor 
pe care le ridică viaţa sau se opresc de tot de fiecare dată când se confruntă 
cu probleme, abordându-le tangential şi neterminând vreodată ceva. 

Aceste trăsături caracteristice ies mai clar la lumină la şcoală decât 
în familie. Şcoala este ca un experiment sau un test acid, deoarece acolo 
devine evident dacă un copil este integrat în societate şi adaptat 
problemelor ei. Un parcurs eronat deseori trece neobservat acasă, dar 
devine foarte repede evident la şcoală. 

Atât copiii rasfatati, cât şi copiii cu probleme fizice vor mereu să 
„excludă“ dificultăţile vieţii din cauza puternicului lor complex de 
inferioritate, care le răpeşte forța de a lupta. Totuşi, le putem controla 
dificultăţile la şcoală şi astfel îi putem face apti să rezolve problemele. 
Astfel, şcoala devine un loc în care noi educăm cu adevărat şi nu doar dăm 
indicaţii. 

Vedem atunci că, fie că profesorilor sau autorităţilor le place sau 
nu, trebuie dezvoltată o înţelegere a tuturor acestor probleme şi a celor mai 
bune metode de a le rezolva, ca parte a curriculum-ului şcolar. 


Copiii supradotaţi 


În afara acestor copii-problemă, există şi copiii despre care se 
crede că sunt copii-minune — copiii supradotaţi. Uneori, deoarece in 
anumite domenii sunt mult mai avansați decât alţii, este uşor pentru ei să 
pară că strălucesc si în altele. Sunt sensibili, ambitiosi, rareori placuti de 
ceilalţi copii. Copiii par că simt imediat dacă unul dintre ei este bine 
adaptat social sau nu. Astfel de copii-minune sunt admirati, dar nu sunt 
foarte bine văzuţi. 

Mulţi astfel de copii supradotaţi trec în mod satisfăcător prin 
şcoală. Dar când intră în viaţa socială, ei nu au un plan de viaţă adecvat. 
Dificultăţile lor apar atunci când abordează cele trei mari probleme ale 
vieţii — societate, loc de muncă şi relaţii. Devine evident ce s-a întâmplat în 
anii formării prototipului lor şi vedem efectele inadecvării lor în familie. 


Acolo ei s-au aflat in permanenta in situatii favorabile, care nu au scos in 
evidenţă erorile din stilul lor de viata. Dar in momentul în care li s-a ivit în 
cale o situaţie nouă, erorile au reapărut. 

Soluţia pe care o oferă psihologia individuală problemelor 
copiilor-minune este aceeaşi ca şi în cazul altor copii-problemă. Psihologul 
individual spune: „Oricine poate îndeplini orice.“ Aceasta este o maximă 
democrată care înlătură presiunea aplicată acestor copii, care sunt mereu 
impovarati cu aşteptări, sunt întotdeauna împinşi înainte şi devin prea 
interesaţi de ei înşişi. Oamenii care adoptă această maximă pot avea copii 
strălucitori, care să nu devină aroganti sau prea ambitiosi. Ei înţeleg ca 
ceea ce au realizat a fost rezultatul exersării şi norocului. Dacă exersarea 
continuă, ei pot realiza mai mult. Dar şi alţi copii, care sunt mai puţin 
favorizați si nu sunt atât de bine antrenați şi educați, pot realiza lucruri 
bune dacă profesorii îi încurajează. 


Cum să încurajezi copiii 


Aceşti copii îşi pot pierde curajul şi de aceea trebuie protejaţi 
împotriva sentimentului lor marcat de inferioritate, un sentiment pe care 
niciunul dintre noi nu îl poate suporta pe termen lung. Putem înţelege 
faptul că sunt depăşiţi din cauza dificultăţilor de la şcoală şi că se poartă 
urât sau chiar că nu merg deloc la şcoală. Astfel de copii cred că nu există 
nicio speranţă pentru ei la şcoală şi, dacă acest lucru ar fi adevărat, ar 
trebui să fim de acord că ei acţionează consecvent şi raţional. Dar 
psihologii individuali nu acceptă să considere cazul lor ca fiind fără 
speranţă; ei cred că fiecare poate îndeplini o muncă utilă. Există mereu 
erori, dar acestea pot fi corectate şi copilul poate merge mai departe. 

Totuşi deseori situaţia nu este bine gestionată. Chiar în momentul 
în care copilul este copleşit de noi dificultăţi la şcoală, mama adoptă o 
atitudine anxioasă, de supraveghere. Orice evaluare proastă, critici sau 
admonestări pe care copilul le primeşte la şcoală sunt amplificate de 
repercusiunile de acasă. Foarte des, copiii care erau bine-crescuti acasă, 
pentru că au fost rasfatati, sunt prost-crescuti la şcoală deoarece, în 
momentul în care ei pierd contactul cu familia şi nu mai sunt în centrul 
atenţiei, îşi face apariţia complexul de inferioritate latent. Atunci mamele 
care rasfaté prea mult vor fi urâte de aceşti copii, pentru că se simt 
dezamagiti. Mama nu mai apare în aceeaşi lumină ca înainte. Tot rasfatul 
ei trecut este uitat în anxietatea noii situaţii. 

Deseori găsim copii agresivi acasă, care sunt linistiti, calmi, chiar 


inhibati la şcoală. Uneori, mamele lor vin la şcoală şi spun: „Acest copil 
îmi răpeşte tot timpul şi atenţia. Este într-o luptă permanentă.“ 

Profesorul răspunde: „Este foarte liniştit toată ziua la şcoală, nici 
nu se mişcă.“ Acesta este pur şi simplu reversul fostei situaţii; copilul 
primeşte atenţie la şcoală şi de aceea este liniştit şi nepretentios. Acasă nu 
este centrul atenţiei, aşa că se luptă. 

Acesta este, de exemplu, cazul unei fetiţe de opt ani care era foarte 
iubită de colegi, şi era liderul clasei. Tatăl ei a venit la doctor spunând: 
„Acest copil este foarte sadic — un adevărat tiran. Nu mai putem suporta.“ 
Care era motivul? Ea era primul copil într-o familie slabă. Doar o familie 
slabă putea fi intimidată astfel de un copil. Când i s-a născut un frate, fetiţa 
s-a simţit în pericol şi, dorind în continuare să fie în centrul atenţiei, ca 
înainte, a început să fie agresivă. La şcoală era iubită şi apreciată şi, 
neavând niciun motiv să lupte, se dezvolta bine. 

Unii copii au dificultăţi atât acasă, cât şi la şcoală. Şi familia, şi 
şcoala se plâng, iar rezultatul este că greşelile copilului se înmulţesc. Unii 
sunt dezordonati în mod cronic şi acasă şi la şcoală. Dacă există acelaşi 
comportament în familie şi la şcoală, cauza trebuie căutată în evenimente 
anterioare. În orice caz, trebuie întotdeauna să luăm în considerare ambele 
comportamente pentru a putea formula o concluzie despre problemele 
copiilor. Fiecare parte a vieţii lor devine importantă pentru noi, dacă dorim 
să le înţelegem stilul de viaţă şi direcţia în care ei se străduiesc. 

Uneori se întâmplă ca unii copii bine adaptati social, atunci când 
se întâlnesc cu noua situaţie reprezentată de şcoală, să pară incapabili să 
lupte. Acest lucru se întâmplă de regulă atunci când copiii ajung la o 
şcoală unde învățătorul şi colegii sunt ostili. De exemplu, copiii care nu 
provin dintr-o clasă socială înstărită, trimişi la o şcoală aristocratică pot 
suferi pentru că sunt priviţi ca neavând originea „corectă“, iar colegii de 
clasă par că sunt împotriva lor. Astfel de copii, care se poate să fi fost 
răzgâiaţi înainte, sau cel putin rasfatati, se trezesc brusc într-o atmosferă 
foarte ostilă; uneori cruzimea copiilor poate fi uimitoare. În multe cazuri, 
copiii care experimentează acest lucru nu suflă niciun cuvânt despre asta 
acasă, pentru că le este ruşine. Ei suportă în linişte chinul cumplit. 

Deseori aceşti copii, când ajung la vârsta de 16 sau 18 ani — vârsta 
la care trebuie să se poarte ca adulţii şi să înfrunte direct problemele vieţii 
—, se blochează, pentru că şi-au pierdut curajul şi speranţa. Astfel, alături 
de dificultăţile sociale au şi probleme de relaţionare, deoarece nu isi pot 
găsi locul în societate. 

Ce facem cu asemenea de cazuri? Aceşti copii nu au debuşeu 
pentru energia lor. Ei sunt separați sau se simt separați de întreaga lume. 


Sunt oameni care se ranesc pentru a-i face pe altii sa sufere si care pot 
ajunge să se sinucidă. Pe de altă parte, sunt şi oameni care vor să dispară şi 
se izolează, pierzându-şi şi cele câteva abilităţi sociale pe care le aveau 
odată. Ei nu vorbesc cu ceilalţi în felul obişnuit, nu se apropie de alţi 
oameni şi sunt întotdeauna împotriva întregii lumi. Această stare, atunci 
când devine acută, o numim schizofrenie. Dacă dorim să ajutăm pe oricare 
dintre aceşti oameni, trebuie să găsim o cale să le reconstruim curajul. 
Sunt cazuri foarte dificile, dar pot fi vindecate. 

În măsura în care tratamentul şi vindecarea problemelor 
educaţionale ale copiilor depind în primul rând de diagnosticul stilurilor 
lor de viaţă, este indicat să revedem aici metodele pe care psihologia 
individuală le-a dezvoltat pentru acest diagnostic. Diagnosticul stilului de 
viaţă este desigur util pentru multe alte domenii din afara educaţiei, dar 
este esenţial în practica educaţională. 

În afara studiului direct al copiilor în timpul anilor de formare, 
psihologia individuală foloseşte metode de chestionare a copiilor asupra 
amintirilor lor timpurii şi asupra planurilor referitoare la ocupaţia viitoare, 
le observă postura şi mişcările şi trage anumite concluzii despre locul 
copilului în familie. Am mai discutat înainte toate aceste metode, dar este 
poate necesar să evidentiem din nou poziţia copilului in familie, deoarece 
este strâns legată de dezvoltarea educaţională. 


Ordinea la naştere şi dinamica familiei 


Lucrul cel mai important referitor la ordinea copiilor în familie 
este, aşa cum am văzut, faptul că primul copil este pentru o vreme în 
poziţia de copil unic şi apoi detronat din această poziţie. Astfel, el sau ea 
se bucură pentru o vreme de o mare putere, pentru ca apoi să o piardă. 
Psihologia celorlalţi copii este fixă şi determinată de faptul că ei nu sunt 
primii copii. 

Printre copiii mai mari predomină deseori un punct de vedere 
conservator. Ei au impresia că cei aflaţi la putere vor rămâne mereu la 
putere; faptul că ei şi-au pierdut propria putere este doar un accident şi au 
o mare admiraţie pentru oamenii puternici. 

Copiii mai mici sunt într-o situaţie total diferită. Ei cresc nefiind în 
centrul atenţiei şi având un antemergător. Ei doresc mereu să recupereze. 
Nu recunosc sanctitatea autorităţii, ci cred că aceasta trebuie să treacă în 
mâinile altcuiva. Simt un impuls de a avansa rapid, ca într-o întrecere. 
Toate mişcările lor arată faptul că îşi fixează atenţia într-un punct, departe, 


pentru a recupera handicapul. Încearcă mereu să schimbe legile ştiinţei si 
naturii şi sunt adevăraţi revoluționari — nu neapărat din punct de vedere 
politic, ci în viaţa socială şi în atitudinea lor faţă de ceilalţi oameni. Găsim 
un bun exemplu în povestea biblică a lui Iacob şi Esau. 

Poziţia mezinului în familie este de un interes remarcabil din 
punct de vedere psihologic. Prin mezin înţelegem desigur acel copil care 
va fi mereu cel mai mic şi nu va avea niciodată fraţi mai mici. Aceşti 
copiii se află într-o poziţie avantajoasă, deoarece nu vor fi niciodată 
detronati. Cel de-al doilea copil poate fi detronat şi uneori experimentează 
aceeaşi tragedie ca şi primul copil, dar acest lucru nu se va întâmpla 
niciodată în viaţa mezinului. De aceea, el este situat cel mai favorabil, iar, 
în circumstanţe egale, aceşti copii au cea mai bună dezvoltare. Ei seamănă 
cu al doilea născut prin faptul că sunt foarte energici şi încearcă să îi 
supună pe ceilalţi; şi ei au antemergători. Dar în general o iau pe o cu totul 
altă cale decât restul familiei. Dacă familia include câţiva oameni de 
ştiinţă, mezinul va lucra probabil în domeniul artelor sau comerțului. Dacă 
familia are o afacere, mezinul va deveni poet. Mezinii trebuie să fie 
întotdeauna diferiţi. Căci este mai simplu să activezi în alt domeniu decât 
să fii nevoit să concurezi în acelaşi domeniu; este motivul pentru care 
mezinii doresc să urmeze o altă direcţie decât restul. Acesta este şi un 
semn că le lipseşte curajul, deoarece, dacă ar fi fost curajoşi, ar fi fost mai 
dornici de competiţie în acelaşi domeniu. 

Trebuie să notăm faptul că predicțiile noastre asupra caracterului, 
bazate pe poziţia copiilor în familie, sunt doar nişte tendinţe; nu există 
nicio certitudine în ceea ce le priveşte. Şi, de fapt, dacă primul născut este 
strălucitor, nu va fi niciodată învins de al doilea şi, prin urmare, nu va 
suferi nicio tragedie. Astfel de copii sunt bine integrați social, iar mama lor 
este posibil să le fi încurajat interesul pentru alţii, inclusiv pentru noul- 
născut. Pe de altă parte, dacă primul copil nu poate fi învins, acest lucru îi 
ridică o şi mai mare problemă celui de-al doilea, care poate experimenta 
dificultăţi. Acest al doilea născut îşi poate deseori pierde curajul şi 
speranţa. Ştim că, într-o competiţie, copiii trebuie să aibă mereu speranţa 
că vor câştiga; dacă această speranţă dispare, totul e pierdut. 

Acolo unde există mai mulţi copii aproape adulţi în momentul în 
care se naşte altul, ultimul copil se află într-o situaţie similară cu aceea a 
copilului unic. Şi copiii unici au tragedia lor, deoarece toată copilăria au 
fost centrul atenţiei în familie, iar scopul lor în viaţă este să fie mereu în 
centru. Ei nu judecă logic, ci în conformitate cu direcţiile propriului stil de 
viaţă. 

Şi poziţia unicului băiat într-o familie de fete este dificilă. Se 


presupune, în mod curent, că un astfel de băiat se va purta ca fetele, dar 
acest punct de vedere este mai curând exagerat. Până la urmă, cei mai 
multi dintre noi sunt educați şi îngrijiţi predominant de către femei. Totuşi, 
există o oarecare dificultate în faptul că întreaga familie, într-un astfel de 
caz, este organizată pentru şi de către femei. Un băiat într-un atare mediu 
se poate lupta să pară mai bărbat şi îşi exagerează această trăsătură de 
caracter; sau, dimpotrivă, poate creşte efeminat, ca restul casei. Pe scurt, 
vom afla de obicei că un astfel de băiat este fie blând şi moale, fie, 
dimpotrivă, foarte agresiv. În acest ultim caz, pare că el încearcă mereu să 
dovedească şi să scoată în evidenţă faptul că este bărbat. 

Singura fată printre băieţi este, de asemenea, într-o situaţie dificilă. 
Fie este foarte tăcută şi dezvoltă o feminitate puternică, fie doreşte să facă 
tot ce fac băieţii şi să se poarte ca ei. Este destul de vizibil aici un 
sentiment de inferioritate, din moment ce ea este singura fată într-o situaţie 
în care băieţii sunt simtiti ca fiind superiori. Complexul de inferioritate 
rezidă în sentimentul că ea este doar fată. În acest cuvânt, „doar“, este 
esenţa întregului complex de inferioritate. Vom vedea dezvoltarea unui 
complex de superioritate compensator atunci când fata încearcă să se 
îmbrace ca băieţii şi când, mai târziu în viaţă, doreşte să aibă tipul de 
relaţii sexuale pe care crede că le au bărbaţii. 

Putem încheia discuţia noastră despre poziţia şi sexul copiilor într- 
o familie, cu cazul particular în care primul copil este băiat şi al doilea este 
fată. Aici există de obicei o competiţie sălbatică între cei doi. Fata este 
împinsă înainte nu numai pentru că este al doilea născut, ci şi pentru că 
este fată. Ea face un efort mai mare şi astfel dă dovadă foarte marcat de 
trăsăturile celui de-al doilea născut. Este foarte energică şi independentă, 
iar băiatul observă cum ea pare întotdeauna că îl învinge în cursă. Este un 
fapt cunoscut că fetele se dezvoltă la început, atât fizic, cât şi mental, mai 
repede decât băieţii — de exemplu, o fată de 12 ani este mult mai matură 
decât un băiat de aceeaşi vârstă. Băiatul vede acest lucru şi nu îl poate 
explica. Drept urmare, se simte inferior şi are o dorinţă de a renunţa. El nu 
progresează şi începe să caute modalităţi de evadare. Uneori, dezvoltă o 
cale constructivă de evadare, alteori, poate deveni nevrotic, delincvent sau 
psihotic. Nu se simte suficient de puternic să continue cursa. 

Acest tip de situaţie este unul dificil de rezolvat, chiar şi cu 
atitudinea „oricine poate realiza orice“. Principalul lucru pe care îl putem 
face este să-i arătăm băiatului că, dacă fata pare să fie cu un pas înainte, 
este pentru că ea face mai mult efort şi că, muncind mai mult, el poate găsi 
metode mai bune de dezvoltare. Mai putem, de asemenea, să directionam 
fata şi băiatul pe cât posibil în domenii necompetitive, astfel încât să 


reducem impresia ca sunt într-o permanentă competiţie. 


CAPITOLUL 9 


Adaptarea sociala 


Contextul social 


Scopul psihologiei individuale este adaptarea socială. Acesta 
poate părea un paradox, dar, dacă este un paradox, este numai unul verbal. 
Adevărul este că doar atunci când acordăm atenţie vieţii psihologice 
concrete a individului ajungem să realizăm cât de important este elementul 
social. Individul devine individ doar într-un context social. Alte sisteme de 
psihologie operează o distincţie între ceea ce ele numesc psihologie 
individuală şi psihologia socială, dar pentru noi nu există o astfel de 
distincţie. Discuţiile noastre de până acum au încercat să analizeze stilul de 
viaţă individual, dar analiza a fost întotdeauna făcută din punct de vedere 
social şi a avut o aplicaţie socială. 

Acum vom continua analiza, punând un accent mai mare pe 
problemele adaptării sociale. Principiile care trebuie discutate sunt 
aceleaşi, dar, în loc să ne concentrăm atenţia asupra diagnosticării stilurilor 
de viaţă, vom discuta stilurile de viaţă în acţiune şi metodele de a încuraja 
acţiunea potrivită. 

Analiza problemelor sociale se sprijină direct pe analiza 
problemelor educaţionale, tema capitolului anterior. Şcoala şi grădiniţa 
sunt instituţii sociale în miniatură şi putem studia aici problemele 
inadecvării sociale într-o formă simplificată. 


Probleme comportamentale 


Să luăm problemele comportamentale ale unui băiat de cinci ani. 
Mama lui a venit la doctor plângându-se că fiul ei nu avea stare, era 
hiperactiv şi îi deranja pe alţii. Ea era mereu foarte tensionată în încercarea 
de a-l controla, iar la sfârşitul zilei era epuizată. Spunea că nu mai poate 
lupta cu băiatul şi dorea să îl interneze undeva pentru tratament, dacă acest 
lucru era recomandabil. 

Din aceste detalii, putem cu uşurinţă să ne „identificăm“ cu băiatul 
— nu este deloc greu să ne punem în locul lui. Dacă auzim că un băieţel de 


cinci ani este hiperactiv, nu avem nicio dificultate să ne imaginăm că el se 
poartă cam aşa: se urcă pe mobile, se murdăreşte mereu şi intră în bucluc. 
Dacă mama vrea să citească, el se joacă cu luminile; dacă părinţii vor să 
vorbească sau să asculte muzica, el ţipă. Are crize temperamentale de furie 
dacă nu obţine ce vrea, şi el vrea mereu ceva. 

Dacă observăm un astfel de comportament la un băieţel, putem fi 
siguri că vrea să lupte şi că tot ce face este menit să provoace o luptă. Este 
neobosit zi şi noapte, iar tatăl şi mama lui sunt mereu obosiţi. Băiatul nu 
este niciodată obosit pentru că, spre deosebire de părinţii lui, el nu trebuie 
să facă nimic împotriva voinţei lui. El vrea pur şi simplu să nu aibă linişte 
şi să îi tind pe alţii ocupați. 

Un incident anume ilustrează foarte bine cum acest băiat special 
luptă să fie în centrul atenţiei. Într-o zi, a fost luat la un concert la care 
mama şi tatăl cântau la pian şi voce. În mijlocul unui cântec, băiatul a 
strigat: „Bună, tată!“ şi a început să alerge prin sală. Ai fi putut lesne 
prevedea asta, dar mama şi tatăl lui nu înțelegeau motivul unui astfel de 
comportament. Ei îl tratau ca pe un copil normal, în ciuda faptului că el nu 
se purta normal. 

Dintr-un anumit punct de vedere, el era totuşi normal: avea un 
plan de viaţă inteligent. Ceea ce făcea era făcut cu inteligenţă, în 
conformitate cu planul său. Şi, dacă vedem planul, putem să ghicim 
acţiunile rezultate din el. De aici tragem concluzia că băiatul nu este lipsit 
de inteligenţă. 

Când mama avea musafiri, el îi împingea de pe scaune şi dorea 
mereu să stea pe scaunul pe care tocmai se aşeza altcineva. Vedem cum şi 
acest lucru este consecvent cu scopul şi cu prototipul lui. Scopul lui este să 
fie superior şi să îi conducă pe ceilalţi, şi să atragă mereu atenţia tatălui şi 
mamei. 

Putem trage concluzia că a fost un copil rasfatat şi că, dacă ar mai 
fi fost rasfatat în continuare, nu ar mai fi luptat. Cu alte cuvinte, este un 
copil care şi-a pierdut poziţia de favorit. 

Cum şi-a pierdut-o? Răspunsul este că, probabil, la un moment dat 
a căpătat un frate sau o soră mai mică. Şi astfel, el era doar un băieţel de 
cinci ani pus într-o situaţie nouă, detronat şi luptând să-şi recâştige 
importanta poziţie centrală pe care credea că o pierduse. Din acest motiv 
îşi tinea părinţii atât de ocupați. Dar mai este încă un motiv. Putem vedea 
că băieţelul nu fusese pregătit pentru noua situaţie şi că, în viaţa sa de copil 
rasfatat, nu dezvoltase niciun sentiment social. Aşadar, el nu era bine 
adaptat social. Era interesat doar de el însuşi şi se preocupa doar de 
bunăstarea lui. 


Cand mama a fost intrebata cum se purta fiul ei cu fratele mai mic, 
ea a insistat că îl place, dar că, de câte ori se joacă cu el, îl impinge şi 
răstoarnă accidental. Vom fi iertati dacă vom presupune că astfel de acţiuni 
nu indică o dragoste deosebită. 

Pentru a înţelege pe deplin semnificaţia acestui comportament, 
trebuie să îl comparăm cu cazurile, deseori întâlnite, de copii agresivi care 
nu luptă mereu. Copiii sunt prea inteligenţi ca să lupte continuu, pentru că 
ei ştiu că tatăl şi mama vor pune capăt luptei lor. Drept urmare, aceşti copii 
se opresc din când în când din luptă şi afişează cel mai bun comportament 
al lor. Dar vechiul impuls reapare, aşa cum s-a întâmplat în acest caz când, 
jucându-se cu fratele mai mic, băiatul l-a răsturnat. Scopul lui în acest joc 
era, de fapt, să îl răstoarne pe cel mic. 

Să vedem acum care este comportamentul băiatului faţă de mamă. 
Dacă ea încearcă să îi dea o palmă, el fie râde şi insistă că palma nu îl 
doare, fie, dacă ea îl bate puţin mai tare, se linişteşte o vreme, doar pentru 
a începe din nou lupta puţin mai târziu. Trebuie să observăm cum 
comportamentul băiatului este condiţionat de scopul său şi cum totul, fără 
excepţie, este direcționat spre acesta — într-o asemenea măsură, încât îi 
putem prevedea acţiunile. Nu i le putem prevedea dacă prototipul nu este 
unitar sau dacă nu cunoaştem scopul impulsurilor prototipului. 

Să ni-l imaginăm pe băieţel debutând în viaţă. Va merge la 
grădiniţă şi putem prevedea ce se va întâmpla acolo. În general, într-un 
mediu slab, el va fi cel care va comanda sau, într-unul mai dificil, se va 
lupta în încercarea de a conduce. Şi astfel, va frecventa foarte puţin 
grădiniţa, dacă educatoarea va fi severă. În acest caz, băiatul ar putea să 
găsească subterfugii şi va fi constant sub tensiune; această tensiune i-ar 
putea provoca dureri de cap, nelinişte şi aşa mai departe. Semnele vor 
apărea ca prime simptome ale unei nevroze. 

Pe de altă parte, dacă mediul va fi simplu şi plăcut, el va simţi că 
este în centrul atenţiei. În aceste circumstanţe, ar putea fi chiar în fruntea 
clasei — un campion. 

Aşa cum putem vedea, grădinița este o instituţie socială, cu 
probleme sociale. Indivizii trebuie să fie pregătiţi pentru astfel de 
probleme, căci trebuie să urmeze legile comunităţii. Copiii trebuie să fie 
capabili să se facă utili în acea comunitate mică, iar ei nu pot fi utili dacă 
nu sunt mai interesaţi de alţii decât de ei înşişi. 

Mai târziu, la şcoală, se va repeta aceeaşi situaţie şi ne putem 
imagina ce se va întâmpla cu copiii-problemă de acest tip. Situaţia ar putea 
fi mai uşoară dacă ar fi trimişi la o şcoală particulară, deoarece acestea au 
deseori mai puţini elevi, care pot primi mai multă atenţie. Poate că într-un 


asemenea mediu copiii-problemă ar ieşi mai putin în evidenţă. Uneori, 
profesorii ar putea să îi considere ca fiind cei mai buni elevi ai lor. Este, de 
asemenea, posibil ca, dacă un astfel de copil devine liderul clasei, 
comportamentul de acasă să i se schimbe — el ar putea fi mulţumit să îşi 
manifeste superioritatea în acest fel. 


Adaptarea la şcoală 


În cazurile în care comportamentul copilului se ameliorează după 
ce intră la şcoală, putem lua drept sigur faptul că are o situaţie privilegiată 
în clasă şi se simte superior acolo. Totuşi, de obicei este valabil contrariul. 
Copiii care sunt foarte iubiţi şi foarte ascultători acasă deseori deranjează 
orele la şcoală. 

În ultimul capitol am discutat despre poziţia pe care o ocupă 
şcoala, între casă şi viaţa în societate. Dacă aplicăm acea formulă, putem 
înţelege ce li se întâmplă acestor copii atunci când ies în viaţă. Viaţa nu le 
va oferi situaţia favorabilă pe care o pot găsi uneori în şcoală. Oamenii 
sunt deseori surprinşi şi nu pot înţelege cum copiii care se poartă atât de 
bine acasă şi au succes la şcoală au probleme mai târziu în viaţă. Aici 
avem de-a face cu adulti-problema cu o nevroză care se poate agrava mai 
târziu. Nimeni nu înţelege astfel de cazuri, pentru că, până în viaţa adultă, 
prototipul a fost camuflat de situaţii privilegiate. 

De aceea, trebuie să învăţăm să recunoaştem prototipul eronat 
dintr-o situaţie favorabilă sau, cel puţin, să realizăm că el poate exista, din 
moment ce este foarte dificil să îl înţelegem în astfel de circumstanţe. lată 
câteva simptome care pot fi luate drept indicaţii clare ale unui prototip 
eronat. Copiii care nu au niciun interes social vor fi deseori dezordonati; 
prin aceasta, ei ocupă timpul altora. De asemenea, nu vor să se culce, iar 
noaptea vor tipa sau vor face pipi-n pat. Ei se joacă de-a anxietatea, 
deoarece au observat că anxietatea este o armă cu care îi pot forţa pe 
ceilalţi să se supună. Toate aceste simptome apar chiar şi într-o situaţie 
favorabilă şi, dacă le căutăm, este posibil să recunoaştem toate problemele. 


Înfruntarea celor trei îndatoriri ale vieţii 


Să luăm, de exemplu, un băiat cu un astfel de prototip eronat în 
viata, aflat în pragul maturității — să spunem, la 17 sau 18 ani. În urmă 
există un mare hinterland de viata — un hinterland care nu este uşor de 


evaluat, pentru ca nu este foarte distinct. Nu este usor sa percepi scopul si 
stilul de viaţă. Dar, pe măsură ce băiatul se confruntă cu viata, trebuie să 
îndeplinească ceea ce eu am numit cele trei îndatoriri ale vieţii — 
îndatorirea de a construi relaţii umane de succes, aceea de a avea o 
ocupaţie utilă din punct de vedere social şi aceea a relaţiilor intime. Aceste 
îndatoriri reies din relaţiile sociale formate în propria noastră existenţă; 
prima presupune comportamentul nostru fata de alti oameni, atitudinea 
fata de omenire şi viitorul ei. Aceasta implică, la rândul ei, conservarea şi 
salvarea speciei noastre, deoarece viaţa omului este atât de fragilă, încât nu 
putem supravieţui decât dacă suntem uniţi. 

În ceea ce priveşte profesia, putem spune, văzând comportamentul 
băiatului la şcoală, că, în cazul în care îşi va căuta o profesie cu ideea de a 
fi superior, îi va fi dificil să o găsească. Este dificil să găseşti un loc de 
muncă în care să nu fii uneori subordonat sau în care să nu fii nevoit să 
lucrezi cu alţii. Dar, cum acest băiat este interesat doar de propria 
bunăstare, nu se va descurca niciodată bine într-o poziţie de subordonare 
şi, mai mult, o astfel de persoană nu se dovedeşte foarte de încredere în 
afaceri. Nu poate să-şi subordoneze niciodată propriile interese intereselor 
firmei. 

În general, putem spune că succesul într-o profesie depinde de 
adaptarea socială eficientă. În afaceri, este un mare avantaj să fii capabil să 
înţelegi necesităţile colegilor şi clienţilor, să vezi cu ochii lor, să auzi cu 
urechile lor, să simţi cum simt ei. Astfel de oameni empatici vor merge 
mai departe, dar băiatul pe care îl studiem nu poate face asta, deoarece îşi 
vede întotdeauna doar propriul interes. El poate face doar o parte din ceea 
ce este necesar pentru progres. Drept urmare, va rata mereu în această 
zonă, a profesiei. 

În cele mai multe cazuri, vom afla că asemenea indivizi nu îşi 
termină niciodată studiile sau, cel puţin, întârzie în alegerea unei cariere. 
Este posibil ca nici la 30 de ani să nu ştie ce intenţionează să facă în viaţă. 
Deseori, aceştia trec de la o pregătire la alta sau de la un tip de slujbă la 
altul. 

Uneori, vedem fete sau băieţi de 17—18 ani care se străduiesc, dar 
nu ştiu în ce direcţie să o apuce. Este important să fii capabil să înţelegi 
astfel de oameni şi să îi sfătuieşti în ceea ce priveşte alegerea unei vocatii. 
Ei tot mai pot să devină interesaţi de ceva, să studieze acel lucru de la 
început şi să se pregătească bine. Este mai curând supărător să găseşti 
oameni de vârsta asta care să nu ştie ce vor să facă mai târziu în viaţă. Ei 
sunt prea des tipul care nu realizează multe. Atât acasă, cât şi la şcoală, 
trebuie făcute eforturi de a convinge copiii să se intereseze despre 


viitoarele lor profesii cu mult înainte de a ajunge la această vârstă. In 
şcoală sau colegiu acest lucru poate fi realizat prin grupuri de discuţie sau 
prin distribuirea de însărcinări în ceea ce priveşte posibilele opţiuni de 
carieră. 

Ultima problemă cu care tinerii trebuie să se confrunte este aceea a 
iubirii, căsătoriei şi relaţiilor intime în general. În măsura în care fiinţele 
umane trăiesc ca două sexe diferite, aceasta este o problemă deosebit de 
importantă. Totul ar fi foarte diferit dacă ar exista un singur sex. Dar, aşa 
cum este, trebuie să învăţăm cum să ne purtăm cu celălalt sex. Vom discuta 
problema iubirii şi căsătoriei pe larg într-un alt capitol: aici este necesar 
doar să arătăm legătura dintre relaţiile personale şi problemele adaptării 
sociale. Aceeaşi lipsă de interes social care este responsabilă de 
neadaptările sociale şi ocupaţionale este responsabilă şi de incapacitatea 
comună de a forma relaţii bune cu celălalt sex. O persoană care este 
exclusiv centrată pe sine nu este pregătită pentru a fi o jumătate dintr-un 
cuplu. Într-adevăr, pare că unul dintre scopurile majore ale instinctului 
sexual este de a scoate toţi indivizii din carapace şi de a-i pregăti pentru 
viaţa socială. Dar, din punct de vedere psihologic, trebuie să ne întâlnim cu 
instinctul sexual la mijlocul distanţei — acesta nu îşi poate îndeplini 
corespunzător funcţia până ce nu suntem deja dispuşi să uităm de noi 
înşine şi să ne contopim cu o viaţă mai vastă. 


Necesitatea de a construi personalitatea 


Putem acum trage nişte concluzii despre acest băiat pe care l-am 
studiat. L-am văzut confruntându-se cu cele trei mari îndatoriri ale vieţii, 
pierzându-şi speranţa şi fiindu-i frică de înfrângere. L-am văzut cum, cu 
scopul lui personal de superioritate, a exclus pe cât a putut toate 
problemele vieţii. Ce a mai rămas atunci pentru el? Nu se va integra în 
societate, este ostil celorlalţi, este foarte suspicios şi retras. Şi, nemaifiind 
interesat de alţii, nu îi mai pasă cum apare în faţa lor, aşa că de multe ori 
va fi neingrijit şi murdar. Limbajul, după cum ştim, este o necesitate 
socială, dar subiectul nostru nu vrea să îl folosească. El nu vorbeşte deloc 
— o trăsătură care este regăsită în schizofrenie. 

Apărat de o barieră autoimpusă împotriva tuturor problemelor 
vieţii, subiectul nostru se îndreaptă direct spre spitalul de boli nervoase. 
Scopul lui de superioritate provoacă izolarea de ceilalţi şi îi perverteşte 
instinctele sexuale. Îl aflăm uneori gândindu-se că este Isus Crisos sau 
preşedintele S.U.A. Doar în acest fel el poate reuşi să îşi exprime scopul 


de superioritate. 

Aşa cum am spus deseori, toate problemele vieţii sunt, la bază, 
probleme sociale. Vedem problemele sociale exprimate la grădiniţă, la 
şcoală, în relaţiile de prietenie, în politică, în viaţa economică şi aşa mai 
departe. Este evident că toate abilităţile noastre sunt concentrate social şi 
au ca scop beneficiul umanităţii. 

Ştim că deficienţele adaptării sociale încep încă din prototip; 
întrebarea este cum să le corectăm înainte de a fi prea târziu. Dacă părinţii 
ar putea fi învăţaţi nu numai cum să prevină marile greşeli, ci şi cum să le 
recunoască pe cele mici în prototip şi să le corecteze, acesta ar putea fi un 
mare avantaj. Dar adevărul este că nu se pot realiza multe în acest fel. 
Puţini părinţi sunt dispuşi să înveţe şi să evite greşelile. Ei nu sunt 
interesaţi de probleme de psihologie şi educaţie şi, fie îşi rasfata copiii şi 
sunt împotriva oricui care nu îi priveşte ca pe nişte bijuterii perfecte, fie nu 
sunt suficient interesaţi. De obicei, nu se pot realiza prea multe cu ajutorul 
lor; este imposibil să le oferi o înţelegere mai bună într-un interval 
suficient de scurt. Ar lua foarte mult timp să înveţi părinţii şi să îi sfătuieşti 
asupra lucrurilor pe care ar trebui să le cunoască. De aceea, este mult mai 
bine să consulti un doctor sau un psiholog. 

În afara activităţii doctorului şi psihologului, cele mai bune 
rezultate pot fi obţinute doar prin şcoli şi educaţie. Deseori, erorile din 
prototip nu apar până ce copilul nu intră la şcoală, iar învățătorii 
familiarizați cu metodele psihologiei individuale vor observa curând un 
prototip eronat. Ei pot vedea dacă un copil se alătură celorlalţi, sau vrea să 
fie în centrul atenţiei ieşind în fata, şi căror copii le lipseşte curajul. 
Invatatorii bine pregătiţi pot recunoaşte erorile dintr-un prototip încă din 
prima săptămână. 

Invatatorii, prin însăşi natura funcţiei lor sociale, sunt bine echipați 
pentru a corecta erorile copiilor. Şcolile au fost înfiinţate deoarece familia 
nu era capabilă să îi educe pe copii într-un mod adecvat solicitărilor 
sociale ale vieţii — şcoala este extensia familiei şi acesta este locul în care 
se formează, în mare măsură, personalitatea copiilor şi unde sunt învăţaţi 
să se confrunte cu problemele vieţii. 

Tot ceea ce este necesar este ca şcolile şi profesorii să fie echipați 
cu înțelegerea psihologică ce îi va face capabili să îşi îndeplinească sarcina 
cum se cuvine. În viitor, şcolile vor utiliza cu siguranță mai mult 
descoperirile psihologiei individuale, întrucât adevăratul scop al şcolii este 
să construiască personalitatea. 


CAPITOLUL 10 


Sentimentul social si bunul-simt 


Utilitatea sociala 


Am văzut ca inadaptările sociale sunt cauzate de consecinţele 
sociale ale sentimentului de inferioritate şi luptei pentru superioritate. 
Termenii „complex de inferioritate“ şi „complex de superioritate“ descriu 
starea de lucruri de după acţiunea inadaptării. Aceste complexe nu sunt 
conţinute nici în gene, nici în sânge: ele pur şi simplu apar în cursul 
interacțiunii dintre indivizi şi mediul lor social. 

De ce nu se manifestă aceste complexe la toţi indivizii? Toti 
indivizii au un sentiment de inferioritate, iar lupta pentru succes şi 
superioritate formează însăşi esenţa vieţii psihice. Motivul pentru care nu 
toţi indivizii au complexe este că sentimentele lor de inferioritate şi 
superioritate sunt ghidate printr-un mecanism psihologic în canale 
constructive din punct de vedere social. Resorturile acestui mecanism sunt 
sentimentul social, curajul şi logica bunului-simt. 

Să privim atât funcţionarea, cât şi nefunctionarea acestui 
mecanism. Atât timp cât sentimentul de inferioritate nu este prea 
accentuat, ştim că întotdeauna copiii se vor strădui să facă ceva merituos şi 
să activeze de partea utilă a vieţii. Astfel de copii, pentru a-şi atinge 
scopurile, sunt interesaţi de ceilalți. Sentimentul social şi adaptarea socială 
sunt compensatiile corecte şi normale şi, într-un fel, este aproape imposibil 
să găseşti pe cineva — copil sau adult — în care lupta pentru superioritate să 
nu fi dus la o astfel de dezvoltare. Nu putem găsi pe nimeni care să spună 
cu adevărat: „Nu mă interesează ceilalţi.“ Oamenii pot acţiona astfel — ca 
şi când nu ar fi interesaţi de lume —, dar nu se pot justifica. Pretind, 
dimpotrivă, că sunt interesaţi de alţii, pentru a-şi ascunde lipsa de adaptare 
socială. Aceasta este dovada mută a universalitatii sentimentului social. 


Complexele ascunse 


Totuşi, inadaptări există. Le putem studia geneza privind cazurile 
marginale — cazuri în care există un complex de inferioritate, dar nu este 


exprimat deschis deoarece conditiile sunt favorabile. Atunci complexul 
este ascuns sau cel putin există o tendinţă de a-l ascunde. Dacă oamenii nu 
sunt confruntati cu vreo dificultate, ei pot părea pe deplin mulţumiţi. Dar, 
dacă privim mai atent, vom vedea cum exprimă ei cu adevărat — dacă nu în 
cuvinte, cel puţin în atitudini — faptul că se simt inferiori. Acesta este un 
complex de inferioritate, iar oamenii care suferă de un astfel de complex 
caută întotdeauna să se elibereze de povara pe care singuri şi-au impus-o 
prin egocentrismul lor. 

Este interesant de observat cum unii îşi ascund complexul de 
inferioritate, în timp ce alţii mărturisesc în atât de multe cuvinte: „Sufăr de 
un complex de inferioritate“. Aceştia din urmă sunt mereu imbarbatati de 
confesiunea lor şi se simt mai bine decât alţii, deoarece ei au mărturisit, în 
timp ce alţii nu. Ei îşi spun: „Sunt cinstit. Nu mint despre cauza suferinţei 
mele“. Dar, în timp ce îşi mărturisesc complexul de inferioritate, ei tintesc 
spre dificultăţile din viaţă sau alte circumstanţe care sunt responsabile de 
situaţia lor. Ei pot vorbi despre părinţii sau familia lor, despre faptul de a 
nu fi primit o educaţie aleasă sau despre vreun accident sau vreo restricţie 
de pe urma căreia au suferit. 

Deseori, complexul de inferioritate poate fi ascuns în spatele unui 
complex de superioritate, care acţionează ca o compensație. Astfel de 
oameni sunt aroganti, impertinenti, orgolioşi şi snobi. Ei pun mai mult 
accent pe aparente decat pe actiuni. 

În straduintele timpurii ale unei astfel de persoane putem afla o 
oarecare nervozitate, utilizată apoi pentru a scuza toate eşecurile persoanei. 
Aceasta spune: „Dacă nu aş fi suferit atât de tare cu nervii, câte nu aş fi 
făcut!“ Aceşti „dacă“ ascund în general un complex de inferioritate. 

Un complex de inferioritate poate fi indicat şi de trăsături cum ar 
fi viclenia, grija, pedanteria, evitarea problemelor mai mari ale vieţii şi 
căutarea unui câmp de acţiune mai îngust, limitat de multe principii şi 
reguli. De asemenea, dacă oamenii se sprijină mereu de ceva, deşi nu au 
nevoie, este vorba tot despre un simptom al unui complex de inferioritate. 
Astfel de oameni nu au încredere în ei înşişi şi vom vedea că dezvoltă 
interese neobişnuite şi sunt întotdeauna preocupaţi de lucruri mărunte, cum 
ar fi colectionarea de mărunţişuri. Oamenii îşi pierd timpul în felul acesta 
şi îşi găsesc mereu o scuză. Ei se preocupă mereu prea mult de aceste 
lucruri inutile, iar această preocupare, dacă se prelungeşte, duce către o 
nevroză compulsivă. 


Simptomele nevrotice 


Toti copiii-problema ascund un complex de inferioritate, indiferent 
ce tip de problema prezinta ei la suprafata. Astfel, a fi lenes inseamna in 
realitate a respinge sarcinile importante ale vieţii şi reprezintă semnul unui 
complex. A fura înseamnă a profita de altul; a minţi înseamnă a nu avea 
curajul de a spune adevărul. Toate aceste manifestări ale copiilor au in 
centru un complex de inferioritate. 

O nevroză este o forma bine dezvoltată a unui complex de 
inferioritate. Câte nu pot realiza oamenii care suferă de nevroză anxioasă! 
Ei doresc mereu să aibă pe cineva care să îi însoţească; dacă se întâmplă 
aşa, şi-au îndeplinit scopul. Ei sunt sprijiniți de alţii şi îi obligă pe alţii să 
le acorde atenţie. Aici vedem trecerea de la un complex de inferioritate 
către unul de superioritate. Ceilalţi oameni trebuie să îi servească! 
Făcându-i pe ceilalţi să îi servească, nevroticii devin superiori! 

În toate aceste cazuri în care se dezvoltă complexe, eşecul în 
funcţionarea pe canale sociale şi utile este pricinuit de lipsa de curaj. 
Această lipsă de curaj este cea care împiedică indivizii să urmeze cursul 
social. Lipsa de curaj este însoţită şi de lipsa de înţelegere intelectuală a 
necesităţii şi utilității vieţii sociale. 

Toate acestea sunt pe cât se poate de clar ilustrate în 
comportamentul delincventilor — care sunt cazuri de complexe de 
inferioritate prin excelenţă. Delincventii sunt laşi şi proşti; laşitatea şi 
prostia lor socială merg împreună, ca două feţe ale aceleiaşi monede. 

Şi alcoolismul poate fi analizat pe baze similare. Alcoolicii caută 
în băutură o eliberare de problemele lor şi sunt suficient de laşi pentru a fi 
satisfacuti atunci când eliberarea vine din sticlă. 

Ideologia şi perspectiva intelectuală ale unor astfel de oameni 
diferă extrem de mult de bunul-simt social care însoţeşte o atitudine 
normală, curajoasă. Delincventii, de exemplu, mereu se scuză pe sine sau 
îi acuză pe alţii. Ei amintesc imposibilitatea de a-şi găsi o slujbă, vorbesc 
despre cruzimea societăţii care nu îi sprijină sau spun că lipsurile i-au 
împins. Atunci când sunt condamnaţi, găsesc mereu scuze, cum a fost 
cazul unui criminal care omorâse un copil şi care a spus: „Am ascultat de 
un ordin de sus.“ Alt criminal, în momentul condamnării, a spus: „Ce sens 
are pe lume un băiat ca cel pe care l-am omorât? Mai sunt un milion de alţi 
băieţi.“ Mai sunt şi „filosofii“ care pretind că nu este nimic rău în a ucide o 
bătrână care are o groază de bani, când atât de mulţi oameni de ispravă 
mor de foame. 

Logica acestor argumente ne loveşte în moalele capului. Întreaga 
perspectivă a unor astfel de oameni este condiţionată de un scop inutil din 
punct de vedere social, tot aşa cum alegerea acelui scop este condiţionată 


de o lipsă de curaj. Delincventii trebuie să se dezvinovateasca mereu, în 
timp ce un scop aflat de partea utilă a vieţii nu are nevoie de justificare. 


Un istoric de caz 


Să examinăm un caz clinic concret, care ilustrează modul în care 
atitudinile şi scopurile sociale pot fi transformate în unele antisociale. 
Cazul nostru implică o fată de aproape 14 ani. Ea crescuse într-o atmosferă 
bună, in care tatăl, un bărbat care muncea din greu, sustinuse întreaga 
familie atât cât fusese capabil să lucreze, dar sănătatea i se şubrezise. 
Mama, o persoană bună şi cinstită, era foarte interesată de cei şase copii ai 
ei. Primul copil era o fată foarte inteligentă, care a murit la vârsta de 12 
ani. A doua fată era bolnăvicioasă, dar mai târziu starea ei s-a ameliorat şi 
şi-a luat o slujbă, pentru a-şi ajuta familia. Următorul copil este subiectul 
cazului nostru. Această fată fusese mereu foarte sănătoasă, iar mama, 
veşnic ocupată cu cele două surori bolnave şi cu soţul ei, nu avusese timp 
prea mult pentru ea — pe care o vom numi Anne. Mai era un băieţel mai 
mic, de asemenea foarte inteligent, dar cu o sănătate precară şi, drept 
urmare, Anne se afla strivită, ca să spunem aşa, între doi copii foarte iubiţi. 
Era un copil bun, dar simţea că nu era atât de iubită ca şi ceilalţi şi se 
plângea că este dispretuita şi că se simte împiedicată să realizeze diferite 
lucruri. 

Totuşi, la şcoală, Anne muncea din greu şi era prima în clasă. Dar 
la 13 ani şi jumătate a mers la liceu, unde avea o profesoară care nu o 
plăcea. Sau poate că o pornise greşit; oricare ar fi fost motivul, lipsa de 
apreciere înrăutăţea situaţia. 

Nu fusese un copil-problemă atât timp cât o apreciase fosta ei 
profesoară; avea evaluări bune şi era foarte iubită de colegele ei. Dar un 
psiholog adept al psihologiei individuale ar fi putut vedea chiar şi atunci, 
privindu-le pe prietenele ei, că ceva nu era în regulă. Ea îşi critica mereu 
prietenele şi încerca să le domine. Voia să fie centrul atenţiei şi flatată, dar 
niciodată să fie criticată ea însăşi. 

Scopul Annei era să fie apreciată, favorizată şi protejată. Aflase că 
poate realiza acest lucru doar la şcoală, nu şi acasă. Când s-a mutat la altă 
şcoală, a întâmpinat şi acolo o lipsă de apreciere; profesoara o certa, îi 
spunea că nu se pregăteşte corespunzător şi îi făcea evaluări proaste. Într- 
un sfârşit, a chiulit de la şcoală mai multe zile la rând. Când s-a întors, 
situaţia era mai rea ca niciodată, iar la final, profesoara a propus-o pentru 
exmatriculare. 


Exmatricularea nu rezolvă nimic. Pe de o parte, este o 
recunoastere, din partea scolii si a profesoarei, a faptului ca ele nu pot 
rezolva o anumită problema. Dar, dacă nu pot rezolva problema, ar trebui 
să cheme pe alţii care ar putea fi în stare să ajute. După o discuţie cu 
părinţii, s-ar fi putut aranja să încerce la o altă şcoală sau o altă profesoară 
ar fi putut obţine rezultate mai bune cu Anne. Dar profesoara ei nu gândea 
aşa; ea era de părere că „dacă un copil chiuleşte şi nu învaţă bine, trebuie 
exmatriculat“. Un astfel de raţionament este o manifestare a logicii 
particulare, nu a bunului-simt, iar bunul-simt este, în mod special, vital 
pentru un profesor. 

Putem ghici ce s-a întâmplat ulterior. Fata şi-a pierdut ultimul 
sprijin în viaţă şi simţea că totul se prăbuşea. După ce a fost exmatriculată, 
şi-a pierdut şi dramul de apreciere pe care o avea acasă, aşa că a fugit 
departe şi de casă şi de şcoală. A dispărut mai multe zile şi nopţi şi, în 
final, s-a descoperit că avusese o aventură cu un soldat. 

Putem înţelege de ce: scopul ei era să fie apreciată şi, până în acest 
moment, încercase să facă o muncă utilă, dar acum încetase. Soldatul o 
apreciase şi o plăcuse la început. Totuşi, mai târziu, familia a primit de la 
ea scrisori în care spunea că e însărcinată şi vrea să se omoare. 

Această acţiune de a le scrie părinţilor era în ton cu caracterul ei — 
întotdeauna se întorcea în direcţia în care se aştepta să primească 
apreciere, iar până la urmă a venit acasă. Ştia că mama ei era 
deznădăjduită si de aceea nu o va certa. Simtea că familia va fi foarte 
fericită să o primească. 

În tratarea cazurilor de acest fel, capacitatea de identificare — 
capacitatea de a te plasa empatic în situaţia persoanei implicate — este 
extrem de importantă. Aici avem de-a face cu cineva care doreşte cu 
disperare să fie apreciat şi se luptă pentru atingerea acestui unic scop. 
Trebuie să identificăm astfel de oameni şi să ne întrebăm: „Ce aş face în 
această situaţie?“ De asemenea, este important să încercăm să încurajăm 
astfel de oameni — dar întotdeauna spre activităţi utile. Trebuie să încercăm 
să îi aducem în punctul în care să spună: „Poate că am nevoie să schimb 
şcoala, dar nu sunt proastă. Poate că nu m-am străduit prea mult — poate nu 
am acordat atenţie suficientă — poate am încercat să fac lucrurile în felul 
meu la şcoală şi nu am inteles-o pe profesoară.“ Dacă putem insufla curaj 
unei persoane, aceasta va învăţa să facă efortul de partea utilă a vieţii. 
Lipsa de curaj, la care se adaugă un complex de inferioritate, este cea care 
cauzează probleme. 

O altă persoană de aceeaşi vârstă şi în aceeaşi situaţie cu Anne ar 
fi putut să se orienteze spre crimă. Astfel de cazuri sunt destul de comune: 


daca îşi pierd curajul la şcoală, copiii pot să alunece într-o activitate 
criminală sau să intre într-un grup violent. Un astfel de comportament este 
lesne de înţeles. Când copiii îşi pierd speranţa şi curajul, încep să 
chiulească, să inventeze scuze, să nu-şi facă temele şi să caute locuri în 
care să îşi petreacă zilele departe de şcoală. În astfel de locuri ei îşi găsesc 
tovarăşi care au apucat pe aceeaşi cale înaintea lor şi cărora li se alătură. 
Îşi pierd orice interes pentru şcoală şi se retrag din ce în ce mai mult într-o 
lume proprie. 


Incurajarea 


Complexul de inferioritate este pus deseori în legătură cu ideea că 
o persoană nu are abilităţi speciale. Există o supozitie comună, conform 
căreia unii oameni sunt dotați şi alţii nu. O astfel de opinie este în sine 
expresia unui complex de inferioritate. Din punctul de vedere al unui 
psiholog individual, oricine poate realiza orice, iar în momentul în care un 
băiat sau o fată se descurajează urmând această maximă şi se simte 
incapabil să îndeplinească un scop util, acesta este întotdeauna un simptom 
al unui complex de inferioritate. 

Un alt aspect al complexului de inferioritate este credinţa în 
trăsăturile moştenite. Dacă ar fi în totalitate adevărat că succesul depinde 
de abilităţile înnăscute, atunci niciun psiholog nu ar putea ajuta pe cineva. 
Dar, în realitate, succesul depinde într-o mare măsură de curaj, iar sarcina 
psihologului este de a transforma sentimentele de disperare în sentimente 
de speranţă, care captează energiile personale şi le canalizează spre efortul 
util. 

Uneori întâlnim cazuri de tineri având în jur de 16 ani care sunt 
exmatriculati de la şcoală si se sinucid din disperare. Suicidul este un fel 
de răzbunare — o acuzaţie adusă societăţii. Este modalitatea individuală de 
a-şi afirma propria valoare — în termenii logicii particulare, mai curând 
decât în logica bunului-simt. Tot ce ai de făcut în astfel de cazuri este să îi 
convingi pe aceşti tineri şi să îi încurajezi. 

Am putea cita multe alte exemple. Să luăm cazul unei fete de 11 
ani care nu era iubită acasă. Ceilalţi copii erau preferaţi, iar ea simţea că 
este nedorită. A devenit morocănoasă, agresivă şi neascultătoare. Este un 
caz simplu de analizat. Fata simţea că nu este apreciată şi la început s-a 
luptat cu asta, dar apoi şi-a pierdut speranţa. Într-o zi, a furat ceva dintr-un 
magazin. Pentru psihologul individual, infracţiunea este nu atât furtul, cât 
punerea în act a impulsului copilului de a se îmbogăţi. Nu este posibil să ai 


acest impuls daca nu te simti lipsit de ceva. Furtul comis de fetita a fost 
astfel rezultatul lipsei de afecţiune de acasă şi al sentimentelor ei de lipsă 
de speranţă. Copiii nu încep să fure decât dacă simt vreo lipsă. Aceste 
sentimente pot să nu reflecte faptele obiective, dar sunt cu toate acestea 
cauza psihologică a acţiunii lor. 

Un alt caz este cel al unui băiat nelegitim de 8 ani, urâţel, care 
locuia cu părinţii săi sociali. Aceştia nu îl îngrijeau bine şi nu îl 
disciplinau. Uneori, mama îi dădea dulciuri, iar acesta era un moment 
luminos în viaţa lui. Tatăl era un bărbat în vârstă, unicul copil al cuplului, 
o fată, fiind singura lui plăcere în viaţă. O răsfăţa încontinuu, aducea 
mereu acasă dulciuri pentru fetiţa lui, dar nu şi pentru băiat. Drept urmare, 
băiatul a început să fure dulciuri de la ea. Fura pentru că simţea o lipsă şi 
voia să se îmbogăţească. Tatăl îl bătea pentru că fura, dar el continua. Ai 
putea crede că dădea dovadă de curaj continuând să fure, în ciuda bătăilor, 
dar nu este adevărat — el spera întotdeauna să scape neprins. 

Acesta este cazul unui copil care nu a experimentat niciodată ce 
înseamnă să fii un membru apreciat al familiei. Trebuie să îl convingem şi 
să îi dăm oportunitatea de a trăi ca un membru al comunităţii. Când va 
învăţa să se identifice cu ceilalţi şi să se pună în pielea lor, va înţelege cum 
se simte tatăl său când îl vede furând şi cum se simte fetița nemaigăsind 
dulciurile. Vedem aici din nou cum lipsa de sentiment social, de înţelegere 
şi de curaj se combină pentru a forma un complex de inferioritate. 


CAPITOLUL 11 


Relatiile intime 


Importanta pregatirii 


Pregătirea corectă pentru relaţiile intime, iubire şi căsătorie 
înseamnă mai întâi de toate să fii o parte componentă a comunităţii şi să fii 
bine integrat social. Odată cu acestea, ar trebui să existe o anumită 
orientare a instinctelor sexuale, apărută în copilăria timpurie, de a-şi găsi 
expresia în căsătorie şi familie. 

Toate atitudinile şi înclinațiile necesare pentru dragoste şi căsătorie 
pot fi găsite în prototipul format în primii ani de viaţă. Observând 
trăsăturile acestui prototip, suntem capabili să punem degetul pe 
dificultăţile care pot apărea mai târziu în viaţa adultă. Problemele pe care 
le întâlnim în relaţii, dragoste şi căsătorie au acelaşi caracter ca şi 
problemele sociale generale. Sunt aceleaşi dificultăţi şi aceleaşi sarcini, şi 
este o greşeală să priveşti relaţiile şi căsătoriile de succes ca pe un 
potenţial paradis în care toate lucrurile se întâmplă conform dorinţei. 
Întotdeauna este muncă de făcut, iar această muncă trebuie îndeplinită 
având constant în minte interesele partenerului. 

Mai mult decât obişnuitele probleme de adaptare socială, căsătoria 
solicită în mod special o abilitate excepţională de a te identifica cu altă 
persoană. Dacă în zilele noastre doar foarte puţini oameni sunt pregătiţi 
adecvat pentru viaţa de familie, aceasta se întâmplă întrucât oamenii nu au 
învăţat niciodată să vadă cu ochii, să audă cu urechile şi să simtă cu inima 
unei alte persoane. 

Mare parte a discuţiei din capitolele anterioare s-a concentrat 
asupra tipului de copii care au crescut interesaţi fiind doar de ei înşişi şi nu 
de alţii. Nu ne putem aştepta ca astfel de copii să îşi schimbe 
personalitatea peste noapte, odată cu instaurarea maturității fizice si 
sexuale. Ei vor fi nepregatiti pentru relaţii în aceeaşi măsură si din aceleaşi 
motive pentru care sunt nepregatiti şi pentru viata socială. 

Sentimentul social se dezvoltă şi creşte greu. Doar aceia care sunt 
cu adevărat antrenați din fragedă copilărie în direcţia interesului social şi 
care se străduiesc mereu să facă lucruri utile vor dezvolta un sentiment 


social autentic. Din acest motiv, nu este deosebit de dificil sa recunosti 
dacă o persoană este bine pregătită sau nu pentru viata cu un partener. 

Trebuie doar sa ne amintim ceea ce am observat deja, si anume ca 
oamenii trebuie să fie curajoşi şi să aibă încredere în ei înşişi pentru a 
înfrunta problemele vieţii şi a găsi soluţii; ei trebuie să aibă colegi şi 
prieteni şi să se înţeleagă bine cu vecinii. Oamenii care nu au aceste 
însuşiri nu pot fi consideraţi pregătiţi pentru relaţii, dragoste şi căsătorie. 
Pe de altă parte, putem conchide că, probabil, oamenii sunt gata pentru 
astfel de angajamente abia în momentul în care şi-au ales o profesie utilă şi 
fac progrese în această direcţie. Le judecăm caracterul prin prisma unui 
simptom minor, dar acest simptom este important, deoarece indică dacă 
oamenii au sau nu un sentiment social. 


Egalitatea sexelor 


Înțelegerea naturii sentimentului social ne arată că problemele 
iubirii şi căsătoriei pot fi rezolvate satisfăcător doar pe baza unei egalitati 
totale între sexe. Acest joc de a da şi a primi este de o importanţă vitală, 
mult mai important decât situaţia în care un partener îl respectă pe celălalt. 
Dragostea singură nu rezolvă problema, pentru că există tot felul de iubiri. 
Doar atunci când există premisele pentru egalitate, iubirea o va lua pe 
drumul potrivit şi va face din căsătorie un succes. 

Dacă vreunul dintre parteneri vrea să fie şeful într-o relaţie, este 
posibil ca rezultatele obţinute să fie fatale. Căutând un angajament cu o 
astfel de atitudine în minte nu înseamnă că eşti bine pregătit, iar 
evenimentele ulterioare vor dovedi acest lucru. Nu este posibil să fii şef 
într-o situaţie în care nu este loc pentru un partener dominant. Situaţia 
căsătoriei face apel la interesul pentru cealaltă persoană şi la abilitatea de a 
se pune pe sine în locul celuilalt. 


Dinamica atracției 


Să ne oprim acum la necesitatea pregătirii în scopul unei relaţii 
angajate. Aceasta implică, aşa cum am văzut, antrenarea sentimentului 
social împreună cu instinctul atracției sexuale. De fapt, ştim că, începând 
cu copilăria, fiecare îşi creează în minte o imagine ideală a partenerului. În 
cazul băieţilor, este foarte probabil ca mama să ofere modelul femeii ideale 
şi astfel ca băiatul să caute un tip similar de parteneră. Uneori, poate exista 


o stare de tensiune nefericită între băiat şi mamă, caz in care el ar putea să 
îşi caute un tip complet diferit de parteneră. Atât de strânsă este 
corespondenţa dintre relaţia unui băiat cu mama lui şi persoana cu care 
acesta se va căsători, încât o putem observa până şi în detalii minore cum 
ar fi culoarea ochilor, statură, culoarea părului şi aşa mai departe. 

Ştim, de asemenea, că, dacă o mamă îşi domină şi reprimă fiul, el 
ar putea să nu vrea să acţioneze curajos atunci când vine vremea să se 
implice emoţional, deoarece idealul lui sexual este posibil să fie slab şi 
obedient, sau, dacă băiatul este agresiv, va lupta şi va dori să îşi domine 
partenera. 

Putem vedea cum toate caracteristicile manifestate în copilărie 
sunt accentuate şi amplificate atunci când oamenii se confruntă cu 
problemele afective. Putem să ne imaginăm cum se comportă în chestiuni 
sexuale oamenii suferind de un complex de inferioritate. Poate pentru că se 
simt slabi şi inferiori, ei îşi vor exprima sentimentele cerând mereu 
sprijinul altora. Deseori, astfel de tipuri şi-au făcut un ideal din caracterul 
matern. Sau, uneori, compensând inferioritatea simțită, ei pot să o ia în 
direcţie inversă şi să devină aroganti şi agresivi. Atunci ei îşi pot alege un 
partener încăpățânat şi certăreţ, crezând că e mai onorabil sa fii învingător 
într-o bătălie dificilă. 

Nici sexul nu poate acţiona cu succes în această direcţie. Este 
ridicol să reduci relaţia sexuală la satisfacerea unui complex de 
inferioritate sau superioritate, şi totuşi aceasta se întâmplă foarte frecvent. 
Dacă privim de aproape, vom vedea că mulţi oameni, căutând un partener, 
caută de fapt o victimă. Ei nu înţeleg că relaţiile sexuale nu pot fi 
exploatate în astfel de scopuri. Căci, dacă o persoană încearcă să domine, 
cealaltă va face acelaşi lucru. Drept urmare, convietuirea devine 
imposibilă. 

Observatia că unii oameni încearcă să îşi satisfacă complexele 
clarifică anumite ciudăţenii apărute în alegerea partenerului, care altfel ar 
fi dificil de înţeles. Ne arată de ce unii oameni îşi aleg parteneri slabi, 
bolnavi sau bătrâni: îi aleg pentru că ei cred că le va fi mai uşor cu aceştia. 
Uneori, aleg pe cineva deja căsătorit: acesta este cazul oamenilor care nu 
îşi doresc niciodată un angajament. Alteori, găsim oameni care se 
îndrăgostesc simultan de două persoane deoarece, aşa cum am observat 
deja, „doi sunt mai puţin decât unul“. 

Am văzut cum oamenii care suferă de un complex de inferioritate 
îşi schimbă slujbele, refuză să înfrunte problemele şi nu termină niciodată 
lucrurile. Atunci când se confruntă cu probleme de dragoste, acţionează 
similar. Să te îndrăgosteşti de o persoană căsătorită sau de două persoane 


deodată este o modalitate de a perpetua o nehotărâre devenită obisnuinta. 
Mai sunt şi alte modalităţi, cum ar fi logodnele prelungite, care nu se 
sfârşesc niciodată cu o căsătorie. 


Copilul răzgâiat 


Copiii razgaiati îşi arată adevărata fata în relaţii şi căsătorie; ei vor 
să fie alintati de partenerii lor. O astfel de situaţie poate exista fără niciun 
pericol în stadiile timpurii ale relaţiei sau în primii ani ai căsătoriei, dar 
mai târziu poate aduce complicaţii. Putem să ne imaginăm ce se întâmplă 
în momentul în care două astfel de persoane doresc să dezvolte o relaţie. 
Amândoi vor să fie alintati, dar niciunul nu vrea să fie cel care alintă. Este 
ca şi când fiecare aşteaptă ceva de la celălalt, dar nu dă nimic în schimb. 
Amândoi au senzaţia că sunt neintelesi. 

Atunci când oamenii se simt neintelesi şi înfrânți, se simt inferiori 
şi vor să evadeze. Astfel de sentimente sunt extrem de dăunătoare într-o 
relaţie sau în căsătorie, în special dacă apare un sentiment de neputinţă. 
Atunci când se întâmplă aşa, începe să se strecoare dorinţa răzbunării; unul 
vrea să distrugă viaţa celuilalt. Cea mai comună cale de a face asta este 
infidelitatea. Infidelitatea este mereu un act de răzbunare. Este adevărat, 
partenerii care sunt infideli se justifică mereu, vorbind despre iubire şi 
sentimente, dar noi cunoaştem valoarea unor astfel de sentimente — ele 
sunt întotdeauna în concordanţă cu scopul de superioritate, şi nu trebuie 
privite ca fiind altceva decât pretexte. 

Ca ilustrare, putem lua cazul unei femei răsfăţate. S-a măritat cu 
un bărbat care se simtise mereu în umbra fratelui său. Bărbatul fusese atras 
de blandetea şi drăgălăşenia fetei, copil unic, care, în schimb, se aştepta 
mereu să fie apreciată şi în centrul atenţiei. Căsătoria a fost destul de 
fericită până la apariţia copilului. Putem prevedea ce s-a întâmplat atunci: 
soţia dorea în continuare să fie în centrul atenţiei, dar se temea că 
bebeluşul îi va lua locul, aşa că nu era foarte fericită. Pe de altă parte, şi 
soţul dorea să fie numărul unu şi se temea că acel copil îi va uzurpa locul. 
Drept urmare, soţul şi soţia au devenit suspicioşi unul faţă de altul. Ei nu 
neglijau copilul şi erau părinţi destul de buni, dar se aşteptau permanent ca 
dragostea fiecăruia pentru celălalt să scadă. O astfel de bănuială este 
periculoasă pentru că, dacă începi să măsori fiecare cuvânt şi fiecare 
acţiune, este uşor să găseşti, sau să pară că găseşti, o diminuare a 
afecțiunii. În acest caz, ambii parteneri au găsit-o. 

Soţul a plecat într-o vacanţă la Paris, unde s-a distrat în timp ce 


soţia îşi revenea dupa naştere şi avea grijă de copil. El îi scria scrisori 
exuberante, povestindu-i ce bine se distra, cum cunoscuse tot felul de 
oameni şi aşa mai departe. Soţia a început să se simtă neglijată, a devenit 
deprimată şi în curând a început să sufere de agorafobie. Nu mai putea ieşi 
din casă singură. După ce soţul s-a întors, trebuia să o însoţească peste tot. 
Cel puţin la suprafaţă, părea că ea îşi atinsese scopul şi că acum era centrul 
atenţiei. Dar cu toate acestea avea sentimentul că, dacă agorafobia ar fi 
dispărut, ar fi dispărut şi soţul ei, aşa că a continuat să sufere de 
agorafobie. 

În timpul bolii, a găsit un doctor care îi acorda o atenţie deosebită. 
Sub îngrijirea lui, se simțea mult mai bine, iar toate sentimentele ei de 
prietenie au fost orientate către el. Dar când doctorul a decis că pacientei îi 
merge mai bine, a oprit vizitele. Aceasta i-a scris o scrisoare, multumindu-i 
pentru tot ce făcuse pentru ea, dar el nu i-a răspuns. Din acel moment, 
boala ei s-a agravat. 

A început să aibă idei şi fantasme despre legături cu alti bărbaţi, 
pentru a se răzbuna pe soţul ei. Totusi, agorafobia, care însemna faptul că 
nu putea ieşi singură, o împiedica să îi fie necredincioasă. 


Consilierea 


Vedem apărând atâtea erori în relaţii şi căsătorie, încât se naşte 
inevitabil întrebarea: „Sunt toate astea necesare?“ Ştim că aceste greşeli au 
originea în copilărie şi mai ştim că este posibil să schimbăm stilurile de 
viaţă eronate prin recunoaşterea caracteristicilor prototipului. De aceea ne 
putem întreba dacă este posibil să infiintam organisme de consiliere care 
să clarifice greşelile relationale utilizând metodele psihologiei individuale. 
Astfel de organizaţii ar fi compuse din persoane cu formare de specialitate, 
care înțeleg cum interacționează şi cum depind unele de altele toate 
evenimentele din viaţa indivizilor şi care ar avea puterea să se identifice 
pline de înţelegere cu cei care solicită consilierea. 

Aceste organizaţii nu vor spune: „Nu poţi fi de acord... te certi în 
permanenţă... de aceea ar trebui să te desparţi“. La ce este bună 
despărţirea? De regulă, oamenii vor să aibă o altă legătură sau să se 
recăsătorească şi să îşi continue acelaşi stil de viaţă de înainte. Uneori 
vedem oameni care s-au despărţit de mai mulţi parteneri şi care totuşi se 
implică în noi relaţii, repetând pur şi simplu propriile greşeli. Astfel de 
oameni ar putea să întrebe organismul nostru consultativ dacă relaţia sau 
căsătoria pe care şi-o propun are vreo şansă de succes. Sau ar putea să îl 


consulte inainte de separare. 


Atitudini gresite 


Există o serie de mici erori care încep in copilărie şi care nu par 
importante până ce nu sunt implicate într-o relaţie angajată. De exemplu, 
unii oameni cred mereu că vor fi dezamăgiţi. Există copii care sunt foarte 
fericiţi şi care se tem mereu că vor fi dezamăgiţi, care fie simt că au fost 
înlocuiţi de către un altul în afecțiunea părinţilor lor, fie au trăit o 
dificultate timpurie care i-a făcut să se teamă în mod superstitios ca 
ghinionul se va repeta. Putem realiza că această teamă şi aşteptarea 
dezamăgirii vor crea gelozii şi suspiciuni în relaţii şi căsătorie. 

În cazul femeilor, există o dificultate specială, şi anume aceea că 
ele pot simţi deseori că sunt doar nişte jucării pentru bărbaţi şi că bărbaţii 
sunt mereu necredincioşi. Este puţin probabil ca oameni cu opinii ca 
acestea să fie capabili să susţină o relaţie fericită. Fericirea este imposibilă 
dacă una dintre părţi are ideea fixă că cealaltă ar putea să fie infidelă. 

Din felul în care oamenii cer mereu sfaturi în chestiuni de 
dragoste, putem trage concluzia că aceasta este în general văzută ca fiind 
cea mai importantă problemă a vieţii. Din punctul de vedere al psihologiei 
individuale totuşi, nu este problema fundamentală, deşi importanţa ei nu 
trebuie subestimată. Pentru psihologia individuală, nu există o problemă 
mai semnificativă decât alta. Dacă oamenii supradimensioneaza 
importanţa iubirii şi căsătoriei, ei vor distruge armonia vieţii. 

Poate că motivul pentru care acestei probleme i se acordă în 
mintea unor oameni o semnificaţie nemeritată este că, spre deosebire de 
altele, acesta este un subiect în privinţa căruia nu primim niciun fel de 
educaţie. Aşa cum am spus, există trei mari probleme în viaţă. Prima, 
problema socială, presupune comportamentul nostru fata de ceilalţi şi 
suntem învăţaţi încă din prima zi a vieţii noastre cum să ne purtăm în 
compania altora. Învăţăm aceste lucruri destul de devreme. De asemenea, 
avem o educaţie care ne pregăteşte pentru viitoarele cariere. Avem 
profesori care ne instruiesc în diverse direcţii şi avem şi cărţi care să ne 
spună cum să facem. Dar unde sunt cărţile care să ne spună cum să ne 
pregătim pentru o relaţie intimă? Ca să fim sinceri, există foarte multe care 
se ocupă de poveşti de dragoste, dar foarte puţine care tratează căsătoriile 
fericite. 

Iubirea şi căsătoria au avut parte de o publicitate proastă încă de la 
început. Dacă cercetăm Biblia, vom găsi acolo povestea conform căreia de 


la o femeie au început toate nenorocirile şi, de atunci încoace, bărbaţii şi 
femeile au experimentat mereu probleme în viata amoroasă. 

Sistemul nostru educational ar putea fi cu siguranță mult 
îmbunătăţit. Ar fi înţelept să educăm mai bine băieţii şi fetele pentru 
rolurile lor din cadrul căsătoriei — dar să îi educăm şi pe unii, şi pe ceilalţi 
astfel încât să se simtă egali. 

Faptul că femeile se simt deseori inferioare dovedeşte că, în 
special în această direcţie, cultura noastră a dat greş. Femeile vor deseori 
să îi învingă pe ceilalţi şi se antrenează mai mult decât este necesar, 
devenind egocentrice. Pe viitor, femeile ar trebui să fie învăţate să îşi 
dezvolte mai mult interesul social şi să nu mai caute exclusiv beneficiul 
propriu. Dar pentru a realiza acest lucru, trebuie mai întâi să înlăturăm 
superstitiile referitoare la privilegiile bărbaţilor. 


Semne de pericol 


Să luăm un exemplu pentru a înţelege cât de puţin pregătiţi sunt 
unii oameni pentru a avea relaţii angajate. Un tânăr dansa la o petrecere cu 
logodnica lui drăguță. S-a întâmplat să îi cadă ochelarii, iar acesta, spre 
stupoarea celorlalţi invitaţi, aproape a dărâmat fata ca să îşi recupereze 
ochelarii. Când un prieten l-a întrebat: „Ce naiba faci?“ el a răspuns: „Nu 
pot s-o las să îmi spargă ochelarii.“ Putem vedea că acest tânăr nu era 
pregătit pentru căsătorie şi, într-adevăr, căsătoria nu a avut loc. După 
câţiva ani s-a dus la doctor spunând că suferea de depresie, şi acesta este 
deseori cazul oamenilor prea interesaţi de ei înşişi. 

Sunt sute de semne din care putem aprecia dacă o persoană este 
pregătită pentru căsătorie sau nu. Nu trebuie să avem încredere într-o 
persoană îndrăgostită care întârzie la o întâlnire şi nu are o scuză potrivită. 
O astfel de acţiune arată o atitudine ezitantă şi poate fi un semn de lipsă de 
pregătire pentru problemele vieţii. Tot un semn de lipsă de pregătire este şi 
dacă un partener vrea întotdeauna să îl educe pe celălalt sau are mereu 
nevoie să critice. Să fii supersensibil este un semn prost, din moment ce 
este un indiciu al unui sentiment de inferioritate. Oamenii care nu au 
prieteni şi care nu se integrează bine în societate nu sunt bine pregătiţi 
pentru viata emoţională. Întârzierea în alegerea unei cariere este şi ea un 
semn rău. Oamenii pesimişti sunt, de asemenea, neintegrati, deoarece 
pesimismul trădează lipsa curajului de a înfrunta situaţiile. 

În ciuda acestei liste cu elemente indezirabile, nu ar trebui să fie 
prea dificil să alegi persoana potrivită sau, mai curând, să alegi o persoană 


care să aibă anumite caracteristici — nu ne putem aştepta să găsim persoana 
ideală. Şi, într-adevăr, dacă vedem pe cineva căutând partenerul ideal şi 
negăsindu-l niciodată, putem fi siguri că o astfel de persoană suferă de o 
nehotărâre cronică. 


Căsătoria ca îndatorire socială 


În concluzie, voi repeta faptul că problemele relaţiilor, iubirii şi 
căsătoriei pot fi rezolvate doar de către persoanele adaptate social. Erorile 
sunt cauzate, în majoritatea cazurilor, de lipsa de sentiment social şi pot fi 
evitate doar dacă oamenii se schimbă. 

O relaţie este o sarcină pentru doi. Totuşi noi suntem educați fie 
pentru sarcini care pot fi realizate de unul singur, fie pentru cele care se 
bazează pe grupuri de oameni — niciodată pentru sarcini care presupun doi. 
Dar, în ciuda lipsei de educaţie, relaţiile şi căsătoria pot fi tratate corect 
dacă partenerii recunosc erorile din caracterul fiecăruia şi abordează 
lucrurile într-un spirit de egalitate. 

Este aproape inutil să adăugăm faptul că cea mai înaltă formă de 
relationare este monogamia. Sunt multi oameni care pretind, pe baze 
pseudostiintifice, că poligamia este mai bine adaptată naturii umane, dar 
acest lucru nu poate fi acceptat, deoarece în cultura noastră iubirea şi 
căsătoria sunt îndatoriri sociale. Noi nu avem relaţii doar pentru binele 
nostru particular, ci, indirect, şi pentru binele social. În ultimă instanţă, 
căsătoria este pentru binele rasei. 


CAPITOLUL 12 


Sexualitatea şi problemele sexuale 


Fapt şi superstiție 


Am discutat problemele normale ale relaţiilor, iubirii şi căsătoriei 
în capitolul precedent. Ne întoarcem acum către un domeniu mult mai 
specific al aceleiaşi problematici generale — problemele de sexualitate şi 
importanţa lor în tulburările reale sau imaginate. Am văzut deja că cei mai 
multi oameni sunt slab pregătiţi şi mai putin educați pentru relaţii sexuale 
de succes decât pentru alte abilităţi ale vieţii. Este extraordinar câte 
superstiții încă trebuie înlăturate din întreaga problematică a sexualităţii 
umane. 

Cea mai comună superstiție se referă la caracteristicile moştenite — 
credinţa că există mai multe grade de sexualitate care au origine genetică 
şi care nu pot fi schimbate. Conceptul de moştenire poate fi utilizat cu 
uşurinţă drept scuză sau subterfugiu pentru a evita eforturile de ameliorare. 
De aceea, este necesar să fii precaut în ceea ce priveşte unele opinii 
avansate în numele ştiinţei, care deseori sunt luate prea în serios de către 
profani. Oamenii de ştiinţă oferă doar rezultatele studiilor lor şi nu discută 
posibilele efecte ale antrenamentului şi educaţiei sau ale factorilor de 
mediu adverşi. 


Sexualitatea infantilă 


Sexualitatea se manifestă foarte devreme în viaţă. Orice persoană 
de îngrijire sau părinte care este suficient de atent poate observa încă din 
primele zile de la naştere că există deja anumite impulsuri sexuale. Totusi, 
această expunere a sexualităţii este mult mai dependentă de mediu decât ne 
putem aştepta. Când copiii încep să se exprime sexual, părinţii ar trebui să 
găsească modalităţi de a-i distrage. Totuşi, deseori ei nu oferă tipul potrivit 
de distragere. Dacă dezvoltarea naturală este împiedicată sau dacă 
atitudinile sunt eronate, copiii pot dezvolta, aşa cum am văzut, un interes 
puternic pentru alte organe ale corpului, iar organele sexuale nu fac 
excepţie. Dar dacă se începe suficient de devreme, este posibilă educarea 


corecta a copiilor. 

In general, o anumită expresie sexuală este normală in copilărie şi 
nu ar trebui să ne preocupe. De aceea, politica noastră ar trebui să fie una 
de aşteptare şi urmărire, pentru ca expresia sexuală să nu se dezvolte într-o 
direcţie nesănătoasă. 

Există o tendinţă de a atribui caracteristicilor moştenite ceea ce 
este de fapt rezultatul autoeducatiei din timpul copilăriei. Uneori, însăşi 
această activitate de autoeducatie este privită ca fiind o trăsătură moştenită, 
astfel încât, în momentul în care copiii se întâmplă să fie mai interesaţi de 
sexul propriu decât de celălalt sex, acesta este considerat a fi un factor 
provenind din zestrea genetică. Dar aceasta este o tendinţă care se dezvoltă 
de la zi la zi. Uneori, copiii sau adulţii prezintă simptome de perversiune 
sexuală şi, din nou, mulţi oameni cred că acest lucru este genetic. Dar, 
dacă aşa stau lucrurile, de ce se antrenează aceşti oameni? De ce visează ei 
la aceste acţiuni şi fac repetiţii? 

Dezvoltarea sexuală a unora se opreşte la o anumită vârstă, iar 
acest lucru poate fi explicat pe baza psihologiei individuale. Sunt, de 
exemplu, oameni care se tem de înfrângere, deoarece au un complex de 
inferioritate. Alţii se dezvoltă atât de puternic, încât rezultatul este un 
complex de superioritate, iar în cazuri de acest fel observăm exagerări care 
indică o sexualitate exacerbată. Astfel de oameni pot avea o potenta 
sexuală mai mare. 

Acest tip de dezvoltare poate fi stimulat în mod special de către 
mediu. Ştim cum imaginile, cărţile, filmele sau anumite contacte sociale 
tind să exacerbeze impulsul sexual. În lumea moderna, putem spune că 
aproape orice tinde să dezvolte un interes exagerat pentru sex. Nu este 
necesar să negăm marea importanţă a acestor instincte naturale şi a rolului 
pe care îl joacă în dragoste, căsătorie şi procreatie, pentru a afirma că sexul 
este prea mult scos în evidenţă în zilele noastre. 

Cel mai strict urmărită de către părinţi trebuie să fie exagerarea 
sexualităţii. Prea des mamele acordă o foarte mare atenţie primelor 
manifestări ale sexualităţii în copilărie, şi astfel tind să îi determine pe 
copii să supraevalueze semnificaţia acestora. Ele vorbesc mereu cu copilul 
despre aceste lucruri, pedepsindu-l. Noi ştim însă că multor copii le place 
să fie în centrul atenţiei şi, astfel, este frecvent cazul copiilor care continuă 
aceste obiceiuri tocmai pentru că sunt certati pentru ele. Este bine să nu 
scoateţi în evidenţă acest subiect în faţa copiilor, ci să îl trataţi ca pe o 
oricare altă problemă si să le arătaţi că nu sunteţi preocupaţi de aceste 
lucruri. Deseori, mamele îşi exprimă afecțiunea pentru copil prin sărutări, 
imbratisari şi aşa mai departe. Astfel de manifestări sunt sănătoase, dar nu 


ar trebui exagerate, deoarece un copil rasfatat nu se dezvoltă bine din 
punct de vedere sexual. 


Stilul de viaţă şi sexualitatea 


Mulţi doctori şi psihologi cred că dezvoltarea sexualităţii este baza 
dezvoltării întregii raţiuni şi a psihicului, ca şi a dezvoltării fizice. În 
opinia mea, nu este adevărat. Dimpotrivă, întreaga formă şi dezvoltare a 
sexualităţii depind de personalitate — stilul de viata şi prototip. 

Astfel, de exemplu, dacă ştim că un copil îşi exprimă sexualitatea 
într-un anumit fel sau că un altul o reprimă, putem ghici ce se va întâmpla 
cu aceşti copii în viaţa adultă. Dacă ştim că un copil vrea să fie mereu în 
centrul atenţiei şi să facă pe şeful, acesta se va dezvolta şi din punct de 
vedere sexual în direcţia dominaţiei şi va avea tendinţa de a fi în centru. 

Mulţi oameni cred că sunt superiori şi dominanti dacă îşi exprimă 
instinctele sexuale în poligamie. De aceea au relaţii sexuale cu mai mulţi 
parteneri şi este uşor de constatat că îşi exacerbează în mod deliberat 
dorinţele sexuale, din motive psihologice. Iluzia de a fi cuceritori le 
serveşte drept compensație pentru un complex de inferioritate. 

Complexul de inferioritate este cel care e nucleul tulburărilor 
sexuale. O persoană care suferă de un complex de inferioritate caută 
întotdeauna calea cea mai uşoară şi uneori o găseşte excluzând cele mai 
multe aspecte ale vieţii şi exagerând sexualitatea. 

Deseori găsim această tendinţă la copiii care cer atenţia celorlalţi. 
Aceştia monopolizează atenţia părinţilor şi profesorilor lor, creându-le 
dificultăţi, iar mai târziu în viaţă ei încearcă să îi domine pe alţii şi vor să 
fie superiori din punct de vedere sexual. Astfel de copii cresc confundând 
dorinţa sexuală cu dorinţa de cucerire şi superioritate. Uneori, respingând 
celălalt sex şi se pot autoeduca pentru homosexualitate. O sexualitate 
exacerbată este deseori folosită drept asigurare împotriva necesităţii de a 
înfrunta problema supraviețuirii în condițiile unei vieţi sexuale 
convenţionale. 

Putem înţelege toate acestea doar dacă înțelegem stilul de viaţă al 
unei persoane. Aceşti oameni vor să li se acorde multă atenţie, şi totuşi se 
cred incapabili să intereseze celălalt sex. Complexul lor de inferioritate cu 
privire la celălalt sex poate fi urmărit până în copilărie. De exemplu, dacă 
un băiat găseşte mai atractiv comportamentul fetelor din familie şi 
comportamentul mamei decât al lui, ar putea ajunge la concluzia că nu va 


avea niciodată puterea să intereseze femeile. Alţi indivizi pot admira 
celălalt sex atât de mult, încât încep să îl imite. Astfel, putem vedea bărbaţi 
care vor să fie ca femeile şi femei care vor să fie ca bărbaţii. 


O infracţiune 


Avem cazul unui bărbat acuzat de sadism şi de acte sexuale cu 
minori, ilustrând formarea tendinţelor despre care am discutat. Făcând 
cercetări asupra trecutului său, aflăm că a avut o mamă dominatoare, care 
l-a criticat mereu. În ciuda acestui fapt, el a devenit un elev bun şi 
inteligent, dar mama nu a fost niciodată satisfăcută de succesul lui. Din 
acest motiv, el şi-a exclus mama din viaţa afectivă şi nu mai avea niciun 
interes pentru ea, ci se ocupa de tată. 

Putem vedea astfel cum un copil îşi poate forma ideea că femeile 
sunt severe şi hipercritice, iar contactul cu ele nu presupune plăcere, ci 
doar necesitate. În acest fel, a ajuns să excludă sexul opus din viaţa sa. Dar 
el era şi tipul care se excită sexual atunci când este speriat. Suferind de 
anxietate şi fiind astfel stimulat, acest tip de persoană este posibil ca mai 
târziu să se autopedepsească sau să se autotortureze, să dorească să vadă 
un copil torturat sau doar să se imagineze pe sine sau să şi-l imagineze pe 
altul torturat. El va găsi satisfacția sexuală doar în cursul acestor torturi 
reale sau imaginare. 

Cazul acestui bărbat indică rezultatele drastice ale educaţiei 
greşite. Bărbatul nu a înţeles niciodată motivele din spatele obiceiurilor 
sale sau, dacă le-a înţeles, le-a văzut abia atunci când era prea târziu. 
Desigur, este foarte dificil să începi să educi corect o persoană la vârsta de 
25 sau 30 de ani. Momentul potrivit este copilăria timpurie. 

Dar, în copilărie, lucrurile sunt complicate de relaţiile psihologice 
cu părinţii. Este curios cum proasta educaţie sexuală rezultă din conflictul 
psihologic dintre copil şi părinte. Un copil agresiv, în special în perioada 
adolescenţei, poate abuza de sexualitate cu intenţia deliberată de a-şi răni 
părinţii. Se cunosc cazuri de băieţi sau fete care au avut relaţii sexuale 
chiar după o ceartă cu părinţii. Copiii folosesc aceste modalităţi pentru a se 
răzbuna pe părinţi, mai ales când văd că părinţii sunt sensibili la acest 
subiect. In special un copil agresiv poate întrebuința această direcţie de 
atac. Singura modalitate de a evita asemenea tactici este să îi faci pe copii 
responsabili pentru ei înşişi, astfel încât să vadă că în pericol nu este doar 
interesul părinţilor, ci şi interesul lor personal. 

În afară de influenţa mediului din copilărie, aşa cum este el 


reflectat în stilul de viata, o influenţă importantă asupra sexualităţii o au si 
condiţiile politice şi economice dintr-o ţară. Anumite condiţii dau naştere 
unui stil social care poate fi foarte contagios. Putem constata o exagerare a 
sexualităţii în timpul unei revoluţii sau unei alte tulburări sociale extreme, 
şi este desigur notoriu faptul că, pe timp de război, recursul la senzualitate 
este larg răspândit, din cauză că viaţa pare nesigură şi lipsită de valoare. 


Excesul sexual 


S-a observat că omul este singurul animal care mănâncă şi când 
nu-i este foame, bea şi când nu îi este sete şi are relaţii sexuale oricând. 
Încurajarea excesivă a instinctului sexual este similară cu cea a altor 
dorinţe. Tolerarea fiecărei pofte si superdezvoltarea fiecărui interes pot 
interfera cu armonia vieţii. Experienţa psihologilor este plină de cazuri în 
care oamenii dezvoltă interese sau pofte până în punctul în care acestea 
devin compulsii. Cazurile de oameni zgârciţi care supraestimeaza 
importanţa banilor ne sunt familiare tuturor, dar sunt şi oameni care cred 
că cel mai important lucru este curăţenia. Ei situează spălatul în capul listei 
cu activităţi şi chiar petrec toată ziua şi jumătate de noapte spălând şi 
spălându-se. Apoi sunt oameni care insistă asupra importanţei excepţionale 
a mâncatului. Ei mănâncă toată ziua, sunt interesaţi doar de mâncare şi nu 
vorbesc decât despre mâncare. 

Cazurile de excese sexuale sunt identice. Ele duc la distrugerea 
armoniei din activitatea umană şi atrag inevitabil întregul stil de viaţă spre 
activităţi inutile. 

În educarea adecvată a instinctelor sexuale, acestea ar trebui 
folosite într-un scop util, prin care să se exprime întregul nostru caracter. 
Dacă scopul este corect ales, nici sexualitatea, nici vreun alt aspect al vieţii 
nu vor fi supradimensionate. 

Pe de altă parte, în timp ce este important ca toate poftele şi 
interesele să fie controlate şi armonizate, reprimarea lor completă este 
periculoasă. La fel cum, în problema mâncării, atunci când oamenii ţin un 
regim excesiv, mintea şi trupul suferă, şi în problema sexului este 
indezirabilă abstinenta totală. 

Aceasta implică faptul că, într-un stil de viaţă normal, sexul îşi va 
găsi expresia potrivită. Ceea ce nu înseamnă că putem învinge nevrozele, 
care sunt simptomele unui stil de viaţă dezechilibrat, doar prin exprimarea 
sexuală liberă, neîngrădită. Credinţa, atât de larg răspândită, că un libido 
reprimat este cauza nevrozei, este neadevărată. Mai curând este invers: 


nevroticii nu-şi găsesc o exprimare sexuală adecvată. 

Putem întâlni persoane care au fost sfătuite să-şi dea frâu liber 
instinctelor sexuale şi care au urmat acest sfat, doar pentru a-şi înrăutăţi 
astfel starea. Motivul pentru care lucrurile funcţionează în acest fel este că 
asemenea oameni nu reuşesc să-şi integreze viaţa sexuală cu un scop util 
din punct de vedere social, singurul factor care le poate ameliora nevroza. 
Singură, exprimarea instinctului sexual nu vindecă nevroza, deoarece 
nevroza este o boală a stilului de viaţă şi poate fi vindecată doar prin 
gestionarea adecvată a stilului de viaţă. 

Pentru psihologul de orientare individuală, toate acestea sunt atât 
de clare, încât el nu ezită să declare că o căsătorie fericită sau un 
parteneriat angajat este singura soluţie satisfăcătoare pentru problemele 
sexuale. Un nevrotic nu priveşte cu ochi buni o astfel de soluţie, deoarece 
un nevrotic este mereu lag şi nepregătit pentru viata socială. In mod 
similar, cei care exagerează sexualitatea, care vorbesc despre poligamie şi 
despre relaţii deschise sau căsătorii de probă încearcă să fugă de soluţia 
socială a problemei sexuale. Ei nu au resursele de a rezolva problema 
adaptării sociale pe baza unei cooperări mutuale dintre sot şi soţie si 
visează să evadeze prin folosirea vreunei formule noi. Totuşi, deseori 
drumul care pare cel mai dificil este, de fapt, cel mai direct. 


CAPITOLUL 13 


Concluzii 


Este momentul să ne încheiem studiul. Metoda psihologiei 
individuale începe şi se termină cu problema inferiorităţii, care este 
fundamentul straduintelor umane si succesului. Pe de altă parte, 
sentimentul de inferioritate este şi la baza tuturor problemelor noastre de 
neadaptare psihologică. Atunci când un individ nu găseşte un scop de 
superioritate concret şi adecvat, ia naştere un complex de inferioritate care 
duce la o dorinţă de evadare. Această dorinţă de evadare este exprimată 
printr-un complex de superioritate care nu este nimic mai mult decât un 
scop inutil şi zadarnic, oferind satisfacția unui fals succes. 

Aceasta este dinamica vieţii psihologice. Ştim că erorile în 
funcţionarea psihicului sunt mai periculoase în anumite momente decât în 
altele. Ştim că stilul de viaţă este cristalizat în tendinţele formate în 
copilărie — în prototipul care se dezvoltă până la vârsta de 4 sau 5 ani. Aşa 
stând lucrurile, întreaga sarcină a încurajării unei vieţi psihologice 
sănătoase îi revine educaţiei din copilărie, al cărei scop principal ar trebui 
să fie cultivarea sentimentului social adecvat, în sensul unor scopuri utile 
şi sănătoase. Doar prin educarea copiilor în scopul integrării în schema 
socială, sentimentul natural, uman, de inferioritate este transformat într-un 
lucru util şi se evită ca el să dea naştere fie unui complex de inferioritate, 
fie unui complex de superioritate. 

Adaptarea socială este cealaltă fateta a monedei problemei 
inferioritatii. Motivul pentru care găsim ființe umane trăind împreună in 
societate este că individul e inferior şi slab. Interesul social şi cooperarea 
socială reprezintă, de aceea, salvarea individului. 

